CNM ge kandugadha dhathuraai ah aharu, adhi kurimagu!\n3 މެއި 20192ކޮމެންޓް\nސީއެންއެމުގެ ކަނޑުގަދަ ދަތުރާއި އަށް އަހަރު، އަދި ކުރިމަގު\nސީއެންއެމުން މީގެ އަށް އަހަރު ކުރިން3މޭ 2011 ވަނަ ދުވަހު ނޫސްވެރިކަމަށް ނުކުތީ ނުހަނު ދަތިގޮތަކަށް ޕާޓްޓައިމް ނޫސްވެރިންގެ އެހީތެރިކަމާއެކުގައެވެ. ދަތިހާލުގައިވެސް ދަތުރު ފެށީ ރާއްޖޭގައި ނޫސްވެރިންގެ ނޫހެއް ހިންގުމުގެ މަގުސަދުގައެވެ. ތަނަވަސްކަން މަތީގައި ނޫސްވެރިކަން ކުރަން ލިބުނު ވަރަށް ގިނަ ފުރުސަތަށް ނޫނެކޭ ބުނެ، ދަތި ހާލުގައި ނޫސްވެރިކަންކުރަން ސީއެންއެމް ބަނދަރުން ނިކުންނަން ނިންމާ، ދަތުރަށް ބޭނުންވާ ފެނާއި ކާބޯތަކެތެއްޗާއި ވާވެލާވެލި ދޯންޏަށް އަރުވަން އުޅުނު ވަގުތުވެގެންދިޔައީ ސީއެންއެމުގެ ނަސީބު އަތުގައި ހިފި ހިނދުކޮޅަށް ކަމަށް ހީވި އެވެ.\nސީއެންއެމް ޓީމުން ބޭނުންވި ހުރިހާ ހަމައަކާއި އުސޫލަކަށް އިހްތިރާމްކޮށް، ސީއެންއެމް ޓީމާއެކު ދަތުރުކުރާނެ މަދަދުގާރަކު ބައިވެރިވި އެވެ. އޭނާގެ މަސައްކަތަކަށްވީ ސީއެންއެމް ޓީމަށް ބޭނުންވާ ހަކަތަ ފޯރުކޮށް ދިނުމެވެ. ނުހަނު ދަތިގޮތަކަށް ދަތުރުކުރަމުންދަނިކޮށް، ލިބުނު ހަކަތައާއެކު މަލަމަތި ފެންނަ ސަރަހައްދުގައި ދުއްވަމުންދިޔަ ދޯނީގެ މިސްރާބު ޖެހީ ސީދާ މާ ކަނޑަށެވެ.\nމާ ކަނޑަށް މިސްރާބު ޖެހި ހިސާބުން ދިމާވީ، ރާއްޖޭގެ މަސްރަހަށް އައި ވަރަށް ބޮޑު ބަދަލަކާ ގުޅިގެން 17 ފެބްރުއަރީ 2012 ގައި ބޭއްވި ބޮޑު ދެ މުޒާހަރާ އެވެ. އެ މުޒާހިރާ ކަވަރުކުރުމަށް ފުލްޓައިމް ހަ ނޫސްވެރިންނާއެކު ސީއެންއެމް ފެށި ދަތުރުގައި އުޑުމަތި ބަނަވެ، ވިލާގަނޑެއްގެ އަސަރު ދޯނީގެ ކުރިމަތިން ދައްކާލި އެވެ. އެހިސާބަށް ދަތުރުކުރެވުނު އިރު އަމިއްލަ ހަކަތަ ދޯނި ދުއްވޭވަރުވެ، ގިނަ ބައެއްގެ އިތުބާރުލިބި، ބާރު ދުވެލީގައި ގަދަ ކަނޑުގައި ދޯނި ދިޔައީ ދުއްވަމުންނެވެ. ސަތާރަ ފަޅުވެރިންނާއެކު ދުއްވަމުންދިޔަ ދޯނި ފުރަތަމަ ކޮޅިގަނޑުގައި ޖެހުނީ 11 މޭ 2014 ދުވަހު އެވެ. ދޯނި ކޮޅިގަނޑުގައި ޖެހުނީ އޭރު އޮތް ސަރުކާރުގެ މާބާރު ގަދަ ވަޒީރެއްގެ ހިޔާނާތުގެ މައްސަލައެއް ފެންމަތިކޮށްލުމުންނެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އަށް ސަރުކާރު ހިއްސާވާ ބައެއް ކުންފުނިތަކުން މަގާފައިވާ ފައިސާތަކެއް ރައީސް ޔާމީން ސަރުކާރުގައި ވަރަށް ބާރުގަދަ ވަޒީރެއް ބޭނުން ކުރިކަމަށް ތުހުމަތުކުރާ މައްސަލައެއް ސީއެންއެމުން ފެންމަތިކުރިއިރު، އެ ވާހަކަ އެހެން މީޑިއާއެއްގައި ލިޔެލާން ވެސް ނުކެރި ތިބީ ކީއްވެކަން އެނގޭ މީހުންނަށް އެނގޭނެ އެވެ. އެހިސާބަށް ދިޔައިރުވެސް ދަތުރުގެ ބޭނުން އިންތިހާއަށް ބޮޑުވެ އަމާން ބަނދަރު ފެންނަން ނެތުމުން ފަޅުވެރިންނާ މަޝްވަރާކުރުމަށް ފަހު ނިންމީ، ދަތުރުގެ މުހިންމުކަން ބޮޑުކަމުން ދަތުރު ހުއްޓާނުލައި ކުރިއަށްގެންދިއުމަށެވެ.\nއެ ދަތުރުގައި ކަނޑު ގަދަވެގެން ބޮޑުރިޔަލުގައި ދުއްވޭވަރަށްވުރެ މޫސުން ގޯސްވެގެން އެތައް ފަހަރަކު ކުޑަރިޔަލުގައި ދަތުރުކުރަން ޖެހުނެވެ. އެ ކޮންމެ ފަހަރަކުވެސް އެއްގަމުގައި ހުރި މަދަދުގާރަށް ދަތުރަށް ފެށިއިރު އޭނާ ދެއްކި ވާހަކަތަކާއި ވެފައިވާ އަހުދުގެމަތިން ތަކުރާރުކޮށް ހަނދާންކޮށް ދެމުންދިޔައީމެވެ. އެއާއެކު ޒުވާން ފަޅުވެރިންނާއެކު ކުރަމުންދިޔަ ދަތުރުގައި ޖެހުނު ކޮންމެ ގަލެއް ފުރުޅަމުންދިޔައީ ސީއެންއެމް އުފެއްދި މަގުސަދު ހާސިލްކުރުމަށެވެ. ގައުމުގައި ހިނގި އެންމެ ބޮޑެތި މައްސަލަތައް ފެންމަތިކުރީ ފައިސާ އާއި ތަޖުރިބާ އާއި އެހެނިހެން ވަސީލަތް ހުރި މީޑިއާތައް ފަހަތަށް ޖަސްލާލުމަށް ފަހުގައެވެ. ބޭނުމަކަށްވީ ވަޒީފާ އަށް މާދަމާ ނުކުތުމަށްވުރެ ދަތުރުމަތީގައި ދިމާވާ މައްސަލަތައް ރައްޔިތުންނަށް ސާފުކޮށްދީ ރައްޔިތުންގެ ހައްގުތަކަށް އަރައިގަންނަމުންދާކަމަށާއި އެ ހައްގުތަކަށް ނުހައްގުން އަރައިގަންނަމުންދަނީ ކޮން ބައެއްކަން ރައްޔިތުންނަށް ހާމަކޮށް ދިނުމަށެވެ.\nރައީސް ޔާމީނުގެ ވެރިކަމުގައި އެންމެ ފުރަތަމަ ހިނގި ފައިސާގެ ބޮޑު މައްސަލަ ފަޅާ އަރުވާލުމާއެކު ކުރިމަތިވި ފިއްތުންތަކަށް ނުބަލާ އެ ސަރުކާރުން ކުރަމުންދިޔަ ވައްކަމާއި ނާޖާއިޒުގޮތުގައި ނަގަމުންދިޔަ ފައިދާތައް ހާމަކުރުމުގައި ދޯނީގެ ފަޅުވެރިން މުރާލިކަމާއެކު މަސައްކަތްކުރަމުންދިއުމުގެ ނަތީޖާއެއްގެ ގޮތުގައި އެތައް މައްސަލަތަކެއް ފެންމަތިވި އެވެ. އެ ދަތުރުގައި ދިމާވި އެންމެ ނުރައްކާތެރިއެއްކަމަކަށް ފަޅުވެރިންނާ ދިމާވީ ނޫސްވެރިޔާ އަހުމަދު ރިލްވާން ގެއްލުނު މައްސަލައިގެ ފުނަށް ފޭބޭތޯ ހިންގި ހާއްސަ އިންވެސްޓިގޭޝަނެވެ. އެ އިންވެސްޓިގޭޝަން ހިންގީ ދަތުރުގެ ފަޅުވެރިންގެ އިތުރުން ތަޖުރިބާކާރުންގެ އެހީތެރިކަމާއެކުގައެވެ. ނަމަވެސް އެ މަސައްކަތް ފެށިތާ ވަރަށް ކުޑަދުވަސްކޮޅެއްގެ ތެރޭގައި ލިބެމުންދިޔަ އިންޒާރުތަކާއި ރާއްޖޭގެ ހާލަތު އޮތްގޮތުން އިތުރު ނުސްވެރިއަކު ގެއްލުން ނުވަތަ މަރާލުން ފަދަ ކަމެއް ހިނގައިފާނެކަމަށްޓަަކައި ހާއްސަ އިންވެސްޓިގޭޝަން ހުއްޓާލަންޖެހުނެވެ.\nއެ ބިރުވެރި ހާދިސާއަށް ފަހު ވެސް ފަޅުވެރިންގެ ޒުވާން ހިތްވަރާއެކު ސަރުކާރަށާއި ސަރުކާރާ ގުޅިފައިވާ ފަރާތްތަކަށް ފާރަލަމުންދާދިއުން ހަޖަމްނުވެގެން ދަތުރު ހުއްޓާލަން މަޖުބޫރުވި އެވެ. އެއް ގަމުގައި ހުރި މަދަދުގާރަށް ކެތްނުވެގެން ސީއެންއެމްއިން ކުރަމުންދޔަ ދަތުރު މެދު ކަނޑާލީ އޭނާގެ އަށް ލިބިދާނެ އަނިޔާއަކުން އޭނާ ސަލާމަތްކޮށް ދިނުމުގެ ބޭނުމުގައެވެ. ސުލަހަވެރިކަމާއެކު ސީއެންއެމް އިން ފެށި ދަތުރު ހުއްޓާލިކަން އިއުލާނު ކުރި ނަމަވެސް ސީއެންއެމުގެ ޓީމުން ފަށާފައިވާ ދަތުރު ހުއްޓައެއްނުލަ އެވެ. ދަތުރުކުރި ދޯނީގެ ބަރުހެލިކަން ބޮޑުވެފައިވާތީ އާއެކު ދޯނި އެހެލާ މަރާމާތުކޮށް އަލުން ބޭލުމާ ދޭތެރޭގައި ވެސް ސީއެންއެމް ޓީމުން ދިޔައީ އޭރު އޮތް ސަރުކާރަށް ފާރަވެރިވަމުންނެވެ. ނޫސްވެރިންގެ ނޫހެއް ހިންގަމުންނެވެ.\nއެ ދަތުރުގައި އޮޑި ބަދަލުކޮށް އަލުން ސީއެންއެމް ކަނޑަށް ނިކުން އިރު ވެސް ސީއެންއެމް ދިޔައީ އެތެރެވަރީގައި ދަތުރުކުރަމުންނެވެ. އެ ދަތުރު މާ ކަނޑަށް މިސްރާބު ޖެހީ 2018 ވަނަ އަހަރުގެ ރިޔާސީ އިންތިހާބުގެ ވޯޓްލާން އެންމެ 24 ގަޑިއިރަށް ވެފައިވަނިކޮށެވެ. 22 ސެޕްޓެމްބަރު 2018 ވަނަ ދުވަހުގެ ރޭ 12:00 ގައި ސީއެންއެމް ދެވަނަ ފަހަރަށް މާ ކަނޑަށް ޖެހި މިސްރާބުގައި ދޯނި ދަނީ ގަދަ ވަޔާއެކު މަންޒިލަށް ދަތުރުކުރަމުންނެވެ.\nކިޔުންތެރިންނަށް ހަބަރާއި މައުލޫމާތު ތާޒާ ކަމާއެކު ގެނެސް ދިނުމަށް މިދިޔަ ކުރު ހަޔާތުގައި އަޑިގަނޑުތަކާއި އުސްގަނޑުތައް ކަޑަތުކޮށްފައިވެއެވެ. މިކަން އެންމެ ރަނގަޅަށް އެނގޭނެ އެއް ބަޔަކީ މިދަތުރުގައި ތިބި ފަޅުވެރިންނަށެވެ. އަޅުގަނޑުގެ ކެޔޮކުޅުކަމުގައި ދުއްވަމުން މިދާ އޮޑި އަޑިއަށް ނުގޮސް ފެނުން މަތީގައި ދުއްވެމުންދަނީ އަޅުގަނޑުގެ ނިޔަމިކަން މާ މޮޅުވެގެ ނޫނެވެ. ފަޅުވެރިންގެ ހުޝިޔާރު ކަމާއި ވާވެލާވެލި ގެންގުޅުމުގައި ފަޅުވެރިން މާ ހުޝިޔާރުވުމުންނެވެ.\nސީއެންއެމް އަށް އަށް އަހަރުފުރުން މިއަދު މިފާހަގަކުރަނީ މި ދަތުރަށް އެރި ފަޅުވެރިންގެ ކެތްތެރިކަމާއި ހުޝިޔާރުކަމާއި ބަދަހި ގުޅުމުގެ ސަބަބުންނެވެ. އަދި މި ދަތުރުގެ މިސްރާބު ސާފުވެ ޔަގީންވެފައިވާތީ އެހީތެރިވާ ފަރާތްތަކުގެ ދީލަތިކަމުންނެވެ. އެެހެންކަމުން އެ ހުރިހާ ފަރާތްތަކަށް ޝުކުރު އަދާ މިކުރަނީ ދޯނީގެ ހުންގާނުގައި މިއަދު ހުރި މީހެއްގެ ހައިސިއްޔަތުންނާއި ނޫސްވެރިންގެ ނޫހެއް ހިނގަމުންދާތަން ފެނުމަކީ ނުހަނު ބޭނުންވާ މީހެއްގެ ހައިސިއްޔަތުންނެވެ.\nއަށް އަހަރުގެ ދަތުރު ނާމާން ނިންމާލާނީ ކުރަމުން މިދާ ދަތުރަށް ކުރާ އުއްމިދުވެސް އާކޮށްލަމުންނެވެ. ނުވަ ވަނަ އަހަރަށް ސީއެންއެމް މިސްރާބު ޖަހާފައިވަނީ ހާހަލާއި ގިރިތަކާއި ފަޅުތަކަށް ބަލައިގެން ލިބުނު ތަޖުރިބާގެ އަލީގައެވެ. ނޫސްވެރިކަމުގެ އުހަން ސީއެންއެމް ގެންދިއުމަށް އަޅަންޖެހުނުކޮށްމެ ފިޔަވަޅެއް އަޅާނީ މުޖުތަމައުގެ ލާބައަށްޓަކައި، ކުރަމުންދާ މިދަތުރުގެ ހަގީގީ ކެޔޮޅަކީ، ޒުވާން ފަޅުވެރިންކަމަށް ބަލައިގެންނެވެ.\nމިއަދު ސީއެންއެމް އާންމުންގެ ތެރޭގައި މަގުބޫލު ނޫހަށް ވަމުން އަންނަނީ ސީއެންއެމުގައި މަސައްކަތް ކުރާ މުވައްޒަފުންގެ ހީވާގި މަސައްކަތުން ކަމީ ދެބަސްވެވެން ނެތް ހަގީގަތެކެވެ. ސީއެންއެމަކީ ގުޅި، އެކަތިގަނޑަކަށް ވެފައިވާ، ޒުވާން ނޫސްވެރިންގެ ޓީމެއްގެ ހިންމަތްތެރި މަސައްކަތެކެވެ. ސީއެންއެމަކީ އެންމެ މީހެއްގެ މަސައްކަތެއް ނޫނެވެ.\nސީއެންއެމް އަކީ ގަދަ ބައެއް. ވަރަށް ކެރޭ ބައެއް. ތަޖުރިބާ ހުރި ނޫސްވެރިން ތިބި ގޮތައް ތިއްބާ މި ގައުމުގައި ހިނގި އެންމެ ބޮޑު ކްރޮޕްޝަން ފަޅާ އަރުވާލީ ސީއެންއެމުން. ޝުކުރިއްޔާ ސީއެންއެމް


ހަތަރު އަހަރަށްފަހު އެޑް ޝީރަންގެ ސޯލޯ އަލްބަމެއް ހަތަރު އަހަރަށްފަހު އެޑް ޝީރަންގެ ސޯލޯ އަލްބަމެއް\nވަރަށް އަވަހަށް އަމިއްލަ ސޯލޯ އަލްބަމެއް ރިލީޒްކުރާނެކަމަށް އެޑް ޝީރަން ބުނެފިއެވެ. މި ހަބަރު އޭނާގެ ފޭނުންނަށް އިންސްޓަރގްރާމް މެދުވެރިކޮށް ދުކޮށްލި ޕޯސްޓްގައި ބުނެފައިވަނީ މި އަލްބަމް މިމަހުގެ 25ގައި ރިލީޒްކުރާނެ ކަމަށެވެ.\nމިއީ ހަތަރު އަހަރަށްފަހު އެޑް ޝީރަންގެ ސޯލޯއެއް ނެރޭ ފުރަތަމަ ފަހަރެވެ. ގްރެމީ އެވޯރޑް ޙާޞިލްކޮށްފައިވާ މަޝްހޫރު ލަވަކިޔުންތެރިޔާ އެޑް ޝީރަންގެ އެންމެ ފަހުގެ އަލްބަމަކީ 2019 ވަނަ އަހަރު ރިލީޒްކުރި "ނަންބަރ ސިކްސް ކޮލާބްރޭޝަންސް ޕްރޮޖެކްޓް" އެވެ. މި އަލްބަމްގައި އެމިނެމް އަދި ޖަސްޓިން ބީބާރ ފަދަ ލަވަކިޔުންތެރިންނާއެކު އޭނާގެ ޑުއެޓްތައް ހިމެނެއެވެ.\n"ބޭޑް ހެބިޓްސް" ގެ ނަން ދީފައިވާ މި ސޯލޯ އަކީ 2017 ވަނަ އަހަރު ނެރުނު އަލްބަމް "ޑިވައިޑް" ގެ ސޯލޯ ލަވަ "ހެޕިއަރ" އަށްފަހު ސޯލޯ އެއް ނެރޭ ފުރަތަމަ ފަހަރުވެސް މެއެވެ. އެޑް ޝީރަންގެ ފޭނުންނަށް މިއީ އުފާވެރި ޚަބަރަކަށް ވާނެއެވެ.\n2019 އަހަރު ލޯބިވެރިޔާ ޗެރީ ސިއަރ ބޯރން އާއި ކައިވެނި ކުރިފަހުން އެޑް ޝީރަން ފެންނަނީ ވަރަށް ލޯ ޕްރޮފައިލްކޮށް އުޅޭ ތަނެވެ. މިދިޔަ ސެޕްޓެމްބަރުގައި އެދެމީހުންނަށް ވަނީ އަންހެން ކުއްޖަކުވެސް ލިބިފައެވެ.\n'ޕާރފެކްޓް' 'ތިންކިންގ އައުޓް ލައުޑް' 'ފޮޓޮގްރާފް' ސުޕަރމާކެޓް ފްލާވަރސް' 'އައި ސީ ފަޔަރ' 'ދަ އޭ ޓީމް' 'ހެޕިއަރ' ޝޭޕް އޮފް ޔޫ' 'ސިންގް' އަދި 'ގިވް މީ ލަވް' އަކީ އެޑް ޝީރަންގެ މަޝްހޫރު ލަވަތަކެވެ.


Athletics Ge Raees Akah3Vana dhaurakah Tholal - Vaguthu\nއެތުލެޓިކްސް އެސޯސިއޭޝަން އޮފް މޯލްޑިވްސްގެ ރައީސްގެ މަގާމަށް ތިންވަނަ ދައުރަކަށް އިންތިޚާބުވި މުޙައްމަދު ތޮލާލް - ރާއްޖެ އޮންލައިން\nއިންތިޚާބުގައި ބޮޑު ތަފާތަކުން ޔަޒްނީ ނަޝީދާ (ޔަޒޫ) ބަލިކޮށް، އެތުލެޓިކްސް އެސޯސިއޭޝަން އޮފް މޯލްޑިވްސްގެ ރައީސްގެ މަގާމަށް ތިންވަނަ ދައުރަކަށް މުޙައްމަދު ތޮލާލް އިންތިޚާބުވެވަޑައިގެންފިއެވެ.\nމިއަދު ހެނދުނު ހ. ބޯޅަގޭގައި ބޭއްވި އިންތިހާބު ތޮލާލް ކާމިޔާބުކުރެއްވީ، ކުރީގެ ދުވުންތެރިޔާ ޔަޒްނީ ނަޝީދާ (ޔަޒޫ) އާ ވާދަކުރައްވައި 15 ވޯޓް ހޯއްދަވައިގެންނެވެ. ޔަޒޫ އަށް ހޯއްދެވުނީ އެންމެ ވޯޓެކެވެ.\nއެސޯސިއޭޝަނުގެ ރައީސްގެ މަގާމް 2012 ވަނަ އަހަރުން ފެށިގެން ފުރުއްވަމުން އަންނަ ތޮލާލްގެ ދައުރުގައި ރާއްޖޭން ވަނީ އެތުލެޓިކްސްގައި ބޮޑެތި ކާމިޔާބީތަކެއް ހާސިލްކޮށްފައެވެ. އޭގެ ތެރޭގައި 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އާއި، މިދިޔަ އަހަރުގެ ސައުތު އޭޝިއަން ގޭމްސްގެ 100 މީޓަރު ދުވުމުން ރާއްޖެ ރަން މެޑަލް ހޯދުމުގެ އިތުރަށް، އޭޝިއާ ފެންވަރުގެ މުބާރާތްތަކުންވެސް ހޯދި ކާމިޔާބީތައް ފާހަގަކޮށްލެވެއެވެ.\nއިންތިޚާބުގައި އެސޯސިއޭޝަންގެ ނައިބު ރައީސްގެ މަގާމަށް ވާދަކުރެއްވީ މިހާރުވެސް އެ މަގާމު ފުރުއްވަމުން އަންނަ އަޙްމަދު އަޒީލެވެ. އަދި ހަޒާންދާރުގެ މަގާމަށް ކުރިމަތިލެއްވީ މުސްތަފާ މުޙައްމަދެވެ. މި މަގާމުތަކަށް އެންމެ މީހަކު ކުރިމަތިލާފައިވުމުން ނެގީ ފެންނަ ނުފެންނަ ވޯޓެކެވެ. އަޙްމަދު އަޒީލާއި މުސްތަފާ މުޙައްމަދު، ކޮންމެ ބޭފުޅަކު ވެސް ވަނީ 15 ވޯޓް ހޯދައިފައެވެ.\nޖުލައި 30, 2020 12:08\nމިކަންވެސް ދެ ދައުރަށްފަހު ނުވާ ގޮތް ހަދަންވެއްޖެ!


ވިލިނގިލީގައި މޫދު ކަސްރަތު ޕްރޮގްރާމެއް ބާއްވަނީ - ކުޅިވަރެ.ކޮމް\nވިލިނގިލީ އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ދިވެހި ފުލުހުންގެ ޚިދުމަތުގެ ވިލިނގިލީ ސްޓޭޝަނާއި ގުޅިގެން، އަންހެން ކަނބަލުންނަށް ޚާއްޞަ ކޮށްގެން ހިންގާ ”ދުޅަލެހެޔޮ ސިއްޙަތަކަށް- މޫދު ކަސްރަތު“ ނަމުގައި މޫދު ކަސްރަތު ޕޮރޮގްރާމެއް މެއި މަހުގެ 18 ވަނަ ދުވަހު ފެށުމަށް ވަނީ ހަމަޖެފައެވެ.\nމިޕްރޮގްރާމަކީ ހުރިހާ އުމުރުފުރައެއްގެ އަންހެނުންނަށް ބައިވެރި ވެވޭގޮތަށް، އެއްމަސް ދުވަހުގެ މުއްދަތަށް ކުރިއަށް ގެންދެވޭ ޕްރޮގްރާމެކެވެ. މިޕްރޮގްރާމްގައި ބައިވެރިވުމަށް އެއްވެސް ފީއެއް ދައްކަން ނުޖެހޭނެކަމަށް ވިލިނގިލީ އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން ވަނީ މިވެބްސައިޓަށް މައުލޫމާތު ދެއްވާފައެވެ.\nމިޕްރޮގްރާމުގައި ބައިވެރިވުމުގެ ފުރުސަތު ދެވޭނީ އެންމެ ފުރަތަމަ ނަންނޯޓް ކުރާ 40 ފަރާތަކަށެވެ. އެހެންކަމުން، މިޕްރޮގްރާމުގައި ބައިވެރިވުމަށް ޝައުގުވެރިވާ ފަރާތްތަކުން 16 މެއި 2022 ވަނަ ދުވަހުގެ ކުރިން، 9882368 ނުވަތަ 7474829 ނަންބަރަށް މެސެޖްކުރެއްވުމަށް ނުވަތަ، ވައިބާ މެދުވެރިކޮށް 7882040 އަށް މެސެޖް ކުރެއްވުމަށް އަންހެނުންގެ ކޮމިޓީއިން އެދެއެވެ.\nމިގޮތުން ބައިވެރިވުމަށް އެދި ފޮނުވާ މެސެޖްގައި ފުރިހަމަ ނަން، އެޑްރެސް، އައިޑީކާޑް ނަންބަރ، އުފަން ތާރީޚް، އަދި ގުޅޭނެ ނަންބަރު ހިމެނުމަށް ވަނީ އިލްތިމާސްކޮށްފައެވެ.


ސިޔަރަތު ފިލާވަޅު 8 – DhiSalafiyyah\n30/01/2012 محمد ﷺ ގެ ސިޔަރަތު, ފިލާވަޅު, ސިޔަރަތާއި ތާރީޚްއައްޝައިޚް އަޙްމަދު މިޙްސަން މުޙައްމަދު\nރަސޫލުﷲ ޞައްލަﷲ ޢަލައިހި ވަސައްލަމްގެ ޢާއިލާއާއި އެކަލޭގެފާނުގެ ތިމާގެބޭފުޅުން\nރަސޫލުﷲ ޞައްލަﷲ ޢަލައިހި ވަސައްލަމަށް ލިބިވަޑައިގެންނެވި ދަރިކަލުންތަކާއި ދަރިކަނބަލުންތައް:\nއަޅުގަނޑުމެންގެ ލޮބުވެތި ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަޔަށް ﷲ ތަޢާލާ3ދަރިކަލުންނާއި4ދަރިކަނބަލުން ދެއްވިއެވެ.\n1- އަލްޤާސިމް (القاسم): އެކަލޭގެފާނަށް ކުންޔާއެއްގެ ގޮތުގައި ބޭނުންކުރެވެމުން އައީ މި ދަރިކަލުންގެ ނަންފުޅެވެ. އަލްޤާސިމް އުފަންވެވަޑައިގަތީ ރަސޫލުކަން ލިބިވަޑައިގަތުމުގެ ކުރިން މައްކާގައެވެ. އަދި އެކަލޭގެފާނު ތުއްޕުޅުއިރު އުމުރުފުޅުން އެންމެ2އަހަރުފުޅުގައި އަވަހާރަވިއެވެ.\n2- ޢަބްދުﷲ (عبد الله): އަދި މިކަލޭގެފާނަށް އައްޠައްޔިބު (الطيب) އަދި އައްޠާހިރު (الطاهر) ވެސް ކިޔެއެވެ. މިގޮތަށް ކިޔެނީ ނަބީކަން ލިބިވަޑައިގަތުމުގެ ފަހުން އެކަލޭގެފާނު އުފަންވެވަޑައިގަތުމުންނެވެ.\n3- އިބްރާހީމް (إبراهيم) : އިބްރާހީމް އުފަންގެވަޑައިގަތީ މަދީނާގައި ޙިޖްރައިން 8 ވަނައަހަރުގައެވެ. އަދި އެކަލޭގެފާނު އަވަހާރަވެވަޑައިގެންނެވީ ހިޖުރައިން 10 ވަނަ އަހަރު މަދީނާގައި އެކަލޭގެފާނުގެ ޢުމުރުފުޅުން 18 މަހުގައެވެ. އޭރުވެސް އެކަލޭގެފާނަކީ ގާތުންކިރުފޮދު ހިއްޕަވާ ބޭކަލެކެވެ. އެހެންކަމުން ގާތުންކިރުފޮދު ހިއްޕެވުމުގެ ދުވަސްތައް ފުރިހަމަކުރެއްވުމަށް، އެކަލޭގެފާނަށް ކިރުފޮދު އެރުވުމަށްޓަކައި2ކިރުމައިން ސުވަރުގޭގައި ވާކަމަށް ‘ޞަޙީޙައިން’ (ޞަޙީޙު ބުޚާރީ އަދި މުސްލިމް)ގައި އައިސްފައިވެއެވެ.\n1- ޒައިނަބް (زينب): ޒައިނަބް ކައިވެނިބެއްލެވީ އެކަމަނާގެ މަންމާފުޅު ފަރާތު ބޮޑު ދައިތާފުޅު ހާލާގެ ދަރިކަލުން އަބުލް ޢާޞް ބުނު އައްރަބީޢު އާއިއެވެ. އަދި އެކަލޭގެފާނުގެ ކިބައިން އެކަމަނާއަށް ޢަލީ (علي) ކިޔާ ބޭކަލަކާއި އުމާމަތު (أمامة) ކިޔާ އަންހެން ބޭކަނބަލަކު ލިބިވަޑައިގަތެވެ. އަދި ތުއްޕުޅުއިރުގައި ޢަލީ އަވަހާރަވެވަޑައިގަތެވެ. އަދި ފާޠިމަތުގެފާނު އަވަހާރަވުމަށްފަހު އުމާމަތު އާއި ޢަލީގެފާނު ކައިވެނިބެއްލެވިއެވެ. އަދި އެކަމަނާގެ ކިބައިން ޢަލީގެފާނަށް ދަރިކަލަކު ލިބިވަޑައިނުގަންނަވައެވެ.\n2- ފާޠިމަތު (فاطمة): އެކަމަނާ ކައިވެނިބެއްލެވީ ޢަލީ ބުނު އަބީ ޠާލިބު ރަޟިޔަﷲޢަންހު އާއިއެވެ. އަދި އެކަމަނާގެ ކިބައިން ޢަލީގެފާނަށް ޙަސަންގެފާނާއި ޙުސައިންގެފާނު ލިބިވަޑައިގަތެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ދަރިފަސްކޮޅު ދެމިގެންދިޔައީ ފާޠިމާ ރަޟިޔަﷲޢަންހާ ގެ ފަރާތްޕުޅުންނެވެ.\n3- ރުޤައްޔާ (رقية): މިކަމަނާ ކައިވެނިބެއްލެވީ ޢުޘްމާން ރަޟިޔަﷲޢަންހު އާއިއެވެ.\n4- އުއްމުކުލްޘޫމް (أم كلثوم): މިކަމަނާގެ އުޚްތު ރުޤައްޔާ ރަޟިޔަﷲޢަންހާ އަވަހާރަވުމުން ޢުޘްމާން ރަޟިޔަﷲޢަންހު އާއި ކައިވެނިބެއްލެވިއެވެ.\nރަސޫލުﷲ ޞައްލަﷲ ޢަލައިހި ވަސައްލަމައަށް އެންމެ ފުރަތަމަ ލިބިވަޑައިގަތީ އަލްޤާސިމް އެވެ. ދެން ޒައިނަބު އެވެ. ދެން ރުޤައްޔާއެވެ. ދެން ފާޠިމާ އެވެ. ދެން އުއްމުކުލްޘޫމް އެވެ. މި ހުރިހާ ބޭފުޅުން ލިބިވަޑަގަތީ އެކަލޭގެފާނު ރަސޫލުކަމާއިގެން ފޮނުއްވެވުމުގެކުރިން މައްކާގައެވެ. އަދި ޢަބްދުﷲ ލިބިވަޑައިގަތީ ރަސޫލުކަމާއިގެން ފޮނުއްވެވުމަށްފަހު މައްކާގައެވެ. އަދި އިބްރާހީމް ލިބިވަޑައިގަތީ މަދީނާއަށް ހިޖުރަކުރެއްވުމަށްފަހުއެވެ. އިބްރާހީމް ފިޔަވައި ރަސޫލާ ޞައްލަﷲ ޢަލައިހި ވަސައްލަމައަށް ލިބިވަޑައިގެންނެވި ހުރިހާ ބޭފުޅުން ލިބިވަޑައިގަތީ ޚަދީޖާ ރަޟިޔަﷲޢަންހާގެ ކިބައިންނެވެ. އިބްރާހީމްގެ މަންމާފުޅަކީ މާރިޔަތުލް ޤިބްޠިއްޔާއެވެ. ފާޠިމަތުގެފާނު ފިޔަވައި މިހުރިހާ ބޭފުޅުން، ރަސޫލުﷲ ޞައްލަﷲ ޢަލައިހިވަސައްލަމް ދުނިޔޭގައި ހުންނަވަނިކޮށް އަވަހާރަވެއްޖެއެވެ. ފާޠިމަތުގެފާނު އަވަހާރަވީ ރަސޫލުﷲ ޞައްލަﷲ ޢަލައިހިވަސައްލަމް އަވަހާރަވުމަށްފަހު6މަސް ފަހުންނެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ބޮޑުބޭބޭފުޅުން:\nއެކަލޭގެފާނުގެ ބައްޕާފުޅު ފަރާތު 11 ބޮޑުބޭބޭފުޅުން ތިއްބެވިއެވެ. އެއީ އަލްޙާރިޘް އާއި ޤުޘަމު އާއި އައްޒުބައިރު އާއި ޙަމްޒާ އާއި އަލްޢައްބާސް އާއި އަބޫޠާލިބު އާއި އަބޫލަހަބު އާއި ޢަބްދުލް ކަޢުބާ އާއި ޙަޖްލު އާއި ޟިރާރު އާއި އަލްޣައިދާޤު އެވެ. މީގެތެރެއިން ހަތަރު ބޭފުޅުން ފިޔަވައި އެހެންބޭފުޅުން، ރަސޫލުﷲ ޞައްލަﷲ ޢަލައިހި ވަސައްލަމް ރަސޫލުކަމާއިގެން ފޮނުއްވެވުމުގެ ކުރިން އަވަހާރަވެއްޖެއެވެ. އަދި ދުނިޔޭގައި ތިއްބެވި ބޭފުޅުންގެ ތެރެއިން ޙަމްޒާ ރަޟިޔަﷲ ޢަންހު އާއި އަލްޢައްބާސް ރަޟިޔަﷲޢަންހު އިސްލާމްވެވަޑައިގަތެވެ. އެހެނެއްކަމަކު އަބޫޠާލިބާއި އަބޫލަހަބު ޤުރައިޝުންގެ ދީންމަތީ ބުދަށް އަޅުކަންކުރުމުގައި ދެމިތިއްބެވެ.\nއަދި އެކަލޭގެފާނުގެ ބައްޕާފުޅު ފަރާތު6ބޮޑުދައިތައިން ތިއްބެވިއެވެ. އެއީ ޞަފިއްޔާ އާއި ޢާތިކާ އާއި އަރުވާ އާއި އުމައިމާ އާއި ބައްރާ އާއި އުއްމު ޙަކީމް އެވެ. މީގެތެރެއިން ބައްރާ ވަނީ އެކަލޭގެފާނު ރަސޫލުކަމާއިގެން ފޮނުއްވެވުމުގެ ކުރިން އަވަހާރަވެފައެވެ. އަދި އުއްމުޙަކީމް ވަނީ އެކަލޭގެފާނު ނަބީކަމާއިގެން ފޮނުއްވެވުމުގެވެސް ކުރިން އަވަހާރަވެފައިކަމުގައި ބެލެވެއެވެ. އަދި ޞަފިއްޔާ ރަޟިޔަﷲ ޢަންހާ ވަނީ އިސްލާމްވެވަޑައިގަތުމަށްފަހު މަދީނާއަށް ހިޖުރަވެސް ކުރައްވާފައެވެ. އަދި އަރުވާ އާއި އުމައިމާ އިސްލާމްވެވަޑައިގެންނެވި ކަމުގައި ބުނެވެއެވެ. އަދި ޢާތިކާ އިސްލާމްވެވަޑައިގެންނެވި ކަމާއިމެދު ޢިލްމުވެރިން ޚިލާފުވެފައިވެއެވެ.\n1- ރަސޫލާ ޞައްލަﷲ ޢަލައިހި ވަސައްލަމަ އަށް ލިބިވަޑައިގެންނެވި ދަރިކަލުންތަކުގެ ނަންތައް ލިޔޭ!\n2- ރަސޫލާ ޞައްލަﷲ ޢަލައިހި ވަސައްލަމަ އަށް ލިބިވަޑައިގެންނެވި ދަރިކަނަބަލުންތަކުގެ ނަންތައް ލިޔޭ!\n3- ރަސޫލާ ޞައްލަﷲ ޢަލައިހި ވަސައްލަމަގެ ބައްޕާފުޅު ފަރާތު ބޮޑުބޭބެއިންގެ ނަންތައް ލިޔޭ!\n4- ރަސޫލާ ޞައްލަﷲ ޢަލައިހި ވަސައްލަމަގެ ބައްޕާފުޅު ފަރާތު ބޮޑުދައިތައިންގެ ނަންތައް ލިޔޭ!\n5-ރަސޫލާ ޞައްލަﷲ ޢަލައިހި ވަސައްލަމަގެ ބައްޕާފުޅު ފަރާތު ބޮޑުބޭބެއިންގެ ތެރެއިން އިސްލާމްވެވަޑައިގެންނެވީ ކޮންބޭފުޅުންތަކެއް؟\n6- ރަސޫލުﷲ ޞައްލަﷲ ޢަލައިހިވަސައްލަމަގެ ދަރިފަސްކޮޅު ދެމިގެންދިޔައީ ކޮން ދަރިކަނބަލެއްގެ ފަރާތުން؟\n7- އުމާމާ ރަޟިޔަﷲ ޢަންހާގެ ކާފާފުޅަކީ ކޮންބޭކަލެއް؟\n8- ރަސޫލާ ޞައްލަﷲ ޢަލައިހިވަސައްލަމަގެ ދެ ދަރިކަނބަލުންނާއި ކައިވެނިފުޅު ބެއްލެވި ޞަޙާބީއަކީ ކޮބާ؟\n9- އަބުލް ޤާސިމް އަކީ ކޮން ބޭކަލެއް؟


Insaanee Safun Eh Faraai Koh Nulaa Sheve! - Vaguthu\nއިންސާނީ ސަފުން އެއްފަރާތް ކޮށް ނުލާށެވެ!\nއަޅުގަނޑުމެންގެ މި ދިވެހި ދީބަށް ބޭރުގެ ފަރާތްތަކުން އަތްގަދަ ކުރާ ވާހަކަ އަކީ ދޫދޫ މަތީން އިއްޔެ އަކު މިއަދަކު ދެކެވެމުން އަންނަން ފެށި ވާހަކަ އެއް ނޫނެވެ. އެއީ މީގެ އަހަރުތަކެއް ކުރީން ސުރެވެސް، ހޮޅުއަށި ތަކުގެ ހޫނު ހަބަރު ތަކުގެ ގޮތުގައި ދޭދޭ ފަރުދުންގެ މެދުގައި ދެކެވެމުން އައި ހަޤީޤީ ވާހަކަ އެކެވެ. ކޮންމެއަކަސް، އަޅުގަނޑުމެންގެ މި ދިވެހި ވަތަނަށް އެހެން ބައެއްގެ ނުފޫޒު ފޯރާ ވާހަކަ އަނގަ ފުޅާ ކޮށްފައި ދައްކާއިރު، އެ ފަދަ ބޭރު މީހުން ރާއްޖެ އެތެރެ ވަނީ ކިހިނެކުންތޯ ސުވާލު އުފައްދަން އެބަ ޖެހެއެވެ. ވަކީން ހާއްސަ ގޮތެއްގައި، ބަނގުލަދޭޝް ރައްޔިތުން ނުވަތަ އަޅުގަނޑުމެންގެ އާންމު ނަމުން ނަމަ، "ބިދޭސީން" ރާއްޖޭގައި އުޅޭ ނިސްބަތް އަތުފަތު ކިޔާފައި މައްޗަށް އަރަމުން ދާ ކަމީ އެންމެންނަށްވެސް އެނގޭ، ދެބަސް ވެވެން ނެތް ހަޤީޤަތެކެވެ. ހަމަ ޔަޤީނުން ވެސް، ގިނަ ބިދޭސީންނަކީ ދިވެހި ކޮންމެވެސް ފަރުދެއްގެ ހިއްސާގެ މަތީން ރާއްޖެ އެތެރެ ވެފައިވާ މީހުންނެވެ. ދިވެހީންގެ އަތެއް އެކަމުގައި ނުވާނަމަ، އެހާ "ކަން ފަސޭހަ" ކޮށް އެމީހުންނަށް މި ރާއްޖޭގައި ނޫޅެވޭނެ ކަން ބުއްދި ޤަބޫލު ކުރެވޭ ނޫންތޯއެވެ؟\nމެހުމާންދާރީ އަދާކުރުމާއި ކަމޭހިތުމުގެ ދާއިރާގައި ދުނިޔޭގެ އެންމެންގެ މަޤްބޫލްކަން ހޯދައިފައިވާ ދިވެހި ރާއްޖޭން، މިއަދު ފެންނަމުން މިދަނީ މުޅީން ތަފާތު، ހިތްދަތި މަންޒަރެކެވެ. ވަޒީފާ އަދާކުރުވުމުގެ ބޭނުމުގައި ބޭރު މީހުން ރާއްޖެ އެތެރެ ކުރަނީ އެމީހުންގެ ހުރިހާ ޒިންމާ ތަކެއް ކޮނޑުގައި އަޅައި، އެ ޒިންމާތަށް އަދާކުރާނެ ކަމަށް ބުނެ "ފޮނި ހުވަފެން" ތަށް ދައްކަމުންނެވެ. ފުރަތަމަ ދުވަސް ކޮޅު، ބޭނުންތައް ފުއްދައިދީ، ބަލި ވެއްޖެ ނަމަ ބޭސް ފަރުވާގެ އިންތިޒާމް ވެސް ހަމަ ޖައްސައިދެއެވެ. ބަރާބަރަށް މުސާރަ ވެސް ކަނޑައެޅިފައިވާ ގޮތެއްގެ މަތީން ދީ އުޅެއެވެ. ނަމަވެސް ކުރީން ބުނެވި ދިޔަ ފަދައިން، އެއީ ފުރަތަމަ ދުވަސް ކޮޅެވެ. މަންޒަރު ބަދަލު ވާން ފަށަނީ މަހެއް ދެމަހެއްވެ، ފައި ދަށު ލެވޭހައި ބިދޭސީންގެ ބާރު ކުޑަކަން ސިކުނޑިއަށް ނަގައިގަނެވެން ފެށީމައެވެ.\nއެއްގޮތަކަށް ވެސް ބިދޭސީން ރަނގަޅު ކޮށްފައި ވާހަކަ ދައްކަނީކީ ނޫނެވެ. އެމީހުން ވެސް އަޅުގަނޑުމެންނާ މެދު ކަންތައް ކުރަނީކީ އެންމެ އެދެވޭ ގޮތަށް ނޫންކަން ޚުދު އަޅުގަނޑު ވެސް ޤަބޫލު ކުރަމެވެ. ނަމަވެސް އެއްބަސް ވުމެއްގެ ދަށުން ރާއްޖެ މަސަކަތު ގެނެސް، "ޖަނަވާރު" އުސޫލުން އެމީހުންނާއި މެދު ކަންތަށް ކުރެވެމުން ދާއިރު، ހައްލެއް ހޯދުމުގެ ބަދަލުގައި އަޅާނުލާ ތިބެން ހެޔޮވާނީ ކިހިނެއް ހެއްޔެވެ؟ އިންސާނީ ހައްޤުތަކަކީ ވަކި ޖިންސަކަށް، ކުލަޔަކަށް، އުފަންވީ ޤައުމަކަށް، ވަކި ނަސްލަކަށް ބެލުމެއްނެތި ހުރިހާ އިންސާނުންނަށް ވެސް ހަމަހަމަ ގޮތުގައި ލިބެން ޖެހޭ އެއްޗެކެވެ. އެހެން ކަމަށް ވާ ނަމަ، މިއަދުގެ މުޖުތަމައުގައި މި އުޅޭ ބިދޭސީންނަށް އެމީހުންގެ އިންސާނީ ހައްޤުތަށް އެދެވޭ ގޮތަކަށް ލިބޭ ކަމަށް ޤަބޫލު ކުރަން ހެއްޔެވެ؟\nމ ހިނގާ ފެބުރުއަރީ މަސް ވެސް ނިމި، އަޅުގަނޑުމެންގެ މުސާރަ "އަތަށް" ލިބެން މިވަނީ ނުލާހިކު ކައިރި ވެފައެވެ. އަޅުގަނޑުމެންގެ ތެރޭން ގިނަ ބަޔަކު މިހާރު ވެސް މުސާރައަށް އިންތިޒާރު ކުރަމުންދާނީ ދުވަހާއި ސިކުންތު ވެސް ގުނަމުންކަން ޔަޤީނެވެ. މުސާރަ ލިބޭ ހައި އަވަހަކަށް ކާން ދާނެ ތަނަކާއި ބާޒާރުކޮށް ގަނެލާނެ އެއްޗެހި ހިތުގައި ރާވާލަނީ ފޮނި ފޮނި އުންމީދެއްގައެވެ. މަހެއްހާ ދުވަހުގެ މިން ނެތް މަސައްކަތުން ހޯދާ އާމްދަނީ "އަަތަށް" އަރާނެ ދުވަހަކަށް އަޅުގަނޑުމެން ދިވެހީން މިހާ އިންތިޒާރު ކުރާއިރު، އެތައް ދުރު ރާސްތާއެއް ކަޑައްތުކޮށް، ކުޑަކުޑަ އާމްދަނީ އެއް ނަމަވެސް ހޯދުމުގެ ބޭނުމުގައި ރާއްޖެ އައިސް އެއުޅޭ ބިދޭސީން އަދި ކިހާ އިންތިޒާރެއް ކުރާނެ ކަން ތަސައްވަރު ކޮށްލާށެވެ. އަޅުގަނޑުމެން ލިބޭހާ ލާރި ބޭކާރު ކަންކަމަށް ޚަރަދުކޮށް ހުސްކޮށްލިޔަސް، ބިދޭސީން އެމީހުންގެ މުސާރައިގެ ބޮޑު ބައި ފޮނުވަނީ އަނބި ދަރީންނަށާއި އާއިލާ އަށްށެވެ. ކެއުމަށްށާއި އަމިއްލަ ބޭނުންތަކަށް ހޭދަ ކުރަނީ މުސާރައިގެ މަދު މިންވަރެކެވެ. އަނެއްކޮޅުން "ވީޑިއޯ ކޮންފަރެސް" ހަދަން އެ އަޅާ ޑޭޓާ އަށްވެސް ނުލާހިކު ގިނަ ރުފިޔާ އެމީހުން ހަރަދުކުރަން ޖެހެއެވެ. މި ހުރިހާ ކަމަކަށް ޚަރަދުކޮށްފައި ވެސް، އަތުގައި ބައި ލާރި ނެތްކަމުގައި ވިޔަސް، ކަނޑައެޅިފައިވާ މުސާރައަށް މަސައްކަތްކޮށް އެބަ އުޅެއެވެ. ވީއިރު، އެމީހުންގެ ލާރި ކޮޅު ފޭރި ގަންނަން ހެޔޮވާނީ ކިހިނެއް ހެއްޔެވެ؟\nއަޅުގަނޑުމެން ދިވެހީންގެ ކަންނެތްކަން ހައްދު ފަހަނައަޅައި ގޮސްފައި ވާއިރު، ގިނަ ދިވެހީންނަށް ކައި ބޮއެ އުޅެވެނީ ވެސް ބިދޭސީން އެމީހުންގެ ކަންތައްތައް ކޮށްދޭތީއެވެ. އަމިއްލަ އަންނައުނު ގަނޑުވެސް ގިނަ ފަހަރު ދޮންނަނީ ގޭގައި ގެންގުޅޭ ބިދޭސީ މީހާ ލައްވައެވެ. ގޭތެރެ ފޮޅާ ސާފުކުރުމުން ފެށިގެން ގޮސް، އަމިއްލަ ބަނޑުން ވިހޭ ދަރިފުޅު ވެސް ބަލަނީ ހަމަ އެ ބިދޭސީ މީހާއެވެ. އެހެން ކަމަށް ވާނަމަ، އެމީހުން އެ ކޮށްދޭ ކަންތައްތަކުގެ އަގުވަޒަން ކުރަންވާނެ ނޫންހެއްޔެވެ؟ މާ ބައިވަރު ތަކެއް އަތުން ދޭން ނުލިބުނަސް ހިތްހެޔޮ ކަމާ، އޯގާތެރިކަމާ އެކީ އެމީހުނަަށް ކަންތައްތައް ކޮށްދެވޭނެ ނޫން ހެއްޔެވެ؟ ތިމާގެ ދަރިފުޅު ބަލިވީމައި އަޅާލާ ލޯބި ދޭ ފަދައިން އެމީހުން ވެސް ބަލިވީމައި ކުލުނުގެ އަތެއް ދިއްކޮށް ލެވޭނެ ނޫންހެއްޔެވެ؟\nއަވަގުރާނަ ގޮވައި، ހަޑި ހުތުރު ބަހުން ތިމާއާއި މުޚާތަބު ކުރީމައި ތިިމާ އެވާ ދެރަ ތިމާފަދަ އެހެން އިންސާނުންވެސް ވާނެކަން މި މުޖުތަމައުގެ ބައެއް މީހުންނަށް ނުވިސްނޭ ކަމީ ދެރަވެ، ލަދު ގަންނަން ޖެހޭ ވަރު ކަމެކެވެ. ތިމާ ވަރު "ގައްޑާ" މީހެއް ނެތްކަމަށް އެހެން މީހުންނަށް ދެއްކުމުގެ ނިޔަތުގައި ވިޔަސް، އަޅުގަނޑުމެންގެ ތެރޭން ބައެއް ދިވެހީން ބިދޭސީންނާއި ދިމާއަށް ހަޑި ހުތުރު ބަހުން މުޢާމަލާތު ކުރާތަން ފެނުމުން އަޖައިބުވެ އަންތަރީސް ވާހައި ވެއެވެ. ގައިމު އެއީ، އަޅުގަނޑުމެންގެ ކާބަފައިން ދަސްކޮށްދިން ރިވެތި އަޙްލާޤެއް ނޫންވީއްޔާއެވެ. ކުރީން ސުރެވެސް، ރާއްޖެއަށް ލިބިފައި އޮތް މެހުމާންދާރީ އަދާކުރުމުގެ ރީތި ނަން މިއަދު ފުނޑު ފުނޑުކޮށް ޗިސްޗިސް މިކޮށްލެވެނީ އަޅުގަނޑުމެންގެ އަމިއްލަ ފައިން އަރާފައި ނޫންހެއްޔެވެ؟\nއިޤްތިޞާދީ ގޮތުން ކިތަންމެ ބޮޑު ކުރި އެރުމެއް ރާއްޖެއަށް ލިބެމުން ދިޔަނަމަވެސް، އަޅުގަނޑުމެންގެ ތެރޭގައިވާ މިފަދަ ބޭއަދަބީ ގޮތްގަނޑު ނުކެނޑޭ ކަމަށް ވާނަމަ، އިޖްތިމާއީ ގޮތުން ކުރިއަރައިފައިވާ ބަޔަކަށް އަޅުގަނޑުމެން ނުވާނެކަން ގައިމެވެ. އިންސާނުންނާ މެދު ހައިިވާނުންނާ މެދު ކަަންތައް ކުރާ ގޮތަށް ކަަންތައް ކޮށްގެން ނުވާނެކަން އެއީ އެންމެން ވެސް ޤަބޫލު ކުރާ ވާހަކަ އެކެވެ. ކަން މިހެން އޮތް އިރު، "ބިދޭސީން"ނޭ ކިޔާ އެއްފަރާތް ކޮށްލުމުގެ ބަދަލުގައި އެމީހުންނަށް ވެސް އެކަށޭނަ ގޮތަކަށް ކަންތައް ކޮށްދޭން އެބަ ޖެހެއެވެ. އަދި ހަމަ އެހެންމެ، ދިވެހި ބިމަށް އެމީހުންގެ އަތްގަދަ ކުރާ ވާހަކަ ދައްކާއިރު، އެމީހުން މަސައްކަތު ގެންނަން ޖެހެނީ ވެސް ދިވެހީންގެ "ކަންނެތް" ކަމުންކަން ހަނދާން ނައްތާލެވޭކަށް ނެތެވެ. ވީމާ، އެމީހުންނަކީ ވެސް ހަމަ އަޅުގަނޑުމެން ފަދަ އިންސާނުން ކަން ދަނެ، އިންސާނީ ސަފުން އެއްފަރާތް ކޮށްނުލާށެވެ.


Trump ge YouTube channel suspend koh Snapchat inn ves ban kohffi - One Online\nއެމެރިކާގެ ރައީސް ޑޮނަލްޑް ޓްރަމްޕް --\nޓްރަމްޕްގެ ޔޫޓިއުބް ޗެނަލް ސަސްޕެންޑްކޮށް ސްނެޕްޗެޓުން ވެސް ބޭންކޮށްފި\nޓްރަމްޕްގެ ޔޫޓިއުބް ޗެނަލް ސަސްޕެންޑްކޮށް ސްނެޕްޗެޓުން ވެސް ބޭންކޮށްފިއެވެ.\nއެމެރިކާގެ ގާނޫނު ހަދާ މަޖިލީހުގައި ހިނގި ހަމަނުޖެހުމާއެކު އަދިވެސް ހަމަނުޖެހުން އިތުރަށް ހިނގާފާނެކަމުގެ ބިރު ހީވެ ޓްރަމްޕްގެ ޔޫޓިއުބް އެކައުންޓް ސަސްޕެންޑް ކުރަން ނިންމާފައިވާކަމަށް ޔޫޓިއުބްގެ މައި ކުންފުނި އަލްފަބެޓް އިންކް އިން ވަނީ ބުނެފައެވެ.\nޔޫޓިއުބުން ޓްރަމްޕް ސަސްޕެންޑް ކޮށްފައިވާއިރު ޓްރަމްޕްގެ އެކައުންޓަށް އަޕްލޯޑްކޮށްފައިވާ ވީޑިއޯއެއްވެސް ވަނީ ޑިލީޓް ކޮށްފައެވެ. ޔޫޓިއުބުން ވަނީ ވީޑިއޯ ޑިލީޓް ކޮށްފައިވަނީ ހަމަނުޖެހުމަށް ހިތްވަރު ދޭނެ ފަދަ މަންޒަރުތައް އެކުލެވޭތީ ކަމަށް ޔޫޓިއުބުން ބުނެފައި ވެއެވެ. ޔޫޓިއުބުން ވަނީ ޓްރަމްޕްގެ ޗެނަލް އަށް އެހެން ފަރާތްތަކުން ކޮމެންޓު ނުކުރެވޭނެ ގޮތަށް ބްލޮކް ވެސް ކޮށްފައެވެ.\nސްނެޕްޗެޓް އިންވެސް ވަނީ ޓްރަމްޕްގެ އެކައުންޓް ބޭން ކޮށްފައެވެ. ސްނެޕްއިން ނެރެފައިވާ ބަޔާނެއްގައި ވާގޮތުން ޓްރަމްޕްގެ އެކައުންޓް މޮނިޓާކޮށް ގިނަ ކަންތަކެއް ބެލިފައިވާ ކަމަށާއި އަދި މުޖުތަމައަށް އެންމެ ފައިދާ ކުރާނެ ގޮތަކީ އެކައުންޓް ބޭން ކުރުން ކަމަށް ސްނެޕްޗެޓްގެ ތަރުޖަމާނު ވަނީ ބުނެފައެވެ.\nމިދިޔަ ހަފްތާގައި ފޭސްބުކްގެ އިތުރުން އިންސްޓަގްރާމް އަދި ޓްވިޓާ އިންވެސް ވަނީ ޓްރަމްޕްގެ އެކައުންޓްތައް ބްލޮކް ކޮށްފައެވެ.\nގުޅޭ ޓެގު އެމެރިކާ ފޭސްބުކް ޓުވިޓާ ޔޫޓިޔުބް\nކޮވިޑް ވެކްސިން ފޯރުކޮށްދިނުމުގެ އެއްވެސް ޕްލޭނެއް ޓްރަމްޕްގެ ސަރުކާރުގައެއް ނެތް: ވައިޓް ހައުސް\nޓައިވާނުގެ ހޮސްޕިޓަލެއްގެ ކްލާސްޓާއަކާ ގުޅިގެން 5000 އަށްވުރެ ގިނަ މީހުން ކަރަންޓީނަށް\nދުނިޔޭގެ އެންމެ ބޮޑު އެއް ޑުރަގް ގޭންގުގެ ލީޑަރު ނެދަލޭންޑްސް އިން ހައްޔަރުކޮށްފި\nސިންގަޕޫރު އެއާލައިންސްގެ ހުރިހާ މުވައްޒަފުންނަށް ކޮވިޑް ވެކްސިން ދެނީ\nކޮވިޑް ޖެހިގެން ކެލިފޯނިއާގައި މިދިޔަ 24 ގަޑިއިރުތެރޭ ރެކޯޑް އަދަދަކަށް މީހުން މަރުވެއްޖެ


ޖިނާއީ ކުށެއް ސާބިތުވާ ކަމަށް ޝަރުއީ ކޯޓަކުން ކަނޑައަޅާ ހިސާބުން ފަނޑިޔާރުގެ މަގާމު ގެއްލޭ ގޮތަށް ގާނޫނު ފާސްކޮށްފި. | Landhooinfo\nފަނޑިޔާރެއްގެ މައްޗަށް ތުހުމަތު ކުރެވޭ ޖިނާއީ ކުށެއް ސާބިތުވާ ކަމަށް ޝަރުއީ ކޯޓަކުން ކަނޑައަޅާ ހިސާބުން ފަނޑިޔާރުގެ މަގާމު ގެއްލޭ ގޮތަށް ފަނޑިޔާރުންގެ ގާނޫނަށް ހުށަހެޅި އިސްލާހު ކޮމެޓީއިން ރޭ ފާސްކޮށްފިއެވެ.\nމި އިސްލާޙް ފަނޑިޔާރުންގެ ގާނޫނަށް ގެނައުމަށް ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ހުށަހެޅުއްވި ބިލް މިނިވަން މުއައްސަސާތަކާ ބެހޭ ކޮމިޓީން ފާސްކޮށްފައިވަނީ ރޭގައެވެ.\nރޭ ބޭއްވި އެކޮމިޓީގެ ބައްދަލުވުމެއްގައި އެ އިސްލާހު ފާސްކޮށްފައިވަނީ ކޮމިޓީގެ މެމްބަރުންގެ އަޣުލަބިއްޔަތުންނެވެ.\nއެ ބިލް މަޖިލީހަށް ބަލައިގަތުމަށް ފާސްކުރީ އިއްޔެ ޖަލްސާއަށް ހާޒިރުވެ ވަޑައިގެން ތިއްބެވި 36 މެމްބަރުންގެ އިއްތިފާގުންނެވެ.\nސަޕްލިމެންޓްރީ ބަޖެޓް އަންގާރަދުވަހު މަޖްލީހަށް.\nސަރުކާރުން މިއަހަރަށް ކަނޑައެޅި ސަޕްލިމެންޓްރީ ބަޖެޓް އަންނަ އަންގާރަ ދުވަހުގެ ޖަލްސާއަށް ހުށައެޅުމަށް ތާވަލްކޮށްފިއެވެ. މިކަމުގެ ތަފްޞީލް ސަރުކާރުން ހާމަކޮށްފައި …


Breaking News: Corona Virus aa Gulhigen Ithuru Meehaku Quarantine Koffi\nކޮރޯނާ ވައިރަސްއާ ގުޅިގެން އިތުރު ދިވެއްސެއް ކަރަންޓީން ކޮށްފި\nކޮރޯނާ ވައިރަސްއާ ގުޅިގެން އިތުރު ދިވެއްސަކު ކަރަންޓީން ކޮށްފިއެވެ.\nހެލްތު މިނިސްޓްރީން މިރޭ ބުނީ ކޮރޯނާ ވައިރަސްއާ ގުޅިގެން އިތުރު މީހަކު ކަރަންޓީން ކޮށްފައިވާ ކަމަށާއި އެމީހާ ރާއްޖެއައީ މިމަހުގެ ހަވަނަ ދުވަހު ކަމަށެވެ.\nއެނގިފައިވާ ގޮތުގައި އެމީހާއަކީ ޗައިނާގެ ވެރިރަށް ބެއިޖިން އިން ދަތުރުކޮށް ރާއްޖެ އައި ދިވެއްސެކެވެ. އެމީހާ ރާއްޖެ އައި ދުވަހު ރައީސް އޮފީހުގައި ކޮރޯނާ ވައިރަސްއާ ގުޅިގެން އުފައްދާފައިވާ ޓާސްކް ފޯސްގެ އިސް ބޭފުޅެއްގެ ގޮތުގައި ހުންނެވި ޓޫރިޒަމް މިނިސްޓަރު އަލީ ވަހީދު ނޫސްވެރިންނާއި ވަނީ ބައްދަލުކުރައްވާފައެވެ. އެ ދުވަހު މިނިސްޓަރު އަލީ ވަހީދު ވިދާޅުވީ ޗައިނާއިން އައިސްފައިވާ ދެ ދިވެއްސަކު ކަރަންޓީން ކޮށްފައިވާ ކަމަށެވެ.\nއެ ދެ މީހުންވެސް ކަރަންޓީން ކޮށްފައިވަނީ ފަރުކޮޅުފުށީގައެވެ.\nމައުލޫމާތު ލިބިފައިވާ ގޮތުގައި އިތުރަށް ކަރަންޓީން ކޮށްފައިވާ މީހާ ރާއްޖެ އައިސްފައިވަނީ ނޫސްވެރިންގެ ބައްދަލުވުމުގެ ފަހުންނެވެ. އެހެންކަމުން އެ މައުލޫމާތު އެ ދުވަހު ނޫސްވެރިންނާއި ހިއްސާ ކުރެވޭ ގޮތް ނުވީއެވެ.\nކަރަންޓީން ކޮށްފައިވާ މި މީހާގެ ހަށިގަނޑު ކޮރޯނާ ވައިރަހަށް ޝައްކުވާ އެއްވެސް ކަމެއް ނުފެނެއެވެ. އެހެންނަމަވެސް ދުނިޔޭގެ ސިއްހަތު ޖަމިއްޔާގެ ގައިޑްލައިންތަކުގައިވާ ގޮތުގެ މަތިން އެމީހާވެސް 14 ދުވަހުގެ ކަރަންޓީނެއްގައި ބެހެއްޓީއެވެ.\nނޮވެލް ކޮރޯނާވައިރަސް ޖެހިފައި ހުރެދާނެކަމަށް ބެލެވޭ ފަރާތްތައް ދެނެގަތުމަށް ކުރިއަށްގެންދާ ސާވައިލެންސްގެ ދަށުން، ހަތް މީހަކު ޓެސްޓުކުރިއެވެ. މި މަހުގެ ތިންވަނަަ ދުވަހު އެޗްޕީއޭއިން ބުނީ ކޮރޯނާއަށް ޝައްކު ކުރެވިގެން ޓެސްޓު ކުރި ހަތް މީހުންވެސް ދޫކޮށްލާފައިވާ ކަމަށެވެ.\nއިތުރަށް ކަރަންޓީނުކުރި ތިން މީހުންނާއި އެކުގައި މިހާރު ކޮރޯނާ ވައިރަހާއި ގުޅިގެން ކަރަންޓީނު ކޮށްފައިވާ ތިބީ ތިން މީހުންނެވެ. މި ތިން މީހުންވެސް ކަރަންޓީންކޮށްފައި ތިބީ ފަރުކޮޅުފުށީގައެވެ.


Short story - Gaidhu\nކުރުވާހަކަ - ގައިދު\nމަގުގެ ދެކޮޅު ރަނގަޅަށް ބަލާލުމަށްފަހު ނަވާލް، އޭނާގެ އަތުގައި އޮތް ގާބުރި ކުރިމަތީގައި ހުރި ފިހާރައިގެ ބިއްލޫރިގަނޑާ ދިމާއަށް ހޫރާލިއެވެ. އެއާއެކު ބިއްލޫރިގަނޑު ފުނޑުފުނޑުވެގެން ބިންމައްޗަށް ފޭބިއެވެ. ނަވާލާއި އޭނާގެ ދެއެކުވެރިން ފިހާރަ ތެރެއަށް ވަދެ ފިހާރަ ތެރޭގައި ހުރި ތިޖޫރީ ހިފައިގެން ބޭރަށް ނުކުތްއިރުވެސް މޫނުމަތިން ފެންނަނީ ހާސްކަމާއި ނުތަނަވަސްކަމެވެ. ބިރުގަތުމުގެ އަސަރުތަކެވެ. ނަމަވެސް އޭނާގެ މޫނު މައްޗަށް ފާޅުނުވެހުރި އިހުސާސް ތަކެއްވެސް ވެއެވެ. އެއީ ނަފްރަތެވެ. އަދި ބަދަލު ހިފުމުގެ ސަބަބުން އެނަފްރަތަށް ލިބުނު ކުޑަނަމަވެސް ލުއިކަމެވެ.\nނަވާލްގެ ހިތް ބުނަމުންދިޔައީ އެފައިސާތައް އަންދާލުމަށެވެ. ނަމަވެސް އޭނާގެ ހަށިގަނޑު އެދެމުންދިޔައީ މުޅިންއެހެން ހާޖާތެއް ފުއްދުމަށެވެ.\n“އަހަރެންނަށް ވީބަޔަށް ފަސް ޕެކެޓް ގެންނާތި!”ނަވާލް އޭނާގެ ރަހުމަތްތެރިންނަށް ބުންޏެވެ.\nއާނއެކެވެ. ތިހީވީ ރަނގަޅަށެވެ. އޭނާ އެބުނީ މަސްތުވާތަކެތީގެ ވާހަކައެވެ. ނަމަވެސް ނަވާލްއަކީ މީގެ ދެތިން މަހެއް ކުރިން މަގުމައްޗަށް ގިނަވެގެން އުޅުނު ވިޔާނުދާ މީހެއް ނޫނެވެ. އޭނާއަކީ ވިޔަފާރީގެ ރޮނގުން މަތީ ފާސް ހޯދައިގެން ހުރި ހީވާގި ޒުވާނެކެވެ. އޭނާގެ ރަށުގެ އެންމެން އޭނާ ތަޢުލީމީ ރޮނގުން ހޯދާފައިވާ ކާމިޔާބީތަކަށް ފަޚުރުވެރިވި ދަރިވަރެކެވެ. އޭނާއަކީ ނ. ވެލިދޫގެ މަޝްހޫރު ވިޔަފާރިވެރިޔާ ދޮންހަސަނުގެ ހަގުދަރިފުޅެވެ.\nފިހާރަ ފަޅާލިތާ ދެގަޑިއިރެއްފަހުން އޭނާގެ އެކުވެރިޔަކު އައެވެ.\n“އަން. މިއޮތީ!” ކޮކޭންގެ ފަސްޕެކެޓް ނަވާލްއާދިމާއަށް އެއްލަމުން އޭނާ ބުންޏެވެ.\n“ކަންބޮޑުނުވޭ. މިއީ ކަލޭގެ ބޭބެގެ މިލްކެއްނޫން!” އޭނާ ދަމުން ބުންޏެވެ.\nއެޖުމްލައިން ނަވާލްއަށް ވަރަށް ބޮޑު ހިތްހަމަޖެހުމެއް ލިބުނެވެ. އެއީ އޭނާގެ ބޭބެގެ “ޖާސޫސުން” ނަށް އޭނާގެ ހަބަރުތައް އަދި ނުލިބޭނެކަމުގެ އުއްމީދު އާވުމުންނެވެ. ނަވާލްގެ އެންމެ ބޮޑު ދުޝްމަނަކީ އޭނާގެ ބޭބެ ނާޒިމްއެވެ. ނަވާލްގެ މުޅި ދިރިއުޅުމަށް ވިހަލީ އޭނާއެވެ. ފައިސާކޮޅަކަށްޓަކައެވެ.\nނަވާލް ފަތިސްވާންދެން އިނީ އަތިރިމަތީގައި ހުރި ރުއްބުޑެއްގެ މަތީގައެވެ. އޭނާގެ އަނދާފައިވާ ހަންގަނޑާއި ވަޅުވަދެފައިވާ ދެލޮލަކީ މޮޅީގެ ތަސްވީރެކެވެ. ހިމަފޮދު ވާރޭ ވެހެމުންދިޔައެވެ. ހީވަނީ އުޑުމަތި އޭނާއަށްޓަކައި ރޮނީ ހެންނެވެ. އޭނާގެ އިހުސާސެއްނެތް ދެލޮލުން ފައިބަންވީ ކަރުނަތައް ވިލާތަކުން ފައިބަނީހެންނެވެ. ނަވާލަކީ މީގެކުރިން މަސްތުވާތަކެތި ކީއްކުރަން ސިނގިރޭޓެއްގައިވެސް އަތްލީމީހެއްނޫނެވެ. އޭނާ މަސްތުވާތަކެއްޗާ ދިމާއަށް ދާންޖެހުނީ މައިންބަފައިން އަޅައިނުލައިގެން އެކަނިވެރި ވެގެންނެއްވެސް ނޫނެވެ. ނަވާލަކީ އެންމެންވެސް އޭނާދެކެ ލޯބިވެ އޭނާއަށް ހެޔޮއެދުނު މީހެކެވެ. އޭނާގެ ބޭބެ ފިޔަވައެވެ.\nނަވާލް ވިޔަފާރީގެ ދާއިރާއިން މަތީފާސް ހޯދައިގެން އައުމުން ދޮންހަސަނަށް އޭނާގެ ފިހާރަ ހަވާލުކުރާނީ ކޮންދަރިޔަކާކަމެއް ނުވިސްނިގެން އުޅޭކަށް ނުޖެހުނެވެ. އޭނާގެ ދޮށީ ދަރިޔަކީ ކިޔަވަން އުޅުނު ކުއްޖެއް ނޫނެވެ. އަދި ސާބިތު ހެއްކެއް ނެތަސް އެކި އަޑުއަޑުން އިވޭގޮތުގައި އޭނާއަކީ ޑްރަގްގެ ވިޔަފާރީގެ ތެރެއަށްވެސް ވަދެފައިހުރި މީހެކެވެ. ނަމަވެސް ނާޒިމް އޭނާގެ ބައްޕަގެ މުދަލުން ބައެއްވެސް އޭނާގެ ކޮއްކޮއަށް ލިބޭކަށް ބޭނުމެއް ނުވިއެވެ. އޭނާ ބޭނުންވީ އެމުދަލުން “އޭނާގެ ސިއްރު ވިޔަފާރި” ފުޅާކުރާށެވެ. އެކަމުގެ ދަހިވެތިކަމުގައި އޭނާގެ ކޮއްކޮގެ ދިރިއުޅުމުގައި ހުޅުރޯކޮށްލިއެވެ. ނަވާލްގެ ކެއުމަށާއި ބުއިމަށް އެކިފަހަރުމަތިން މަސްތުވާތަކެތި އެޅިއެވެ. އެކަމުގެ ސަބަބުން އޭނާއެއަށް ދެވިހިފިއެވެ. އެއާނުލާ ނޭވާލާންވެސް އުނދަގޫވިއެވެ. އެންމެފަހުން ގޭމީހުންނަށްވެސް ނަވާލް މަސްތުވާތަކެތި ބޭނުންކުރާކަން އެނގެން ފެށިއެވެ. އެކަމުގެ ސަބަބުން ނަވާލް ގެއިން ބޭރުކޮށްލެވުނެވެ. ހުރިހާ ލޯތްބަކުން މަހުރޫމުކޮށްލެވުނެވެ. އޭނާގެ ބައްޕައަށް ކުރަންނުކެރުނު ހަމައެކަނި ކަމަކީ އޭނާ ފުލުހުންނާ ހަވާލުކުރުމެވެ. ޖެހުނު މުސީބާތަށް ކެތްނުކުރެވިގެން އެކަމުގެ ހިތާމައިގައި ދޮންހަސަނު މަސްތަކެއްނުވެ ދުނިޔެ ދޫކުރިއެވެ. ނަތީޖާއެއްގެ ގޮތުން ބައްޕަގެ މުދަލާއި ފިހާރަވެސް ނާޒިމްގެ މިލްކުގެ ދަށަށް އައެވެ.\nއޭނާގެ މާޒީއާއި މުސްތަގްބަލާއި މެދު ފިކުރު ކުރަމުންދިޔަ ނަވާލްގެ މޫނު މިހާރުވަނީ ތެމިފޯވެފައެވެ. އެއީ ކަރުނައިންކަމެއް ނުވަތަ ވާރޭފެނުންކަމެއް ބުނަން ދައްޗެވެ. އޭނާގެ ބޭބެގެ ފިހާރަ ބަނގުރޫޓު ކޮށްލެވުނަސް ލިބެންވީ ފުރިހަމަ ހިތްހަމަޖެހުމެއް ނުލިބެއެވެ. ސަބަބަކީ ކާމިޔާބީ ކަނޑައަޅައިދޭ މިންގަނޑުން އެނާ ފެއިލްވެފައި ވާތީއެވެ. ގާނޫނުގެ ކުރިމަތީގައި އޭނާ މިހާރު ވާނީ ގަދަރެއްނެތް ކުށްވެރިޔަކަށެވެ. އޭނާގެ ބޭބެއަކީ އަނިޔާލިބިފައިވާ ވިޔަފާރިވެރިއެވެ.\nއިރުކޮޅަކުން އިވުނީ ސައިރަންގެ އަޑެވެ. އެއާއެކު ފުލުހުންގެ ޖިޕެއް ފެންނަންފެށިއެވެ. ނަވާލް ފިލަން ދުވާކަށް ނޫޅުނެވެ. ނުފިލޭނެކަން އެނގޭތީއެވެ. އޭނާ އިންގޮތުން ހީވީ ފުލުހުން އައުމުގެ އިންތިޒާރުގައި އިންހެންނެވެ. ފުލުސް އޮފީހަށް ގެންގޮސް އޭނާއާ އެތަކެއް ސުވާލެއް ކުރެވުނެވެ. އޭނާ އެއްވެސް ޖަވާބެއް ނުދީ ހަނުހުރީއެވެ. ހީވީ މަސްތުވެފައި އިން މީހެއް ހެންނެވެ. އެކަމަކު އޭނާ ހުރީ މަސްތުވެފައެއް ނޫނެވެ. ހަގީގަތުގެ އާލަމުގެ ހިތި ރަހަތައް އޭނާގެ ދޫ ހަރަކާތްކުރުމަށް ހުރަސްއެޅިއެވެ. ކޮންމެއަކަސް ނަވާލް ގެންގޮސް ކުޑަގޮޅިއަށް ލިއެވެ. އެތާނގައި އެހެން މީހަކުވެސް އިނެވެ. އޭނާ ފެނުންއިރު ނަވާލްއަށް ހީވީ ލޯގަނޑަކަށް ބަލާލެވުނު ހެންނެވެ. މާޔޫސް ވެފައިވާ މޫނެކެވެ. އަނަރޫފަވެފައިވާ ހަށިގަނޑެކެވެ. އޭނާގެ ހަށިގަނޑުގައި އޭނާގެ ވޭންދެނިވި މާޒީ ލިޔެވިފައި ވާކަހަލައެވެ.\nނަވާލްއަށް އެތަނުގައި ހަފްތާއެއް ވޭތުކުރަން ޖެހުނެވެ. ނަމަވެސް އޭނާ ގައިދު ވެފައިވަނީ ހަތަރު ފާރުންނެއް ނޫނެވެ. ދަގަނޑު ދޮރަކުންނެއްވެސް ނޫނެވެ. މަސްތުވާތަކެތީގެ ހިލިހިލާއިންނެވެ. އޭނާގެ ނިދުމާއި ކެއުމުން މަހުރޫމް ކުރަނީ އެތަކެތީގެ ވަކިތަކުންނެވެ. އޭނާ ބޯއަނބުރާ ހުންއައިސް ގައިގައި ރިހެނީ އެތަކެތި ނުލިބިގެންނެވެ. އެންމެފަހުން ނަވާލް އެގޮޅިން ނެރުނެވެ. ވައްކަމުގައި އޭނާ ބައިވެރިވިކަމުގެ ހެއްކެއް ނުލިބުނީމައެވެ. ނަމަވެސް އޭނާ މަސްތުވާތަކެތި ބޭނުންކުރާކަން ކުރި ޓެސްޓުތަކުން ސާބިތުވިއެވެ. ވީމާ ނަވާލްއަށް ފަރުވާދިނުމަށް ޑިޓޮކްސް ސެންޓަރަކަށް ގެންދެވުނެވެ.\nޑިޓޮކްސް ސެންޓަރުގައި ނަވާލް އޭނާގެ އަމިއްލަ ހަށިގަނޑާ ހަނގުރާމަ ކުރިއެވެ. އެންމެ ފަހުން އެތައް މަސްތަކެއްގެ ވޭނާއި ކެކުޅުމަށްފަހު ޑްރަގްގެ އަސަރުތައް އޭނާގެ ނާރުތަކުން ފިލައިގެން ދިޔައެވެ. އޭނާ މުޖުތަމައަށް ނުކުތީ އަލަށް އުފަންވި ކުއްޖަކު ފަދައިންނެވެ. ދާނެ ދިމާލެއް ނޭނގިއެވެ. މަޤްސަދެއް އަދި އުއްމީދެއްވެސް ނެތިއެވެ. މުދަލެއް އަދި މިލްކެއްވެސް ނެތިއެވެ.\nދެން ކުއްލިއަކަށް އޭނާ ހަނދާންވީ ގޮޅީގައި އިން މީހާ އޭނާއަށް ދިން އެއްޗެއްގެ މަތިންނެވެ. އެއީ ފަސްރުފިޔާގެ ނޫޓެކެވެ. އެނޫޓު ދެމުން އެމީހާ ބުންޏެވެ. “އަހަރެންނަކީވެސް ކަލޭކަހަލަ މީހަކީމެވެ. އަހަރެންގެ މާޒީ ތަފާތު ވިޔަސް އަހަރެމެންގެ ދުޝްމަނުން އެކެކެވެ. ކަލޭ މި ޣައިދުން މިނިވަން ވީދުވަހަކުން މީގެ ބޭނުން އެންމެ ފުރިހަމައަށް ހިފާށެވެ. އޭރުން ކަލެޔަށް ހަގީގީ މިނިވަންކަން ލިބޭނެއެވެ.”\nނަވާލް އެނޫޓަށް ބަލާލާފައި ހިތަށް އެރިއެވެ. “ފަސް ރުފިޔާއިން މީހަކަށް ކުރެވޭނީ ކީއްހެއްޔެވެ؟” ނަމަވެސް ކުއްލިއަކަށް އޭނާގެ ލޮލުގައި އަޅައިގަތީ އެނޫޓުގައި “އަލިވާގެ” މިހެން ލިޔެފައި ވަނިކޮށެވެ.\nނަވާލް އެރޭ އެގެޔަށް ދިޔައެވެ. އެގޭގައި މީހަކު ނޫޅެއެވެ. އޭނާ އެގެ ހާވަން ފެށިއެވެ. އެތާނގައި ވަނީ ކޮން އެއްޗެއްކަން އޭނާއަށް އެނގޭކަހަލައެވެ. އެގޭގައި ހުރި އަލަމާރިއެއް އެއްފަރާތް ކޮށްލިތަނާ އޭނާއަށް ފެނުނީ ބިންގަރާހެކެވެ. އެތަން ބެލިއިރު ކަމަކު ދާކަށް ނެތެވެ. ބަސްތާ ބަސްތާ ފުރާ ހުސް ޑްރަގެވެ. ނަވާލްގެ ބޭބެގެ “ވިޔަފާރި ގުދަން” އޭނާއަށް ފެނުނީއެވެ. ހިނދުކޮޅެއްވެސް ނުވެ ނަވާލް އެތަނަށް ފުލުހުން ގެނައެވެ. އަދި އެކިއެކި ހެކިތަކުން އެއީ ނާޒިމްގެ މިލްކުކަން ސާބިތުވިއެވެ.\nއަހަރަކަށްފަހު ނަވާލްއަށް ހަމަނޭވާއެއް ލެވުނެވެ. އޭނާގެ އާއިލާއާއި ރަހްމަތްތެރިންނާއި ބައްދަލުކުރެވުނެވެ. އޭނާގެ ނަމުގައި ޖެހިފައިވާ ލައްތައް ސާފުވިއެވެ. މަސްތުވާތަކެއްޗާއި ކުށްތަކުގެ ގައިދުން އޭނާ މިނިވަންވިއެވެ.\nނޯޓް: މިއީ 2011 ވަނަ އަހަރު ކުޅުދުއްފުށީ އޮންލައިން އާއި ޖަލާލުއްދީން ސްކޫލް ގުޅިގެން އެސްކޫލުގެ ދަރިވަރުންނަށް ހުޅުވާލި ކުރުވާހަކަ ލިޔުމުގެ މުބާރާތުގައި ސީނިއަރ ގްރޫޕްގެ ޝާމިލް އިބްރާހިމް، ގްރޭޑް 11 ސީ، ލިޔެފައިވާ ވާހަކައެކެވެ. ޝާމިލް ގެ މިވާހަކަ ސީނިއަރ ގްރޫޕްގެ އެއްވަނައަށް ވަނީ ގޮސްފައެވެ. ޝާމިލް އަކީ މިހާރު މެޑިސިންގެ ދާއިރާއިން ޗައިނާގެ ކުންމިންގ ނެޝަނަލް ޔުނިވާސިޓީގައި މަތީ ތައުލީމު ހާސިލް ކުރަމުން އަންނަ ދަރިވަރެކެވެ.


Shilpa dhuvahaku ves goaheh nahadhaane: Producer Ratan – adduLIVE\nޝިލްޕާ ދުވަހަކު ވެސް ގޯހެއް ނަހަދާނެ: ޕްރޮޑިއުސަރ ރަތަން\nJul 29, 2021, 09:40 ޝަބްނަމް ރަޝީދު\nޝިލްޕާ ޝެއްޓީ ދުވަހަކު ވެސް ގޯހެއް ނަހަދާނެ ކަމަށް ޕްރޮޑިއުސަރ ރަތަން ޖެއިން ބުނެފިއެވެ.\nޝިލްޕާގެ ފިރިމީހާ ރާޖް ކުންދްރާ ބަރަހަނާ ފިލްމުގެ ވިޔާފާރި ކުރިކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެންދިޔަ ފަހުން ޝިލްޕާއަށް ސަޕޯޓްކޮށް ވާހަކަ ދެއްކުމަށް ކުރިޔަށް ނިކުތް މަދު މީހުންގެ ލިސްޓުގައި ރަތަން މިވަނީ ހިމެނިފައެވެ.\nޝިލްޕާވަނީ ރަތަންއާއެކު 2000 ވަނަ އަހަރު ފިލްމް"ދަޅްކަން"، އަދި 2002 ވަނަ އަހަރު "ހަތިޔާރު"ގައި މަސައްކަތް ކޮށްފައެވެ.\nރަތަން ވަނީ އޭނާއަށް ޝިލްޕާ އެނގިފައިވާ ވަރަށް ބަލާއިރު އޭނާ އެފަދަ އެއްވެސް ކަމެއް ނުކުރާނެ ކަމަށް ގަބޫލު ކުރެވޭ ކަމަށެވެ. "އަހަންނަކަށް ނޭނގޭ ޝިލްޕާއަށް އޭނާގެ ފިރިމީހާގެ ވިޔާފާރީގެ ކަންތައް އެނގެނީ ކިހާ ވަރަކަށް ކަމެއް. އެކަމަކު އެކަމުގައި ޝިލްޕާގެ އެއްވެސް އަތެއް ވާނެ ކަމަކަށް އަހަންނަށް ގަބޫލު ނުކުރެވޭ" ރަތަން ބުންޏެވެ.\nއެކަމާއި ގުޅުން ހުރި ފަރާތްތަކުން މައްސަލަ ތަހުގީގް ކުރަމުންދާ ކަމަށާއި އެހެން ކަމުން އެމީހުންނަށް ކަމުގެ ހަގީގަތް ބެލުމަށް ދޫކޮށްލާ ކަމަށް ވެސް ރަތަން ވަނީ ބުނެފައެވެ.\nމިހާތަނަށް ޝިލްޕާ އޭނާގެ ފިރިމީހާގެ މައްސަލައާއި ބެހޭގޮތުން އެއްވެސް އެއްޗެކޭ ބުނެފައެއް ނުވެއެވެ. ކްރައިމް ބްރާންޗްގެ ފަރާތުން ދަނީ މައްސަލަ ތަހުގީގްކޮށް އެ ވިޔަފާރީގައި ޝިލްޕާގެ އެއްވެސް އަތެއް އޮތްތޯ ބަލަމުންނެވެ. އެންމެ ފަހުން ފުލުހުން ބުނެފައިވާ ގޮތުގައި އަދި މިހާތަނަށް އެމީހުން ބެލިބެލުމަކުން ޝިލްޕާ އެކަމުގައި އެއްބައިވެފައިވާ ކަމުގެ ހެއްކެތް ފެންނާކަށް ނެތެވެ.


ކުރީގެ ރައީސް މައުމޫން ލޫޓުވާފައިވާ ހަތަރު ސަތޭކަ މިލިއަން ޑޮލަރު ހޯދުމަށް ދިވެހި ސަރުކާރުން މަސައްކަތްކުރަމުން އެބަދޭ – ދަ ނިއުޔޯކު ޓައިމްސް – Maldivian Democratic Party\nކުރީގެ ރައީސް މައުމޫން ލޫޓުވާފައިވާ ހަތަރު ސަތޭކަ މިލިއަން ޑޮލަރު ހޯދުމަށް ދިވެހި ސަރުކާރުން މަސައްކަތްކުރަމުން އެބަދޭ – ދަ ނިއުޔޯކު ޓައިމްސް\nކުރީގެ ރައީސް މައުމޫން ޢަބްދުލްޤައްޔޫމާއި، އެމަނިކުފާނުގެ ގާތް ބޭފުޅުން ސަރުކާރު ހިންގެވި ދުވަސްވަރު ސަރުކާރުން ލޫޓުވާފައިވާ 400 މިލިއަން ޑޮލަރު ހޯދުމަށް މިހާރުގެ ސަރުކާރުން މަސައްކަތްކުރަމުންދާ ކަމަށް އެމެރިކާގެ މަޝްހޫރު ދުވަހު ނޫހެއް ކަމަށްވާ ދަ ނިއުޔޯކް ޓައިމްސް އިން ބުނެފިއެވެ.\nއެނޫހުގެ އިއްޔެގެ އަދަދުގައި ލިޔެފައިވާ ރިޕޯޓެއްގައި، ކުރީގެ ރައީސް މައުމޫނަކީ ދައުލަތުގެ ފައިސާއަށް ޚިޔާނާތްތެރިވެފައިވާ ފަރާތްތައް ހޯދުމަށް ކުރަމުންދާ މަސައްކަތުގެ އެއް އަމާޒުކަމަށް ބަޔާންކޮށްފައިވެއެވެ. އަދި ކުރީގެ ރައީސް މައުމޫނަކީ ވެރިކަމުގެ އާރާއި ބާރުގެ ބޭނުންކުރައްވައިގެން މުއްސަނދި ދިރިއުޅުމެއް އުޅުއްވި އަދި އެއްވެސް ކޮންޓްރޯލެއްނެތި ދައުލަތުގެ ފައިސާ، އެމަނިކުފާނަށާއި އެމަނިކުފާނުގެ ގާތްބޭފުޅުންނަށް ޚަރަދުކުރެއްވި ބޭފުޅެއް ކަމަށް ލިޔެފައިވެއެވެ.\n” ޖަރުމަނުން 9.5 މިލިޔަން ޑޮލަރުގެ ލަގްޒަރީ ޔޮޓެއް މައުމޫން ބައްލަވައިގަތެވެ. ރިޔާސީ ގަނޑުވަރާއި، ގެކޮޅުތައް މަރާމާތުކުރުމަށް 17 މިލިއަން ޑޮލަރު ޚަރަދުކުރެއްވިއެވެ. ރިޔާސީ ގަނޑުވަރުގައި ސްވިމިންގ ޕޫލަކާއި، ބެޑްމިންޓަން ކޯޓަކާއި ޖިމެއް ހެއްދެވި. 11 ލޯންޗާއި، ރާއްޖޭގައި އޮތް ހަމައެކަނި މާޒިޑީސް ކާރު ހިމެނޭގޮތުން މަދުވެގެން 55 ކާރުކޮޅު އެމަނިކުފާނުގެ ބޭނުންފުޅަށް ބައްލަވައިގަތް” ކަމަށް 2009 ވަނަ އަހަރުގެ އޮޑިޓް ރިޕޯޓާ ހަވާލާދެއްވައި ދަނިއުޔޯކް ޓައިމްސްގެ ރިޕޯޓުގައި ބަޔާންކޮށްފައިވެއެވެ.\nކުރީގެ ރައީސް މައުމޫނު “މުހިންމު” ބޭފުޅުންގެ ގޮތުގައި ދެކިވަޑައިގަންނަވާ އެމަނިކުފާނުގެ ގާތްބޭފުޅުންނަށް ބޭސްފަރުވާގެ ޚަރަދަށާއި، އަގުބޮޑު ފަޓުލޫނާއި އަތުކުރީ ގަޑި ފަދަ ތަކެތި ގަތުމަށް ދައުލަތުގެ މާލިއްޔާއިން ގިނަ އަދަދެއްގެ ފައިސާ ޚަރަދުކުރައްވާފައިވާ ކަމަށާއި، އެމަނިކުފާނުގެ އަނބިކަނބަލުން 2007 ވަނަ އަހަރު 70،000 ޑޮލަރު ޚަރަދުކުރައްވައިގެން ދުބާއީއަށް ދަތުރުފުޅެއް ކުރެއްވި ކަމަށާއި، ސިންގަޕޫރުގެ މަޝްހޫރު ގްރޭންޑް ހަޔަޓް ހޮޓަލުގައި އެމަނިކުފާނުގެ ތިމާގެ ބޭފުޅަކު ހަފްތާއެއް ވަންދެން ހުންނެވުމަށް ދައުލަތުގެ ފައިސާއިން 20،000 ޑޮލަރު ޚަރަދުކުރައްވާފައިވާ ކަމަށްވެސް ދަނިއުޔޯކް ޓައިމްސްގެ ރިޕޯޓުގައި ވެއެވެ. މީގެ އިތުރުން އެމަނިކުފާނުގެ ކާފަދަރިކަލަކަށް އިނގިރޭސި ވިލާތުން އެއަރފްރައިޓްކޮށް ނެޕީ ގެންނަވާފައިވާ ކަމަށް ވެސް މި ރިޕޯޓުގައި ބުނެފައިވެއެވެ.\n” ވެލްފެއަރ އިން ޚަރަދުކުރައްވާފައިވަނީ އެމަނިކުފާނުގެ ޢާއިލާގެ ބޭފުޅުންނަށާއި، ގާތް ރަހުމަތްތެރިންނަށާއި، ސަރުކާރުގެ އިސް އޮފިޝަލުންނަށާއި، އެބޭފުޅުންގެ ގާތް ރަޙްމަތްތެރިންނަށާއި، މަޖިލިސް މެންބަރުންނަށެވެ.” އޮޑިޓަރ ޖެނެރަލްގެ ރިޕޯޓާ ހަވާލާދީ ދަނިއުޔޯކް ޓައިމްސްގައި ލިޔެފައިވެއެވެ.\nމިރިޕޯޓަށް މައުމޫންގެ ބަހެއް ލިބޭތޯ ކުރި މަސައްކަތް ކާމިޔާބުވެފައިނުވާ ކަމަށާއި، އެމަނިކުފާނުގެ ޚިޔާނާތުގެ މައްސަލަ މިހާރުގެ ސަރުކާރުން ތަޙްޤީގްކުރަމުންދާ ކަމަށް ވެސް ދަނިއުޔޯކް ޓައިމްސްގެ ރިޕޯޓުގައި ވެއެވެ.


Addu cityge rahthakah araafeybun manaa koffi\nއައްޑޫގެ ރަށްތަކަށް އަރާ ފޭބުން މަނާކޮށްފި\nއައްޑޫ ސިޓީގެ ރަށްތަކަށް އަރާ ފޭބުން މަނާކޮށްފި އެވެ.\nއައްޑޫ އެޗްޕީއޭގެ މޮނިޓަރިންއަށް ލީ ހިތަދޫއިން ދެ މީހަކު ޕޮޒިޓިވް ވެގެންނެވެ. އެއީ ކަރަންޓީންގައިވެސް ހުރި ދެ މީހުންނެއް ނޫނެވެ. އައްޑޫގެ ރަށްތަކަށް އަރާ ފޭބުން މަނާކޮށް މޮނިޓަރިންއަށް ލީ ކޮންޓެކްޓް ޓްރޭސިންގެ މަސައްކަތް ނިމެންދެނެވެ.\nއައްޑޫ ސިޓީ ހުޅުމީދޫއިންވެސް ގިނަ ބަޔަކު ޕޮޒިޓިވްވެފައިވެއެވެ. އެ ރަށުން 28 މީހަކު މިހާތަނަށް ޕޮޒިޓިވްވެފައިވެއެވެ. ހުޅުމީދޫއިން ޕޮޒިޓިވްވެފައިވަނީ އެ ރަށު އެމްޓީސީސީ ސައިޓުގައި އުޅޭ ބައެކެވެ. އެއީ މުޅިންވެސް ބިދޭސީންނެވެ.\nކޮވިޑް ފެތުރުން ވަރަށް ބޮޑަށް ކޮންޓްރޯލް ކުރެވިފަައި އޮތުމަށްފަހު ކޮންމެ ދުވަހަކު ބަލިޖެހޭ މީހުންގެ ނިސްބަތް މިފަހުން ދަނީ ވަރަށް ބޮޑަށް އިތުރުވަމުންނެވެ. ޖަނަވަރީގެ ފުރަތަމަ 20 ދުވަހު ފަންސާހުން ދަށުން ޕޮޒިޓިވްވީ އެންމެ ދުވަހަކުއެވެ. އެ ނޫން ކޮންމެ ދުވަހަކު ޕޮޒިޓިވް ނަންބަރު ފަންސާހުން މައްޗެވެ. ފަހު 8 ދުވަހު ނަންބަރު ހުރީ 100 އިން މަތީގައެވެ. ބައެއް ދުވަސް ދުވަހު 145 މީހަކަށް ބަލި ޖެހިފައިވެއެވެ.\nރާއްޖެއިން މިހާތަނަށް 16،547 މީހަކަށް ބަލި ޖެހިފައިވާއިރު 14،472 މީހަކު ވަނީ ބަލިން ފަސޭހަވެފައެވެ. އެކްޓިވް ކޭސްތަކުގެ އަދަދަކީ 2،014 އެވެ. ކޮވިޑްގައި ރާއްޖެއިން 54 މީހަކު މަރުވެއްޖެ އެވެ. އެއީ 46 ދިވެހިންނާއި 8 ބިދޭސީންނެވެ. މި މަހުގެވެސް ދެ މީހަކު މި ބަލީގައި މަރުވިއެވެ. އެންމެ ފަހު މީހާ މަރުވީ ރޭގެ ވަގުތެއްގައެވެ. މިދިޔަ ޖަނަވަރީގައި ހަތަރު މީހަކު މަރުވިއެވެ.\nރާއްޖޭގައި ކޮވިޑް ބަލި ޖެހޭ މީހުންގެ ނިސްބަތް އިތުރުވާން ފެށުމުން އެޗްޕީއޭއިން ވަނީ ފިޔަވަަޅުތައް ވަރުގަދަ ކޮށްފައެވެ. މާލެ، ހުޅުމާލެ އަދި ވިލިމާލޭގައި ރޭގަނޑު 12 އިން ފެށިގެން ފަތިހު ހަތަރަކަށް އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަަށް ނިކުމެ އުޅުން މަނާކޮށް ކާފިއު ހިންގަން ވަނީ ނިންމާފައެވެ. މީގެ އިތުރުން ޕާޓީތަކާއި ހަފްލާތައް އަދި ރަސްމިއްޔާތުތައް ބޭއްވުންވެސް ވަނީ މަނާކޮށްފައެވެ. އެއީ މާލެ، ވިލިމާލެ އަދި ހުޅުމާލޭގައެވެ. ފަތުރުވެރިން ފިޔަވައި ރާއްޖެއިން ބޭރުން އަންނަ މީހުން 10 ދުވަހުގެ މުއްދަތަށް ކަރަންޓީނުކުރުމަށްވެސް ވަނީ ނިންމާފައެވެ.\nއައްޑޫ ސިޓީ ކައުންސިލް އައްޑޫ ސިޓީ އެޗްޕީއޭ + މިނިސްޓްރީ އޮފް ހެލްތު\nއައްޑޫގައި ފިޔަވަޅުތައް ވަރުގަދަކޮށްފި\nމާދާމާއިން ފެށިގެން އައްޑޫގައި ކާފިއު ހިންގަނީ\nއައްޑޫ: 44 ޕޮޒިޓިވް، 100 ކޮންޓެކްޓް


Manmma Maruvefai Onnathaa2Dhuvas, Covid Ge Birah Mi Kujjaa Ah Kaan Dheyne Meehaku Nuwi - Vaguthu\nމަންމަ މަރުވެފައި އޮންނަތާ ދެ ދުވަސް، ކޮވިޑްގެ ބިރަށް މި ކުއްްޖާއަށް ކާން ދޭނެ މީހަކު ނުވި!\nއިންޑިއާގެ މަހަރަޝްތްރާގޭ ޕޫނޭގެ ގެއެއްގެ ތެރޭގައި މަރުވެފައި އޮތް އަންހެނެއް ކައިރީގައި ތުއްތު ކުއްޖަކު އޮއްވާ ފެނިއްޖެ އެވެ.\nމީޑިއާ ރިޕޯޓްތައް ބުނާގޮތުގައި، އެ އަންހެން މީހާ އެތަނުގައި މަރުވެފައި އޮންނަތާ ދެ ދުވަސް ވެދާނެ އެވެ. އެއްވެސް މީހަކު އެ ކުއްޖާއަށް އެހީވުމަށް ކައިރިވެފައި ނުވަނީ މިހާރު ފެތުރެމުންދާ ކޮވިޑް-19 އާ ހެދިއެވެ.\nއެންމެ ފަހުން އެކަން ފުލުހުންގެ ސަމާލުކަމަށް ގެނެސްފައި ވަނީ އެ ގޭގެ ވެރިފަރާތުންނެވެ.\nއެއާއެކު މިދިޔަ ހަފްތާ ހޯމަ ދުވަހު ފުލުހުން އެގެއަށް ވަދެފައި ވަނީ ދޮރު ވައްޓާލައިގެންނެވެ. ފުލުހުން އެގެއަށް ވަންއިރު، އެ ތުއްތު ކުއްޖާ މަރުވެފައި އޮތް އޭނާގެ މަންމަ ކައިރީގައި އޮއްވާ ވަނީ ފެނިފައެވެ. ބެލެވޭގޮތުގައި އެ ކުއްޖާގެ މަންމަ މަރުވެފައި ވަނީ މިދިޔަ ހޮނިހިރު ދުވަހު އެވެ. އެހެންކަމުން އުމުރުން 18 މަހުގެ އެ ކުއްޖާ އޮތީ ދެ ދުވަސް ވަންދެން ކާ އެއްޗަކާއި، ފެންފޮދެއްވެސް ބޮއެ ނުލާ ކަން މި ވަނީ އެނގިފައެވެ.\nކޮވިޑްގެ ބިރަށް އެ ކުއްޖާ އެހީވުމަށް އާއިލާއިން ދެކޮޅުހެދި ނަމަވެސް ޕޮލިސް ކޮންސްޓަބަލްސް ސުޝިލާ ގަބްހަލޭ އާއި ޜޭޚާ ވޭޒް ވަނީ އެ ކުއްޖާއަށް އެހީވެ އެ ކުއްޖާއަށް ގާތުން ދީފައެވެ.\n"އަހަރެންގެވެސް ތިބޭ އުމުރުން އަށް އަހަރުގެ ކުއްޖަކާއި، ހަ އަހަރުގެ ކުއްޖެއް. އަހަރެންނަށް ހީވީ އެއީ އަހަރެންގެ އަމިއްލަ ދަރިއެއްހެން. އަހަރެން އެ ކުއްޖާއަށް ގާތުން ދޭން އުޅުމުން ވަރަށް އަވަހަށް ބޯން ފެށި، އެ ކުއްޖާ ހުރީ ވަރަށް ބަނޑުހައިވެފައި" ފުލުސް އޮފިސަރު ބުންޏެވެ.\nރޭޙާ ބުނީ، އެ ކުއްޖާގެ ހާލު ރަނގަޅު ކަމަށާއި، އެހެން ނަމަވެސް އެ ކުއްޖާ ހުރީ ކޮންމެވެސް ވަރަކަށް ހުންވައްތަރުވެފައި ކަމަށެވެ.\n"އެ ކުއްޖާ ހުން ވައްތަރުވީމަ އަހަރުމެން ޑޮކްޓަރަށް ދެއްކީ. ޑޮކްޓަރު ބުނީ އަހަރުމެން ކައިރީގައި އެ ކުއްޖާއަށް ރަނގަޅަށް ގާތުން ދޭން، ފަހުން އެ ކުއްޖާއަށް ވަނީ ބިސްކޯދާއި ފެން ދީފައި. އަހަރުމެން ވަނީ ފަހުން އެ ކުއްޖާ ސަރުކާރު ހޮސްޕިޓަލަކަށް ގެންގޮސް ކޮވިޑަށް ޓެސްޓްކޮށްފައި"\nއެ ކުއްޖާ ކޮވިޑަށް ޓެސްޓު ކުރުމުން އެ ބައްޔަށް ނައްސިކަން ވަނީ އެނގިފައެވެ.\nއެ ކުއްޖާގެ މަންމަގެ އޮޓޮޕްސީ ވަނީ ހަދާފައެވެ. އޭނާ މަރުވީ އަދި ކޮން ސަބަބަކާއި ހެދިކަން ނޭނގެއެވެ. އެހެންކަމުން އެއީ އަދި ކޮވިޑްގެ މަރެއް ކަމަށް ނުނިންމައެވެ.\nއެ އަންހެން މީހާއަކީ ކައިވެނިކޮށްގެން އުޅޭ މީހެކެވެ. ނަމަވެސް މިކަން ހިނގިއިރު ފިރިމީހާ ހުރީ އުއްތަރްޕްރަދޭޝްގައެވެ. މިހާރު ފުލުހުން ތިބީ އޭނާ އަންނާނެ ދުވަހެއްގެ އިންތިޒާރުގައެވެ.


SunOnline: Mahuloofaai aailaa ah maruge inzaaru dheefi\nއަހުމަދު ސާއިލް އަލީ 23 Jun 2022, 10:00\nމިނިސްޓަރު މަހުލޫފް -- ފޮޓޯ/ މަޖިލިސް\nޔޯގާ މައްސަލައާ ގުޅުވައިގެން ޔޫތު މިނިސްޓަރު އަޙްމަދު މަހުލޫފާއި އޭނާގެ އާއިލާގެ "ޒަމާން ދުއްވާލާނެ" ކަމަށް ބުނެ އިންޒާރު ދީފިއެވެ.\nމަހުލޫފަށް މީހަކު ކޮށްފައިވާ އެސްއެމްއެސްއެއްގައި ބުނެފައި ވަނީ މިއީ ދޭ ގަދަފަދަ އިންޒާރެއް ކަމަށާއި އޭނާއަކީ އިންޑިއާ "ޕަޕެޓެއް" ކަމަށެވެ. އަދި ޔޯގާ ހަލާލް ކުރުމަކީ ބާތިލް ފިކުރެއް ކަމަށް އިންޒާރުގެ މެސެޖްގައި ބުނެފައިވެއެވެ.\n"ކަލޭ އަތުޖެހުނުނަމަ ނޮޅާލީމުސް، މިއަދު ވެސް ކަލޭ ދުވެ ފިލީ. އަހަރުން ތިބީ ބަލަން. އަހަރެމެންގެ އަހަކާ ނުވަތަ ޖަމިއްޔާއަކާ ފިޔަވަޅު އަޅާލިޔަސް ކަލެއާ ކަލޭގެ އާއިލާގެ ޒަމާން ދުއްވާލާނަން. އަބަދު މިނިސްޓަރު ކަމުގައި ނުހުރެވޭނެ،" އިންޒާރުގެ މެސެޖްގައިވެއެވެ.\nއެ މެސެޖްތައް ސޯޝަލް މީޑިއާގައި ޝެއާ ކުރަމުން މަހުލޫފް ވިދާޅުވީ އެކަހަލަ ގޮތަކަށް އޭނާ އަވަހާރަކޮށްލައިފި ނަމަ އޭނާ ވާނީ ޝަހީދަކަށް ކަމަށެވެ.\nއިންޒާރު ދީގެން އެއްވެސް ކަމެއް ހާސިލު ނުކުރެވޭނެ ކަމަށް ވެސް މަހުލޫފް ވިދާޅުވިއެވެ.\n"މިނިސްޓަރު ކަމަކީ މާގަދަ ކަމެއްކަމަށް ތިމާއަށް ގަބޫލުކުރެވުނަސް، މަގާމަކީ އަޅުގަނޑަށް އެއްވެސް މުހިއްމު ކަމެއް ނޫން،" މަހުލޫފް ވިދާޅުވިއެވެ.\nޔޯގާ ހަރަކާތް ގަލޮޅު ދަނޑުގައި ބޭއްވީ ޔޫތު މިނިސްޓްރީއާއި އިންޑިއަން ކަލްޗްރަލް ސެންޓަރު ގުޅިގެންނެވެ. ޔޯގާ ހެދުމަށް އިންޑިއާގެ ސަފީރު މުނު މަހާވަރްއާއި ޑިޕްލޮމެޓުންގެ އިތުރުން ދިވެހި ސަރުކާރުގެ އިސްބޭފުޅުންނާއި އާންމުން ތިއްބައި ބަޔަކު ވަނީ ގަލޮޅުދަނޑަށް ގަދަކަމުން ވަދެގަނެ ހަމަނުޖެހުން ހިންގައިފައެވެ.\nއެކަމާ ގުޅިގެން މިނިސްޓަރު މަހުލޫފް އެ ދުވަހު ވަނީ އެކަމުގެ ފަހަތުގައި ތިބީ ސަލަފް ޖަމިއްޔާއާއި ޕީޕީއެމް ކަމަށް ވިދާޅުވެ ކަންބޮޑުވުން ފާޅު ކުރައްވާފައެވެ.\nނަމަވެސް ޕީޕީއެމާއި ސަލަފުން އެކަން ދޮގުކުރެއެވެ.\nޔޯގާ ހަރަކާތަށް ހުރަސް އެޅި މީހުންގެ ތެރެއިން ހަ މީހުން އެ ސަރަހައްދުން އެ ދުވަހު ހައްޔަރު ކުރިއެވެ. އެ މީހުންގެ ބަންދުގެ މުއްދަތު ވަނީ އިތުރު ކޮށްފައެވެ. އޭގެ އިތުރުން ރޭ ވަނީ ދެ ޝައިހަކާއި ޕީޕީއެމްގައި އިސްކޮށް ހަރަކާތްތެރިވާ، ހޯރަފުށީ ދާއިރާގެ ކުރީގެ މެމްބަރު މުޙައްމަދު އިސްމާއީލްއާއި އެ ޕާޓީގެ އެކްޓިވިސްޓެއް ވެސް ހައްޔަރު ކޮށްފައެވެ.\nޚާންޖީ ރެސްޓޯރަންޓުގެ ކައްކާ މީހާއަށް ދައުވާކޮށްފި\nފޭދޫން ހައްޔަރުކުރި ތިން މީހުން ދޫކޮށްލައިފި


UN in thamseel kohdhenee ujaalaa musthqbalehge ummeedheh: Shahid\nއދ.އިން ތަމްޞީލްކޮށްދެނީ އުޖާލާ މުސްތަޤްބަލެއްގެ އުއްމީދެއް: ޝާހިދު\nއދ.އިން ތަމްޞީލްކޮށްދެނީ އުޖާލާ މުސްތަޤްބަލެއްގެ އުއްމީދުކަމަށް، އދ.ގެ އާއްމު މަޖިލީހުގެ 76ވަނަ ސެޝަންގެ ރައީސް އަދި ދިވެހިރާއްޖޭގެ ފޮރިން މިނިސްޓަރ އަބްދުﷲ ޝާހިދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މަގާމާއި ރަސްމީކޮށް ހަވާލުވެ ވަޑައިގެންނެވުމަށްފަހު ދެއްވި ފުރަތަމަ ތަޤްރީރުގައެވެ.\nއާއްމު މަޖިލީހުގެ ރައީސް ޝާހިދު ވިދާޅުވީ، ފާއިތުވެގެންދިޔަ 18 މަސްދުވަހަކީ ދަތި ދުވަސްތަކެއްކަމަށް ބުނުމަކީ ކުޑަވަރެއް ކަމަށާއި އެތައް މިލިޔަން ބަޔަކު ބަލިވެ ނިޔާވުމުގެ އިތުރުން ބިލިޔަންގެ އަދަދުތަކުގެ މީހުންނަށް ގެއްލުންތައް ލިބިފައިވާކަމަށެވެ. ނަމަވެސް ކޮވިޑް-19ގެ ބަލިމަޑުކަން ތަހައްމަލްކުރީ ނަންބަރުތަކުން ނޫންކަމަށާއި، އެކަން ތަހައްމަލްކުރީ ޒާތީ ފަންތިއެއްގައިކަމަށް އެމަނިކުފާނު ވަނީ ވިދާޅުވެފައެވެ.\nއަދި ކޮވިޑް-19ގެ އިތުރުންވެސް އެކި ކަންކަމުގެ ޚަބަރު އިވުމުގެ ސަބަބުން ކަންބޮޑުވުން އިތުރުވަމުންދާކަމަށް ޝާހިދު ވަނީ ބަޔާންކުރައްވާފައެވެ. އޭގެ ތެރޭގައި މޫސުމަށް އަންނަ ބަދަލުތަކާއި، ހާދިސާތަކާއި އަދި ހަމަނުޖެހުން ފަދަ ކަންތައްތައް އެމަނިކުފާނު ވަނީ ފާހަގަކުރައްވާފައެވެ.\nއަދި މިއަދު އެއަރވޭވްސްގައި ބޮޑަށް އޮތީ އެކަންތައްތައް ކަމަށާއި، އެކަން ބަދަލުކުރަންޖެހިފައިވާކަމަށް އާއްމު މަޖިލީހުގެ ރައީސް ވަނީ ވިދާޅުވެފައެވެ. އަދި މި ނެރޭޓިވް ބަދަލުކުރުމުގައި އިސްނަގަންޖެހޭނީ އދ.އިން ކަމަށް އެމަނިކުފާނު ވަނީ ވިދާޅުވެފައެވެ.\nޝާހިދު ވިދާޅުވީ އދ.ގެ އާއްމު މަޖިލީހުގައި ފާސްކުރެވޭ ގަރާރުތަކާއި ނިންމުންތަކުގެ ވަކިވަކި ތަފްސީލްތައް ދުނިޔޭގެ ރައްޔިތުންނަށް ނޭނގުނަސް، އާއްމު މަޖިލީހުން ގަބޫލުކުރާ ކަންތައްތައް އެމީހުންނަށް އެނގޭނެކަމަށެވެ. އެގޮތުން ހަމައެކަނި "އެކުވެރި ދައުލަތްތައް" ބުނުމުންވެސް، އަންނަނީ ދުނިޔެއާއި އޭގެ ލީޑަރުންގެ މަންޒަރުތައްކަމަށް އެމަނިކުފާނު ވިދާޅުވިއެވެ. އަދި ބިލިޔަނުން މީހުންނަށް، އދ.އިން ތަމްސީލްކޮށްދެނީ އުޖާލާ މުސްތަގްބަލެއްގެ އުއްމީދުކަމަށްވެސް ޝާހިދު ވިދާޅުވިއެވެ.\nއޮސްޓްރޭލިޔާގެ ޔުނިވަރސިޓީ އޮފް ކެންބަރަރ އިން ޕޮލިޓިކަލް ސައިންސް އެންޑް ގަވަރމެންޓްގެ ދާއިރާއިން ޑިގްރީއެއް ހާސިލުކުރައްވައި، އެމެރިކާގެ ޓަފްސް ޔުނިވަރސިޓީގެ ދަ ފްލެޗަރ ސްކޫލް އޮފް ލޯ އެންޑް ޑިޕްލޮމެސީއިން އިންޓަރނޭޝަނަލް ރިލޭޝަންސްގެ ދާއިރާއިން މާސްޓާސް ހާސިލްކުރައްވާފައިވާ ފޮރިން މިނިސްޓަރ ޢަބްދުﷲ ޝާހިދު، ދިވެހި ސަރުކާރަށް ޚިދުމަތްކުރައްވަން ފެއްޓެވީ 1983ވަނަ އަހަރުގައި ފޮރިން ސާރވިސް އޮފިސަރެއްގެ ހައިސިއްޔަތުންނެވެ.\nއައްޑޫގައި ވަޅިން ހަމަލާދީ ޒުވާނަކު ވަރަށް ބޮޑަށް ޒަޚަމްކޮށްލައިފި044 minutes ago


"ޗައިނާގެ ޒީރޯ ކޮވިޑް ސިޔާސަތަކީ ދެމެހެއްޓެނިވި ސިޔާސަތެއް ނޫން"\nޗައިނާގެ ޒީރޯ ކޮވިޑް ސިޔާސަތަކީ ދެމެހެއްޓެނިވި ސިޔާސަތެއް ނޫން: ޑަބްލިއުއެޗްއޯ\n11 މޭ 2022 - 07:41 0\nޗައިނާގެ ވޫހާންގައި މީހަކު ކޮވިޑަށް ޓެސްޓު ކުރަނީ. -- ފޮޓޯ: އޭއެފްޕީ\nޖެނީވާ، ސްވިޓްޒަލޭންޑް (މޭ 10) - ބަލިމަޑުކަމާ ދެކޮޅަށް ޗައިނާއިން ގެންގުޅޭ ޒީރޯ ކޮވިޑް ސިޔާސަތަކީ ދެމެހެއްޓެނިވި ސިޔާސަތެއް ނޫން ކަމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނެފި އެވެ.\nޗައިނާގައި ކުރިން ކޮވިޑް ބަލި ފެތުރިފައި ނުވާ މިންވަރަށް މިހާރު ފެތުރިފައިވާ އިރު، ހަރުކަށި ފިޔަވަޅުތައް އަޅައި 25 މިލިއަން މީހުންނާ އެކު ޝަންހާއީ ލޮކްޑައުންކޮށްފައި އޮންނަތާ ހަފްތާތަކެއް ވެއްޖެ އެވެ.\nޝަންހާއީގެ ލޮކްޑައުނާ ހެދި އާއްމުން ނުރުހުން ފާޅުކޮށް މުޒާހަރާ ވެސް ކުރި އެވެ. ވެރިރަށް ބެއިޖިންގައި ވެސް ދަތުރު ކުރުން މަދު ކުރުމަށް ގިނަ ފިޔަވަޅުތަކެއް މިހާރު ދަނީ އަޅަމުންނެވެ.\n"ޒީރޯ ކޮވިޑް ސިޔާސަތުގެ ވާހަކަ ދައްކާ އިރު، ވައިރަސް ހަރަކާތްތެރިވާ ގޮތާއި މުސްތަގްބަލަށް ލަފާ ކުރެވޭ ކަންކަމަށް ބަލާ ނަމަ، އެއީ ދެމެހެއްޓެނިވި ސިޔާސަތެއް ކަމުގައި އަޅުގަނޑުމެން ނުދެކެން،" ޑަބްލިއުއެޗްއޯގެ ޗީފް ޓެޑްރޯސް އަދަނޮމް ނޫސްވެރިންގެ ބައްދަލުވުމެއްގައި ވިދާޅުވި އެވެ.\nޗައިނާގެ ތަޖުރިބާކާރުންނާ އެކު އަޅުގަނޑުމެން މިކަމުގައި މަޝްވަރާ ކުރިން. މިއީ ދެމެހެއްޓެނިވި ސިޔާސަތެއް ނޫން ކަމުގައި ވާނީ ފާހަގަކޮށްފައި. - ޑަބްލިއުއެޗްއޯގެ ޗީފް ޓެޑްރޯސް\nބަލި ފެތުރުން ކޮންޓްރޯލް ކުރަން އަޅާ ފިޔަވަޅުތަކާ އެކު ވަކިވަކި ފަރުދުންގެ އިންސާނީ ހައްގުތަކަށް އިހްތިރާމް ކުރަން ޖެހޭނެ ކަމަށާއި އިގްތިސާދާއި މުޖުތަމައަށް ކުރާ އަސަރު ބެލެންސް ކުރަން ޖެހޭނެ ކަމަށް ޑަބްލިއުއެޗްއޯއިން ބުންޏެވެ.\nޑަބްލިއުއެޗްއޯގެ ތަޖުރިބާކާރު މާރިއާ ވޭން ކެރްކޮވޭ ވިދާޅުވީ ކޮވިޑް ވައިރަސް ފެތުރުން ހުއްޓުވުމަކީ ދުނިޔޭގެ އެއްވެސް ގައުމަކަށް ކުރެވޭނެ ކަމެއް ނޫން ކަމަށެވެ.\n"އަޅުގަނޑުމެން ކުރަން ޖެހޭ ކަމަކީ ބަލި ފެތުރުން މަޑު ޖައްސާލުން. މިހާރު ބަލި ފެތުރެމުން ދަނީ ވަރަށް ހަލުވި މިނެއްގައި،" އޭނާ ވިދާޅުވި އެވެ.\nއިގްތިސޯދަށް ކުރާ އަސަރާ ހެދި ޗައިނާ ޕްރިމިއާގެ ކަންބޮޑުވުން\nއިންޑޯ ޕެސިފިކް ސަރަހައްދު އޮންނަން ވާނީ މިނިވަންކަން މަތީގައި


PG Ofeehuge Muvahzzafaku Covid Ah Positive Vejje – adduLIVE\nJul 09, 2020, 14:49 މުހައްމަދު އައިމަން\nޕްރޮސެކިއުޓަ ޖެނެރަލް އޮފީހުގެ މުވައްޒަފަކު ކޮވިޑް19 އަށް ޕޮޒިޓިވްވެއްޖެއެވެ.\nޕީޖީ އޮފީހުގެ ޕަބްލިކް ޕްރޮސެކިއުޓާ އަދި މީޑިއާ އޮފިސަރު އަހުމަދު ޝަފީއު ވިދާޅުވީ ކޮވިޑަށް ޕޮޒިޓިވްވީ އެ އޮފީހުގެ އިދާރީ މުވައްޒަފަކު ކަމަށެވެ. އެހެންކަމުން އެ އޮފީސް ބަންދުކޮށް ޑިސްއިންފެކްޓު ކުރުމުގެ މަސައްކަތް ކުރިޔަށްދާ ކަމަށް އޭނާ ބުންޏެވެ.\nޝަފީއު ވިދާޅުވީ ޕޮޒިޓިވްވި މުވައްޒަފަކާއި މާގިނަ އެހެން މުވައްޒަފުން ކޮންޓެކްޓުވެފައި ނުވާ ކަމަށެވެ. ޕޮޒިޓިވްވީ އެ އޮފީހުގެ މަސައްކަތު މުވައްޒަފެކެވެ. ޝަފީއު ވިދާޅުވީ ޕޮޒިޓިވްވި މުވައްޒަފާއި ކޮންޓެކްޓުވި މުވައްޒަފުން ދެނެގަތުމަށްފަހު ލިސްޓެއް އެކުލާވާލުމުގެ މަސައްކަތް ކުރަމުން އަންނަ ކަމަށެވެ.\nއަދި އެ ލިސްޓު އެޗްޕީއޭ އަށް ފޮނުވުމުގެ މަސައްކަތް ކުރަމުން އަންނަ ކަމަށް ވިދާޅުވިއެވެ.


SunOnline: Nazeemge hatrick aa eku Green Streets in TC balikoffi\nނަޒީމްގެ ހެޓްރިކާއެކު ގްރީން ސްޓްރީޓްސްއިން ޓީސީ ބަލިކޮށްފި\nމުޙައްމަދު ޝާނިފް 09 Jan 2022, 14:09\nގްރީން ސްޓްރީޓްސް އިން ޓީސީ ބަލިކޮށްފައި ވަނީ 5-1 ގެ ނަތީޖާއަކުން -- ފޮޓޯ/ ގްރީން ސްޓްރީޓްސް ޓްވިޓާ\nޕްރެޒިޑެންޓްސް ކަޕްގައި ހަސަން ނަޒީމްގެ ހެޓްރިކާއެކު ކްލަބް ގްރީން ސްޓްރީޓްސް އިން ޓީސީ ސްޕޯޓްސް ކްލަބް ބަލިކޮށްފިއެވެ.\nގަލޮޅު ދަނޑުގައި ރޭ ކުޅުނު މެޗު ގްރީން އިން ކާމިޔާބުކުރީ 5-1 ގެ ނަތީޖާއިން ޓީސީގެ މައްޗަށް ކުރި ހޯދައިގެންނެވެ. މި މޮޅާއެކު ގްރީން އިން ވަނީ ފައިނަލަށް ދަތުރުކުރުމުގެ އުންމީދު ދަމަހައްޓާފައެވެ. ގްރީން މިހާރު އޮތީ 12 ޕޮއިންޓާއެކު ތާވަލުގެ ތިން ވަނައިގައެވެ. އެއްވަނައިގައި 15 ޕޮއިންޓާއެކު ވެލެންސިއާ އޮތްއިރު 12 ޕޮއިންޓާއެކު ދެވަނައިގައި އޮތީ މާޒިޔާއެވެ.\nމެޗު ފަށައިގެން ދެ ޓީމުން ވެސް ބޯޅަ ހިފެހެއްޓުމުގެ ބަދަލުގައި އެޓޭކް ކުރެވޭތޯ މަސައްކަތް ކުރަމުން ގެންދިޔައެވެ. ފުރަތަމަ ހާފުގެ 22 ވަނަ މިނެޓުގައި ބަދަލު ކުޅުންތެރިއެއްގެ ގޮތުގައި އެރި ނަޒީމް (ޗޯޓު) ގްރީން އަށް ލީޑު ނަގައިދިނެވެ. އަދި އަންސަރު ނަގައިދިން ހުރަހަކުން ޗޯޓު ފަސޭހަކަމާއެކު ބޯޅަ ގޯލުގެ ތެރެއަށް ފޮނުވާލިއެވެ.\nމެޗުގެ 32 ވަނަ މިނެޓުގައި ގްރީން އިން ލީޑު ފުޅާކުރިއެވެ. އަންސަރު ދިން ޕާހަކުން މިފަހަރުވެސް ބޯޅަ ތިރިތިރީން ގޯލަށް އަމާޒުކޮށް ފޮނުވާލީ ޗޯޓުއެވެ. ޓީސީ އިން ރަނގަޅު ހަމަލާތަކެއް އުފެއްދި ނަމަވެސް ގްރީންގެ ކީޕަރު އިބްރާހިމް ލަބާން ޝަރީފް ވަނީ ދިފާއުކޮށްފައެވެ.\nދެވަނަ ހާފުގެ 67 ވަނަ މިނެޓުގައި ގްރީންގެ ކުޅުންތެރިއެއް ކައިރިން ނެއްޓުމަށްފަހު ދާނިޝް ޓީސީއަށް ގޯލު ކާމިޔާބުކޮށްދިނެވެ. އޭގެ މިނެޓެއްފަހުން، ރޭގެ މެޗުގައި މޮޅު ކުޅުމެއް ދެއްކި ޗޯޓު ގޯލު ޖެހިނަމަވެސް ރެފްރީ ނިންމާފައިވަނީ އެއީ އޮފްސައިޑް ގޯލެއް ކަމަށެވެ. މެޗު ނިމެން ފަސް މިނެޓަށްވެފައި ވަނިކޮށް ގްރީންއަށް އަންކޮ ގޯލު ކާމިޔާބުކޮށްދިނެވެ. އިތުރު ވަގުތުގެ އެއްވަނަ މިނެޓުގައި ޗޯޓު ގޯލެއް ޖަހާ ހެޓްރިކް ފުރިހަމަ ކުރިއެވެ. އެ ގޯލު ޖެހިތާ މިނެޓެއް ފަހުން ޗޯޓު ނަގައިދިން ހުރަހަކުން އަންކޮ ބޮލުން ގްރީން އަށް ގޯލު ކާމިޔާބުކޮށްދިނެވެ. އެއީ އަންކޮ ރޭގެ މެޗުގައި ޖެހި ދެވަނަ ގޯލު ކަމަށްވާއިރު ގްރީންގެ ފަސްވަނަ ގޯލެވެ.\nގްރީން ސްޓްރީޓްސް އިން ދެން ކުޅެން ހަމަޖެހިފައިވަނީ މާޒިޔާއާއެވެ. ހަމައެހެންމެ މާޒިޔާ އިން މާދަމާ ހަވީރު ޔުނައިޓެޑް ވިކްޓްރީއާ ބައްދަލުކުރާނެއެވެ.\nފަހަތުން އަރައި ކުލަބު ވެލެންސިއާ އިން ޓީސީ ބަލިކޮށްފި\nޓީސީ ބަލިކޮށް މާޒިޔާ މޮޅުވުމުގެ ރެކޯޑް ދަމަހައްޓައިފި


BREAKING | Covid-19: 1 Dhuvas Therey Dhuniye In Bai Million Ehhai Meehun Fassi Vehje - Vaguthu\nކޮވިޑް-19: އެއް ދުވަސްތެރޭ ދުނިޔެއިން ބައި މިލިއަނެއްހައި މީހުން ފައްސިވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އިއްޔެ ދުނިޔެއިން ބައިމިލިއަނާއި ގާތްކުރާ އަދަދަކަށް މީހުން ފައްސިވެއްޖެ އެވެ. މިއާއެކު އިއްޔެ ވެފައިވަނީ ދުނިޔެއިން ކޮވިޑް-19 ފެނުނު ފަހުންވެސް މިހާތަނަށް އެއް ދުވަހެއްގައި އެންމެ ގިނަ ބަޔަކަށް ބަލި ޖެހުނު ދުވަހަށެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އިއްޔެ އެކަނިވެސް ދުނިޔެއިން އިތުރު 489,000 އަށްވުރެ ގިނަ މީހުން މިބައްޔަށް ފައްސިވެފައި ވެއެވެ. މިއާއެކު ދުނިޔެއިން މި ބަލި ޖެހުނު މީހުންގެ ޖުމްލަ އަދަދު މިހާރު 42.4 މިލިއަނަށް އަރައެވެ.\nމީގެ ކުރިން ދުނިޔެއިން އެއް ދުވަހެއްގައި އެންމެ ގިނަ ބަޔަކު ފައްސިވެފައި ވަނީ ބުރާސްފަތި ދުވަހުއެވެ. އެ ދުވަހު އެކަނިވެސް ދުނިޔެއިން ޖުމްލަ 479,476 މީހަކު ފައްސިވީ ކަމަށް ރެކޯޑް ކުރެވިފައި ވެއެވެ. އަދި ބުދަ ދުވަހުވެސް ރެކޯޑް އަދަދަކަށް މީހުންނަށް ބަލި ޖެހިފައި ވެއެވެ. އެހެންކަމުން މިއީ ޖެހިޖެހިގެން ދުނިޔެއިން ރެކޯޑް އަދަދަކަށް ފައްސި ވޭދަނަ ފެންމަތިވި ތިންވަނަ ދުވަހެވެ.\nކޮވިޑް-19 ފެތުރޭ މިންވަރު އިންތިހާއަށް އިތުރުވެފައި މިވަނީ ބައެއް ޤައުމުތަކަށް މި ބަލިމަޑުކަމުގެ ދެވަނަ ރާޅެއް އަރަމުންދާ ދަނޑިވަޅެއްގައެވެ. ސިއްޙީ މާހިރުން ވިދާޅުވާ ގޮތުން މި ބަލިމަޑުކަމުގެ ދެވަނަ ރާޅުގެ ނުރައްކާ، ފުރަތަމަ ރާޅަށްވުރެ ބޮޑުވާނެއެވެ. ޤައުމުތަކުގެ ހާލަތު ގޯސްވާން ފެށީ މި ބަލިމަޑުކަމުގެ ކުރީކޮޅު އަޅާފައިވާ ފުރަބަންދުގެ ފިޔަވަޅުތައް އުވާލަން ފެށިތަނާހެންނެވެ.\nމިހާތަނަށް ދުނިޔެއިން އެންމެ ގިނަ ބަޔަކު ފައްސިވެފައި ވަނީ އެމެރިކާއިންނެވެ. އެޤައުމުން އެކަނިވެސް މިހާތަނަށް 8.7 މިލިއަން މީހަކު ކޮވިޑް-19 އަށް ފައްސިވެފައި ވެއެވެ. އަދި ދެވަނައަށް އެންމެގިނަ ބަޔަކު ފައްސިވި ޤައުމެއްގެ ގޮތުގައި އޮތް އިންޑިއާއިން މިހާތަނަށް 7.8 މިލިއަން މީހުންނަށް މި ބަލި ވަނީ ޖެހިފައެވެ. މީގެ އިތުރުން 5.3 މިލިއަން މީހުން ފައްސިވެ ދުނިޔެއިން ތިންވަނައަށް އެންމެ ގިނަ ބަޔަކަށް ކޮވިޑް-19 ޖެހުނު ޤައުމެއްގެ ގޮތުގައި އޮތީ ބްރެޒިލް އެވެ.\nކޮވިޑް-19 އަށް އިއްޔެ ފައްސިވީ މީހުންގެ އަދަދު ރެކޯޑް މިންވަރަކަށް އިތުރުވަމުން އަންނައިރު، މި ބަލީގައި މަރުވާ މީހުންގެ އަދަދަށްވެސް ހިފެހެއްޓުމެއް ނާދެއެވެ. މިގޮތުން އިއްޔެ ވެސް ޤައުމުތަކުން 6500 އަށްވުރެ ގިނަ މީހުން މަރުވިކަމަށް ރެކޯޑް ކުރެވިފައި ވެއެވެ. މިއާއެކު ދުނިޔެއިން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 1.14 މިލިއަނަށް އަރާފައެވެ.\nދުނިޔޭގައި ކޮވިޑް-19 ފެތުރޭ މިންވަރަށް ކޮންމެވެސް ވަރެއްގެ ހިފެހެއްޓުމެއް އައިސްފައި ވަނިކޮށް އަނެއްކާވެސް ނުރައްކާ ބޮޑުވާން ފެށީ މީގެ މަހެއްހާ ދުވަސް ކުރިންނެވެ. މިއާއެކު ބައެއް ޤައުމުތަކުގެ ހާލަތުވަނީ ކުރިޔަށްވުރެ ގޯސްވެފައެވެ. މިވަގުތު ދުނިޔެއިން ކޮވިޑް-19 ގެ ނުރައްކާ އެންމެ ބޮޑުވެފައިވަނީ އިންޑިއާ އާއި ޔޫރަޕްގެ ޤައުމުތަކަށެވެ.\nފަހުގެ މަޢުލޫމާތުތަކަށް ބަލާއިރު މިހާތަނަށް ދުނިޔެއިން ކޮވިޑް-19 ޖެހުނު މީހުންގެ ތެރެއިން 31 މިލިއަން މީހަކު ވަނީ މި ބަލިން ރަނގަޅުވެފައެވެ. އެހެންކަމުން މިވަގުތު ފަރުވާދެމުން ދަނީ 9.8 މިލިއަން މީހުންނަށެވެ. އޭގެތެރެއިން 76,000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައި ކަމަށް އިދާރާތަކުން ބުނެއެވެ. އެހެންކަމުން ކުރިޔަށް އޮތް ދުވަތަކުގައި މި ބަލީގައި ދުނިޔެއިން މަރުވާ މީހުންގެ އަދަދުތައް ވެސް ވަރަށް ބޮޑަށް އިތުރުވެގެން ދިއުމުގެ ނުރައްކާ އެބައޮތެވެ.\nއިދާރާތަކުން ބުނާގޮތުން ކޮވިޑް-19 އަށް ފައްސިވި މީހުންނާއި މަރުވި މީހުންގެ އަދަދު، ރެކޯޑްތަކުން ދައްކާ އަދަދުތަކަށްވުރެ ވެސް އެތައް ގުނައެއް އިތުރުވާނެއެވެ. އަދި ހީވެސް ނުކުރާ މިންވަރަށް ބައެއް ޤައުމުތަކުގައި ބަލި ފެތުރިފައި ވެދާނެ ކަމަށް އެފަރާތްތަކުން ލަފާކުރެއެވެ. އެހެންކަމުން މި ނުރައްކާތެރި ހާލަތުން އަރައިގަނެވި، ފައްސިވާ މީހުންނާއި މަރުވާ މީހުންގެ އަދަދުތައް ހިފެހެއްޓޭނީ ބަލިމަޑުކަމަށް ވެކްސިނެއް ބޭނުންކުރަން ފެށުމުން ކަމަށް އެފަރާތްތަކުން ބުނެއެވެ.\nދުނިޔޭގެ އެތައް ޤައުމެއްގައި ކޮވިޑް-19 ގެ ވެކްސިން ތައްޔާރު ކުރުމުގެ މަސައްކަތް ހުއްޓުމެއްނެތި ކުރަމުން އެބަދެއެވެ. ނަމަވެސް މަރުޙަލާތައް ފުރިހަމަވެފައިވާ ވެކްސިނެއް އަދި ނެތެވެ. ތަޖުރިބާކާރުން ވިދާޅުވާގޮތުން، ހުރިހާ މަރުޙަލާތަކަށްފަހު މި ބައްޔަށް ވެކްސިނެއް ރަސްމީ ގޮތެއްގައި ބޭނުންކުރެވެން ފަށާނީ އަންނަ އަހަރުގެ ކުރީކޮޅުއެވެ.\nމިހާތަނަށް ދުނިޔޭގެ 215 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ރެކޯޑްތަކުން ދައްކާ ގޮތުން މިވަގުތު ބަލި ފެތުރުމަށްފަހު ބަލީގެ ވޭދަނަ (ކޭސް) އެއް ނެތީ މީގެ ތެރެއިން އެންމެ9ޤައުމުގައެވެ. މީގެ ކުރިން ބައެއް ޤައުމުތަކުން ފައްސިވި އެންމެން ރަނގަޅުވެފައި ވަނިކޮށްވެސް އަލުން ބަލި ފެތުރި ކުރިޔަށްވުރެ ނުރައްކާ ބޮޑުވެފައި އެބަހުއްޓެވެ.


ސަރުކާރަށް މިއަދު ހިޔާ ފްލެޓް ރަނަށްވެ، ބްރިޖު “ޖަޒީރާ”ވެ ނިމިއްޖެ: ސައީދު – Dhen.mv\nސަރުކާރަށް މިއަދު ހިޔާ ފްލެޓް ރަނަށްވެ، ބްރިޖު "ޖަޒީރާ"ވެ ނިމިއްޖެ: ސައީދު\nFebruary 3, 2020 - 10:52 pm\nރައީސް އިބްރާހިމް މުހައްމަދު ސޯލިހުގެ ސަރުކާރުން ކުރިން ކޮތަރު ކޮށީގެ ގޮތުގައި ސިފަ ކުރި ހިޔާ ފްލެޓުތައް މިއަދު ރަނަށްވެ، ބްރިޖު "ޖަޒީރާ"ވެ ނިމިއްޖެ ކަމަށް ޕީއެންސީގެ ނައިބު ރައީސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެ އެވެ.\nކުރީ ސަރުކާރުން ފެށި ހިޔާ މަޝްރޫއުގެ 7000 ފްލެޓު އޭގެ ހައްގުވެރިންނާ ވަރަށް އަވަހަށް ހަވާލުކުރާނެ ކަމަށް މިއަދު ދެއްވި ރިޔާސީ ބަޔާނުގައި ރައީސް ސޯލިހު ވަނީ ވިދާޅުވެފައެވެ. އަދި މާލެ-ތިލަފުށި ގުޅުވައިދޭ ބްރިޖްގެ ޑިޒައިނާއި ސާވޭގެ މަސައްކަތް މިހާރު ނިމިފައިވާކަމަށާއި ބްރިޖްގެ އަމަލީ މަސައްކަތް މި އަހަރުގެ ތެރޭގައި ފެށިގެންދާނެކަން ވެސް ރައީސް ވިދާޅުވިއެވެ. އޭގެ އިތުރުން ކޮރޯނާ ވައިރަސްގެ ނުރަނގަޅު އަސަރު ޓޫރިޒަމަށް ކުރާކަންވެސް އެމަނިކުފާނު ފާހަގަކުރެއްވި އެވެ.\nރައީސްގެ މި ވާހަކަތަކާ ގުޅުވައި ކުރެއްވި ޓްވީޓުތަކެއްގައި ސައީދު ވިދާޅުވީ، ހުޅުމާލޭގައި ފްލެޓުތައް އަޅުއްވައި މުޅި ރާއްޖެ ބަދަލުކޮށްދެއްވީ ރައީސް ޔާމީން ކަމަށެވެ. އަދި ކުރިން "ކޮތަރު ކޮށި" ކަމަށް ބުނެ އުޅުނު އެ ފްލެޓުތައް މިހާރުގެ ސަރުކާރަށް "ރަނަށް"ވެއްޖެ ކަމަށް އޭނާ ވިދާޅުވިއެވެ.\nމާލެ ބްރިޖަކުން ތިލަފުއްޓާ ގުޅާލުމަކީވެސް ރައީސް ޔާމީންގެ ވިސްނުންފުޅެއް ކަމަށް ސައީދު ވިދާޅުވިއެވެ. އަދި ބްރިޖު އެޅުމަށްޓަކައި އެމަނިކުފާނުގެ ސަރުކާރުގައި ޑިޒަައިނު ހަދައި، ފައިނޭންސްކޮށް، ދަރަނި އަދާ ކުރާނެ ގޮތްވެސް ރޭވި ކަމަށް ސައީދު ވިދާޅުވިއެވެ. އޭނާ ވިދާޅުވީ، މިހާރުގެ ސަރުކާރުގައި ތިބި ބޭފުޅުން އޭރު ބްރިޖު އެޅުމާ ފާޅުގައި ދެކޮޅު ހެއްދެވި ކަމަށެވެ.\nކޮރޯނާވައިރަހުން ޓޫރިޒަމަށް ނުރަނގަޅު އަސަރުކޮށްފައިވާ ކަމަށް ރައީސް ވިދާޅުވުމާ ގުޅީގެން ސައީދު ވިދާޅުވީ، އެމްޑީޕީ އިދިކޮޅުގައި އޮންނަ ކޮންމެ ފަހަރަކު ޓޫރިޒަމް ބޮއިކޮޓް ކުރަން ގޮވާލާ ކަމަށެވެ.\n"ޓޫރިޒަމް އަށް ހިޔަނި އެޅޭކަން އެމްޑީޕީއަށް އެނގެނީ ސަރުކާރު ލިބުމުންތޯ؟ ސަރުކާރު ނެތް ކޮންމެ ހާލަތެއްގައި "ބޮއިކޮޓް". "ކޮތަރު ކޮށި"- ހިޔާ ގެ 7000 ފްލެޓް މިއަދު ރަނަށްވެސް ވެއްޖެ. މީގެ ކުރިން ބްރިޖަ ގޯސް، މިއަދު ބްރިޖު "ޖަޒީރާ" ވެ ނިމިއްޖެ. "ރޮޓެން" ލޮޖިކް ބައި އެމްޑީޕީ." ސައީދު ވިދާޅުވިއެވެ.\nސައީދު ވިދާޅުވީ، ރިޔާސީ ބަޔާނުން އެނގެނީ މުޅި ދައުލަތް ވަނީ އޮޅުންބޮޅުމުގެ ތެރޭގައި އޮތްކަން ކަމަށާއި އިޖްތިމާއީ އިންސާފުން އެކަހެރިވެ، މުޅި ގައުމުގެ އިގްތިސޯދު ދަށަށް ގޮސްފައިވާކަން ކަމެވެ. އެކަން ހަމަ މަގަށް އެޅުވޭނެ ގާބިލްކަން ސަރުކާރުގައި ނެތްކަން އެނގިވަޑައިގެންނެވި ކަމަށް ވެސް އޭނާ ވިދާޅުވި އެވެ.


Bus dhathuru card ah fihaarathakun recharge kurevey goiy hadhanee - vNews.mv\nޝުރުފާ މުޙައްމަދު 20 January 2019, 11:51\nސިނަމާލެ ބުރިޖުން ކުރާ ބަސްދަތުރަށް ބޭނުން ކުރާ ކާޑު ފިހާރަތަކުން ރީޗާޖް ކުރެވޭ ގޮތް ހެދުމަށް މަޝްވަރާ ކުރަމުންދާ ކަމަށް މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ބުނެފި އެވެ.\nއެމްޕީއެލުން ބުނީ ސިނަމާލެ ބުރިޖުގައި ކުރާ ބަސް ދަތުރުތަކަށް އަގު ނަގަން ފެށީއްސުރެ މާލެ އާއި ހުޅުމާލޭގެ ފިހާރަތަކުން ކާޑު ރީޗާޖް ކުރެވޭ ގޮތް ހެދުމާއި މެދު މަޝްވަރާ ކުރަމުންދާ ކަމަށެވެ.\nއެމްޕީއެލުން ބުނީ އެކަމާ މެދު އަދި ވަކި ގޮތެއް ނިންމާފައި ނުވާ ކަމަށާއި އަދި އެކަމަށް ވަކި މުއްދަތެއްވެސް ކަނޑައަޅާފައި ނުވާ ކަމަށެވެ. އެހެންނަމަވެސް އެ ހިދުމަތްދޭން ފަށާނަމަ ބޮޑަށް އިސްކަން ދޭނީ ބަސް ސްޓޭންޑްތަކާއި ކައިރި ފިހާރަތަކަށް ކަމަށާއި އެގޮތުން ހުޅުމާލެ ނަމަ ނިރޮޅުމަގުގައި ހުންނަ ފިހާރަތަކަށް އިސްކަން ދެވިގެންދާނެ ކަމަށް އެމްޕީއެލުން ބުނެ އެވެ.\nއެމްޕީއެލް އިން ބުނީ މިކަމަށް ޝައުގުވެރި ނުވާ ބައެއް ވިޔަފާރިވެރިން ތިބުން އެކަށީގެންވާތީ އަދި މިހާތަނަށް ހިދުމަތް ތައާރަފް ކުރާނެ ވަކި ފިހާރަތަކެއް ކަނޑައަޅާފައި ނުވާ ކަމަށެވެ. އަދި ހިދުމަތް ދިނުމަށް އެދޭ ފިހާރަތަކަށް އެކަމުގެ ޝައުގުވެރިކަން ފާޅުކުރުމުގެ ފުރުސަތުވެސް ކުރިއަށް އޮތް ތަނުގައި ހުޅުވާލާނެ ކަމަށް އެމްޕީއެލުން ވަނީ ބުނެފަ އެވެ.\nމާލެއާއި ހުޅުލެއާއި ދެމެދު އަޅާފައިވާ ސިނަމާލެ ބުރިޖު ރަސްމީކޮށް ހުޅުވާފައިވަނީ 2018 ވަނަ އަހަރުގެ އޯގަސްޓު މަހުގެ 30 ވަނަ ދުވަހު އެވެ. އޭރު ބުރިޖު ހުޅުވި ނަމަވެސް ބުރިޖުމަތީ ދަތުރު ކުރުމަށް ޓެކްސީތަކުން ނަގާ ފީގެ އިތުރަށް އެއްވެސް އަގެއް ނަގާފައެއް ނުވެ އެވެ.\nހިލޭ ދަތުރު ކުރާތާ ގިނަ ދުވަސްތަކަކަށް ފަހު ޖެނުއަރީ އެކަކުން ފެށިގެން ބުރިޖު މަތިން ކުރާ ބަސް ދަތުރުތަކަށް 10 ރުފިޔާ ނަގަން ވަނީ ފަށާފަ އެވެ. އެ އަގު ނަގަން ފަށާފައިވަނީ އެކަމަށް ހާއްސަކޮށްފައިވާ ކާޑަކުންނެވެ.\nބަސްދަރަށް ބޭނުން ކުރަމުންދާ ކާޑަށް ފައިސާ އެޅުމުގެ ހިދުމަތް މިހާރު ލިބެނީ މާލޭގެ ގްރޭޓާ މާލެ ބަސް ސްޓޭޝަނުންނާއި ހުޅުމާލެއިން އެން 1 ގެ މެއިން ބަސް ސްޓޮޕުންނެވެ.


Mifaharuves ginaee kudakudhinnaa gulhun huri massala - Hali News\nމިފަހަރުވެސް ގިނައީ ކުޑަކުދިންނާ ގުޅުންހުރި މައްސަލަ\nނިމިގެންދިޔަ އޮކްޓޯބަރުމަހު މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ހުށަހަޅައިފައިވާ މައްސަލަތަކުގެ ތެރެއިން މިފަހަރުވެސް އެންމެ ގިނައީ ކުޑަކުދިންނާ ގުޅުންހުރި މައްސަލަތަކެވެ. އެ މިނިސްޓްރީއަށް ޖުމުލަ 257 މައްސަލަ ރިޕޯޓުކޮށްފައިވެއެވެ. އޭގެތެރެއިން 135 މައްސަލަ ރިޕޯޓު ކޮށްފައިވަނީ ކުޑަކުދިންނާ ގުޅޭގޮތުންނެވެ.\nމި ބާވަތުގެ މައްސަލަތަކުގެ އިތުރުން ޖިންސީ ހާނިއްކައިގެ 38 މައްސަލަ، ޖިސްމާނީ ހާނިއްކައިގެ 24 މައްސަލަ، ގެވެށި އަނިޔާގެ އަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ 15 މައްސަލަ، ނަފްސާނީ ހާނިއްކައިގެ9މައްސަލަ، ނަހަމަގޮތުގައި ބޭނުންކުރުމުގެ4މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާ ލިބުމުގެ 1 މައްސަލަ އަދި އެހެންކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ 1 މައްސަލަ ހިމެނޭ ކަމަށް އެ މިނިސްޓްރީން ވިދާޅުވެފައިވެއެވެ.\nކުޑަކުދިންގެ އަޚުލާޤާ ގުޅުން ހުރި 12 މައްސަލަ އޮކްޓޫބަރު މަހު ވަނީ ހުށަހަޅައިފައެވެ. މި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ2މައްސަލަ އޮކްޓޫބަރު މަހު ވަނީ ރިޕޯޓުކޮށްފައެވެ. މިފަދަ މައްސަލަތަކުގެ ތެރޭގައި އުފަންވުން ރަޖިސްޓްރީ ނުކުރުމާ ބެހޭ 1 މައްސަލަ އަދި ޞިއްޙީ ފަރުވާއަށް ހުރަސްއެޅުމުގެ 1 މައްސަލަ ހިމެނެއެވެ.\nޢާއިލީ 36 މައްސަލަ އޮކްޓޫބަރު މަހު މިނިސްޓްރީއަށް ވަނީ ހުށަހަޅައިފައެވެ. މި ފަދަ މައްސަލަތަކުގެ ޙަޟާނާތު ނުވަތަ ކުދިންނާ ބައްދަލުނުކުރެވޭ 18 މައްސަލަ، ތެރޭގައި ކުދިން ބެލުމުގައި ޖެހޭ 10 މައްސަލަ، އަދި ދަރިންނަށް ޚަރަދު ދިނުމުގައި ދިމާވާ 8 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 40 މައްސަލަ އޮކްޓޫބަރު މަހު މިނިސްޓްރީއަށް ވަނީ ހުށަހަޅައިފައެވެ. މި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިސްމާނީ އަނިޔާކުރުމުގެ 20 މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ7މައްސަލަ އޮކްޓޫބަރު މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ. ދަޢުލަތުގެ ބެލުމުގެ ދަށުގައި ތިބި، ފޮސްޓަރކުރެވުނު އަދި ރީއިންޓަރގްރޭޓް ކުރެވުނު ކުދިން ދަޢުލަތުގެ ބެލުމުގެ ދަށުގައި ތިބި ކުދިންގެ ޖުމްލަ އަދަދަކީ 206 އެވެ.\n- ޚަބަރު: ޖެންޑަރ މިނިސްޓްރީ


SunOnline: Bangladesh in hafthaaakah vaige dhathuruthah huttaalany\nބަންގްލަދޭޝްއިން ހަފްތާއަކަށް ވައިގެ ދަތުރުތައް ހުއްޓާލަނީ\nރުގިއްޔާ މުހައްމަދު މޫސާ 12 Apr 2021, 14:51\nބަންގްލަދޭޝްއިން ވަނީ ބުދަ ދުވަހުން ފެށިގެން ހަފްތާއަކަށް އެތެރޭގެ އަދި ބޭރުގެ އުދުހުންތައް ކެންސަލް ކުރަން ނިންމާފަ -- ފޮޓޯ: އޭޕީ\nޑާކާ (އޭޕްރިލް 12): ބަންގްލަދޭޝްގައި ކޮވިޑް-19 ފެތުރޭ މިންވަރު އިތުރުވުމުން އެގައުމުގައި ބުދަ ދުވަހުން ފެށިގެން ހަފްތާއަކަށް އެތެރެ އާއި ބޭރުގެ ވައިގެ ދަތުރުތައް ހުއްޓާލާނެކަން އިއުލާންކޮށްފި އެވެ.\nބަންގްލަދޭޝްގެ ސިވިލް އޭވިއޭޝަން އޮތޯރިޓީ (ސީއޭއޭބީ)އިން ބުނި ގޮތުގައި ބުދަ ދުވަހުން ފެށިގެން އަންނަ ހަފްތާގެ އަންގާރައާ ހަމަޔަށް އެގައުމަށް ދާ އަދި އެގައުމުން ފުރައިގެންދާ ފްލައިޓުތައް ވަނީ ކެންސަލްކޮށްފަ އެވެ. އަދި އޭގެ ތެރޭގައި 500އަށް ވުރެ ގިނަ ފްލައިޓް ހިމެނެ އެވެ.\nމީގެ އިތުރުން ކެންސަލް ކުރާ ދަތުރުތަކުގެ ތެރޭގައި އެތެރޭގެ އުދުހުންތަކާއި ޗާޓާޑް ހެލިކަޕްޓަރުތައް ވެސް ހިމެނޭނެ އެވެ. ނަމަވެސް މެޑިކަލް ސަބަބުތަކަށްޓަކައި މީހުން ގެންދިޔުމާއި އިންސާނީ އެހީ ފޯރުކޮށްދޭ ބޯޓުތަކާއި ކާގޯ ފްލައިޓުތައް ނުހުއްޓުވާނެ ކަމަށް ސީއޭއޭބީން ބުންޏެވެ.\nބަންގުލަދޭޝްގައި މިދިޔަ މަހުން ފެށިގެން ކޮވިޑް-19އިގެ ކޭސްތައް އިތުރުވުމާ ގުޅިގެން އެގައުމުން ވަނީ މިދިޔަ ހޯމަ ދުވަހު ހަފްތާއަކަށް ގައުމު ފުރަބަންދުކޮށްފަ އެވެ. އަދި ބުދަ ދުވަހުން ފެށިގެން އަނެއްކާވެސް ހަފްތާއަކަށް ފުރަބަންދުގެ ފިޔަވަޅުތައް އަޅަން ވަނީ ނިންމާފަ އެވެ.\nބަންގްލަދޭޝްއިން މިދިޔަ ހުކުރު ދުވަހު ވަނީ ކޮވިޑްގެ 7،462 ކޭސް ރިޕޯޓުކޮށްފަ އެވެ. އެއީ އެގައުމުން އެއް ދުވަސް ތެރޭ ބަލި ޖެހުނު މީހުންގެ އަދަދު އެހާވަރަށް އިތުރުވި ފުރަތަމަ ފަހަރެވެ.\nބަންގްލަދޭޝްގައި މިހާތަނަށް 685،000އަށް ވުރެ ގިނަ މީހުންނަށް ކޮވިޑް ޖެހި، ބަލީގައި 9،739 މީހަކު މަރުވެފައިވެ އެވެ.


Mi aharu Aasandha inn 516 million ruffiya haradhu kohfi\nމި އަހަރު އާސަންދައިން 516 މިލިއަން ރުފިޔާ ހަރަދުކޮށްފި\nއާސަންދަ އިން މި އަހަރުގެ މިހާތަނަށް 516 މިލިއަން ރުފިޔާ ހަރަދު ކޮށްފައިވާ ކަމަށް ފިނޭންސް މިނިސްޓްރީން ނެރުނު ތަފާސްހިސާބުތަކުން ދައްވައިފި އެވެ.\nމިނިސްޓްރީން އާންމުކުރި ތަފާސްހިސާބުތަކުގައި ވާ ގޮތުން އާސަންދައިގެ ދަށުން ބޭސްފަރުވާ ކުރުމަށް މިދިޔަ އަހަރުގެ މި މުއްދަތާ ހަމައަށް ހޭދަކުރީ 406 މިލިއަން ރުފިޔާ އެވެ.\nމި ހިސާބުތައް ދައްކާ ގޮތުން މިދިޔަ އަހަރަށް ވުރެ 110 މިލިއަން ރުފިޔާ އިތުރަށް މި އަހަރުގެ މިހާތަނަށް ވަނީ ހަރަދުކޮށްފަ އެވެ. އާސަންދައިގެ އިތުރުން ސަބްސިޑީ އާއި އެހީގެ ގޮތުގައި 1.7 ބިލިއަން ރުފިޔާ ހަރަދު ކޮށްފައިވެ އެވެ.\nއާސަންދައިގެ އިތުރުން ސަބްސިޑީ އާއި އެހީގެ ގޮތުގައި 1.7 ބިލިއަން ރުފިޔާ ޚަރަދު ކޮށްފައިވެ އެވެ. އެ ގޮތުން ދައުލަތުން މިހާތަނަށް 11.4 ބިލިއަން ރުފިޔާ ވަނީ ހަރަދު ކޮށްފަ އެވެ. މިދިޔަ އަހަރުގެ މިހާތަނަށް ހަރަދުވެފައި ވަނީ 10.7 ބިލިއަން ރުފިޔާ އެވެ.\nދައުލަތުގެ މި އަހަރުގެ ބަޖެޓުގައި ސިއްހީ ދާއިރާ އަށް 1.7 ބިލިއަން ރުފިޔާ ކަނޑައަޅާފައިވެ އެވެ. ނަމަވެސް ސިއްހީ ދާއިރާގެ ޚަރަދުތައް މެނޭޖު ކުރުމަށް އިތުރަށް 1.6 ބިލިއަން ރުފިޔާ ބޭނުންވާނެ ކަމަށް ފިނޭންސް މިނިސްޓްރީން ވަނީ ބުނެފަ އެވެ. މިނިސްޓްރީގެ އަންދާޒާ ދައްކާ ގޮތުން މި ހަރަދުތަކަށް "ސިނޭރިއޯ 3" ގެ ހާލަތު ކުރިމަތިވެއްޖެ ނަމަ 13-15 ބިލިއަން ރުފިޔާއާ ދެމެދުގެ އަދަދެއް ބޭނުންވެ އެވެ.\nދައުލަތުގެ އާމްދަނީ އިންތިހާ އަށް ދަށްވެފައިވާ މި ދަނޑިވަޅުގައި ދައުލަތުގެ ހަރަދުތައް މެނޭޖު ކުރުމަށް 3.3 ބިލިއަން ރުފިޔާ ހޯދަން ޖެހޭނެ ކަމަށް ސަރުކާރުން ބުނެ އެވެ.


Aiy iskuri meehun Hajam kuran dhaskuri dhuvaheh!?\nއަތް އިސްކުރި މީހުން، ހަޖަމް ކުރަން ދަސްކުރި ދުވަހެއް!\nއެއްކޮޅު އަދި އިދިކޮޅު މީހުން ވެސް އަޑުއުފުލީ އެއްތަނެއްގައި\nބަހުގެ ހަމަލާތަކަށް ރައްދު ނުދެވި އަތް އިސްކުރަން އުޅުނު\nއެއްވުމުގެ ތެރެއިން "ހަޖަމް" ކުރަން ބަޔަކަށް ދަސްވި\nކ. މާލެ | 16 އޮކްޓޯބަރ 2018 | އަންގާރަ 17:17 | 10,504\nއޮކްޓޫބަރު 16، 2018: ރިޔާސީ އިންތިހާބާ ގުޅޭ ފަހު އަޑުއެހުމަށް ވަންނަން ހަދާފައިވާ ކިއުއަށް ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފު އެރި ވަގުތު ހިނގި ހަމަނުޖެހުމުގެ ތެރެއިން--- - ޙުސައިން ޙަސަން\nއިދިކޮޅު ސަޕޯޓަރުން ގުޅިގެން މުޒާހަރާ ކުރާތާ ލައްކަ ދުވަސް ވެއްޖެއެވެ. ކަރުނަ ގޭހާއި ޕެޕާ ސްޕްރޭ އާއި ހަޅޭކުގެ އަޑަށް އެ މީހުން ތިބީ ފަރިތަވެފައެވެ. ވަކިން ހާއްސަކޮށް އެމްޑީޕީގެ ސަޕޯޓަރުންނެވެ. ވޭތުވެދިޔަ މުއްދަތުގައި ރަޔަޓް ފުލުހުން ނުކުމެ، ހާލަތާ ނުބައްދަލު ބާރު ބޭނުން ކުރި ގޮތުން، "ވަޅުކައްޓަފުޅި ދާންޏަކަށް ނުސިހޭނެއޭ" ބުނާ ވަރަށް އެ މީހުން ތިބީ މަގު މައްޗަށް ފައްކާވެފައެވެ.\nއެ ދުވަސްތައް މާޒީވެ، ހާލަތު ބަދަލުވެ، ތަފާޒު މަންޒަރުތައް "ސިޔާސީ ދަނޑުން" އެބަފެނެއެވެ. ކަންދިމާކުރި ގޮތުން ސަރުކާރަށް ތާއިދު ކުރާ ބަޔަކު ވެސް މަގު މައްްޗަށް ނުކުމެއްޖެއެވެ. އެއްވެ އުޅުމަކީ އަސާސީ ހައްގެއް ކަމަށް ބުނާ ވާހަކަ ތަކުރާރު ކުރަމުން ޕާޓީތަކުގެ ސަޕޯޓަރުން ވެސް ނުކުމެއްޖެއެވެ. ދެބައި މީހުން އަޑުއުފުލަމުން ގޮސް، އެއްތަން ވީ ސުޕްރީމް ކޯޓު ދޮށަށެވެ.\nއަންގާރަ ދުވަހު ބޭއްވި އަޑުއެހުމަށް ވަނުމަށް ކުރިއާލާ ކިއު ހެދީ ޕީޕީއެމުންނެވެ. ބާރަ ގަޑިއިރު ކުރިންނެވެ. ކިއު ހެދީ ޕީޕީއެމްގެ 30 ވަރަކަށް މީހުން ޑިއުޓީ ބަހާލައިގެންނެވެ. ބޭނުމަކަށް ވީ ގުޅިފައިވާ ޕާޓީތަކުގެ ސަޕޯޓަރުން އަޑުހުމަށް ވަނުމުގެ ފުރުސަތު ނުދިނުމެވެ. އެ މަގުސަދު އެ މީހުން ހާސިލު ވެސް ކުރިއެވެ. އަންގާރަ ދުވަހު ބޭއްވި އަޑުއެހުމަށް އެންމެ ގިނައިން ވަނީ ޕީޕީއެމްގެ އެކްޓިވިސްޓންނެވެ.\nޕީޕީއެމުން ދެން ފެށީ ސުޕްރީމް ކޯޓު ކައިރީގައި އަޑު އުފުލުން ކުރިއަށް ގެންދާށެވެ. ދެތިން އަންހެންވެރިން އެއްކޮށްލައިގެން ސަރުކާރުގެ ކޯޑިނޭޓަރަކު އެތަނުގެ ބޭރުގައި ނަގާ ކިޔަން ހުއްޓެވެ. އިންތިހާބު އޮޅުވާލި ކަމަށް ބުނެ، އިލެކްޝަންްސް ކޮމިޝަން (އީސީ)ގެ ރައީސް އަހުމަދު ޝަރީފުގެ އިސްތިއުފާއަށް ގޮވިއެވެ. ވަގަށް ވެސް ގޮވިއެވެ. ނަމަވެސް އެކަން ކުރިއަށް ގެންދެވުނީ ކުޑަ ހިނދުކޮޅަކަށެވެ.\nގުޅިފައިވާ ޕާޓީތަކުގެ ސަޕޯޓަރުން އެތަނަށް ޖަމާވެ، އަޑުއުފުލަން ފެށިއެވެ. ސުޕްރީމް ކޯޓުގެ އަޑުއެހުމަށް ވަކި ބަޔަކަށް ފުރުސަތު ދީގެން ނުވާނެ ކަމަށް ބުނިއެވެ. ދިވެހިން ގޮތް ނިންމި އިންތިހާބަށް، ހަދަން އުޅޭ ގޮތް، ދިވެހިންނަށް އެނގެން ޖެހޭނެ ކަމަށް ބުނެ، އަޑު އުފުލިއެވެ. ޕީޕީއެމްގެ ސަޕޯޓަރުންނަށް ވެސް ބަހުގެ ހަމަލާތަކެއް އަމާޒު ކުރިއެވެ. ރައީސް ޔާމީން ހިންގެވި ކަމަށް ބުނާ ޖަރީމާތަތައް ފުލުފުލުން ގޮވަން ފެށިއެވެ. ކަދުރުގެ ވާހަކަ އާއި ހައްޖު ކޯޓާގެ ވާހަކަ އެކަންޏެއް ނޫނެވެ. ކޮރަޕްޝަނާއި ފަސާދައިން މުއްސަނދިވެފައިވާ މީހުންގެ ވާހަކަ ވެސް ގޮވަން ފެށިއެވެ. ރާގު ރާގަށެވެ.\nހާލަތު ބަދަލުވީ އެ ހިސާބުންނެވެ. ޕީޕީއެމްގެ ބައެއް ސަޕޯޓަރުންނަށް އެ ހަމަލާތައް ހަޖަމެއް ނުކުރެވުނެއެވެ. ނަފްސު ކޮންޓްރޯލު ނުކުރެވި، ރުޅި އިސްކޮށް އަތުން ފައިން ގޯސް ހަދަން ވެސް އުޅުނެވެ. ވަރު އަރުވާފައި އަތް އިސްކުރަން އުޅުނު މީހުން ހުއްޓުވީ ވެސް ހަމަ އެ މީހުންނެވެ. ރައީސް ޔާމީނަށް ނިސްބަތްކޮށް، ރައްދު ކުރި ބަހުގެ ހަމަލާތަކުގެ ދިފާއުގައި ދައްކާނެ ވާހަކަ ހުސްވެ، ޕީޕީއެމުން ވެސް ގޮވީ ވަގަށެވެ. ސުޕްރީމް ކޯޓު ކުރިމަތީގައި އެ ހުރިހާ ކަމެއް ތަމްސީލު ވެގެން ދިޔައީ މީޑިއާތަކުގެ ކުރިމަތީގައެވެ. ވަގުތުން ފޮނުވަމުން ދިޔަ އެ މަންޒަރުތައް ބަލަން ތިބި މީހުންނަށް "އާ ކުކުޅަކަށް ގާ ބިހެއް" އެޅިގެން އުޅެނީ ކޮން ބައެއްކަން އިނގޭނެއެވެ.\nސުޕްރީމް ކޯޓު ކައިރީގައި ހަދާފައި އޮތް ކިއުއަށް ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފު އެރި ވަގުތު ވެސް ކަން ވީ އެގޮތަށެވެ. ފެންނަ އިރަށް ތެޅިފޮޅިގަނެ، ހަލަބޮލި ކޮށްލި އެވެ. ކަންވީ ގޮތް ބެލިއިރު، މަހުލޫފުގެ ފަރާތުން މާ ކުރިން ކިއުގައި މީހަކު ހުއްޓެވެ. ޕީޕީއެމުން އެ ފުރުސަތު ނުދޭން ނިންމިއިރު، އެންމެ ފަހުން ސުޕްރީމް ކޯޓުން ވަނީ މަހުލޫފު އަޑުއެހުމަށް ވަންނަން ފުރުސަތު ދީފައެވެ.\nއަންގާރަ ދުވަހުގެ ހެނދުނު 10:30ގައި ފެށި އަޑުއެހުން، ދެ ގަޑިއިރަށް ދިގު ދެމިގެންދިޔަ ވަގުތު އެތަނުން ލައްކަ މަންޒަރު ފެނުނެވެ. ޒަމާންތަކަކަށްފަހު ޕީޕީއެމުން މަގުމަތީ ހަރަކާތަށް ނުކުމެ، އިދިކޮޅު މީހުންނާ ހަތަރުކަޅި ހަމަކުރަން ޖެހުމުން، ވީ ގޮތް ތަމްސީލުވެގެން ދިޔައީ ސުޕްރީމް ކޯޓު ކުރިމަތީގައެވެ. އިދިކޮޅުން ދޭ ހަމަލާތަކާއެކު ރައްދުގައި ބަސް ބުނާނެ މީހަކު ނެތި، މަޑުމަޑުން ޕީޕީއެމްގެ ސަޕޯޓަރުން އެތަނުން ފެޔަށް ޖެހުނެވެ. ފަހަރަކު މީހަކުހެން ގެއްލުނެވެ. އެއް ބަޔަކު ޗުއްޕު ވެސް ނުބުނެ ތިއްބެވެ. ރައީސް ޔާމީނަށް ތާއިދުކުރާ އެ ސަޕޯޓަރުން ތިބީ ގޮތް ހުސްވެ، މޯޅިވެފައެވެ.\nނޫސްވެރިންނަށް އެންމެ ބޮޑަށް އަޅައިގަތީ، ފަހު ވަހުތު ޕީޕީއެމްގެ އެކްޓިވިސްޓުން އެތަނުން ގެއްލުމުންނެވެ. ޕީޕީއެމްގެ ހުރިހާ ސަޕޯޓަރުން އެތަން ދޫކޮށް ދިޔައީ ރައީސް ޔާމީން ސުޕްރީމް ކޯޓަށް ހުށަހެޅުއްވި ހެކި ބަލައި ނުގަންނަން ނިންމި ވާހަކަ އިއުލާންކުރުމާ އެކު، ގުޅިފައިވާ ޕާޓީތަކުގެ ސަޕޯޓަރުން އުފާފާޅު ކުރަން ފެށި ދަނޑިވަޅުގައެވެ.\nހެކި ބަލައި ނުގަތުމުން ދެން އެ މައްސަލާގައި ނިންމާނެ ގޮތް ވެސް ސާފެވެ. އޭގެ އިތުރުން ސާފު ވެގެންދިޔަ އަނެއް ކަމަކީ ޕީޕީއެމަށް ހަޖަމް ކުރަން ދަސްވުމެވެ. ރައްދު ދޭން ދަސް ކުރަންޖެހޭ ކަމަށެވެ. ރުޅި އިސްކުރަން ނުޖެހޭނެ ކަމެވެ. ސިޔާސީ ގޮތުން ކުރި ހޯދާނީ އަތުން ފައިން ނޫންކަން ހަމަ ރަނގަޅަށް ވެސް އެނގޭނެއެވެ.


AFC 2020: Maradhoo FC balikoh Medhuvalu Fc3point kashavaru koffi - Hali News\nއައްޑޫ ފުޓުބޯޅަ ޗެމްޕިއަންޝިޕް4ވަނަ މެޗް، މަރަދޫ އެފްސީ އަދި މެދުވަލު އެފްސީ / ފޮޓޯ: ހަލި ނިއުސް\nއޭފްސީ 2020: މަރަދޫ އެފްސީ ބަލިކޮށް، މެދުވަލު އެފްސީން ތިން ޕޮއިންޓް ކަށަވަރު ކޮށްފި\n26 January 2021, 23:00\nއައްޑޫ ފުޓުބޯޅަ ޗެމްޕިއަންޝިޕްގައި މަރަދުއާއި މެދުވަލު އެފްސީ ބައްދަލު ކުރި މެޗު މެދުވަލީ އެފްސީން ކާމިޔާބު ކޮށްފިއެވެ.\nމެދުވަލު އެފްސީން މިމެޗު ކާމިޔާބު ކުރީ 3-4 ގެ ނަތީޖާ އަކުންނެވެ. ފޯރިގަދަ ކުޅުމެއް ފެނިގެން ދިޔަ މިމެޗުގައި ދެޓީމުންވެސް ރަނގަޅު ހަމަލާތަކެއް އުފެއްދިއެވެ. އެގޮތުން މެޗުގެ ކުރީކޮޅުގައި ދެޓީމުން ލިބުނު ފުރުސަތުގެ ބޭނުން ހިފައި ގޯލް ވަނީ ޖަހާފައެވެ.\nމެޗުގެ ފުރަތަމަ ގޯލު ޖެހީ މަރަދޫ ޓީމުގެ ޖާޒީ ނަމްބަރު7އަހުމަދު ތަލާލްއެވެ. އޭގެ މާގިނަ އިރުތަކެއް ނުވެ މެދުވަލު އެފްސީގެ ޖާޒީ ނަމްބަރު5މުހައްމަދު މަމްނޫން ވަނީ އެޓީމަށް ނަތީޖާ ހަމަހަމަ ކޮށްދީފައެވެ. މި ހާފް ނިމުމާ ގާތަށް ގޮސްފައި ހުއްޓާ މަރަދޫ ޓީމުގެ ޖާޒީ ނަމްބަރު9ވިޝާން ހަބީބު ވަނީ ލަނޑެއްޖަހައި ލީޑޫ ނަގައިފައެވެ. ނަމަވެސް ހާފު ނިމުމުގެ ކުރީން މެދުވަލު އެފްސީގެ ޖާޒީ ނަމްބަރު 12 އަހުމަދު ހާމީ ވަނީ އަނެއްކާވެސް ނަތީޖާ އެއްވަރު ކޮށްދީފައެވެ.\nދެވަނަ ހާފުގައި ދެ ޓީމުންވެސް ކުޅެން ނުކުތީ މެޗުން މޮޅުވުމުގެ ޢަޒުމުގައެވެ. އެގޮތުން ރަނގަޅު ހަމަލާ ތަކެއް މަރަދޫ ޓީމުން މިހާފުގައި އުފެއްދިއެވެ. ނަމަވެސް ޓީމަށް އެންމެ އެކަށީގެންވާ ގޮތަކަށް އެހަމާލާތައް ނިންމާނުލެވެއެވެ. މިގޮތުން މަރަދޫ ޓީމުގެ އަހުމަދު ތަލާލަށް ލިބުނު ބޯޅަތައް ފާހަގަ ކުރެވެއެވެ. މިހާފުގައި މެދުވަލު އެފްސީން މަސައްކަތް ކުރީ ކައުންޓަރ އެޓޭކުގައި ސްކޯ ކުރާށެވެ. އެގޮތުން ބޯޅަ ހިފަހައްޓައިގެން ކުރިއަށް ދީގެން އެޓީމު ކުޅުނު އިރު ހާފުގައި ޖެހި ހަމައެކަނި ލަނޑު މެދުވަލު އެފްސީ އަށް ކާމިޔާބު ކޮށްދިނީ އެޓީމުގެ މުހައްމަދު ރަފާހްއެވެ. މި ނަތިޖާއާ އެކު ކުޅުނު ދެމެޗުން ވެސް މަރަދޫ އެފްސީ ވަނީ ބަލިވެފައެވެ. ނަމަވެސް އިތުރު ދެ މެޗު އޮތުމުން އަދި ކުރިއަށް ދިއުމުގެ ފުރުސަތު އެޓީމަށް ނުގެއްލެއެވެ. ދެން މިގްރޫޕުގައި އޮތް ފޭދޫ ސްޕޯޓްސް ވަނީ ކުޅުނު ފުރަތަމަ މެޗުން3ޕޮއިންޓް ކަށަވަރު ކޮށްފައެވެ. އެހެން ކަމުން މެދުވަލު އެފްސީ އާއި ފޭދޫ ޓީމު ޕޮއިންޓުގެ ގޮތުން ވަނީ ހަމަހަމަ ވެފައެވެ.\nމިމުބާރާތުގައި މާދާމާ ކުޅޭނީ ގުރޫޕް އޭ ގެ މެެޗެކެވެ. ބައްދަލު ކުރާނީ މިދިޔަ އަހަރުގެ ޗެމްޕިއަން ބޭރުމަތި އަދި އެފްސީ ޒެފިޔާއެވެ. މިމެޗު ފަށާނީ ހަވީރު 4:00 އައްޑޫ ފުޓުބޯޅަ ސްޓޭޑިއަމުގައިއެވެ.


Raajje isthihaaru kuran Italy ge media team eh genesfi\nރާއްޖެ އިސްތިހާރު ކުރަން އިޓަލީގެ މީޑިއާ ޓީމެއް ގެނެސްފި\nރާއްޖެ ގެނައި އިޓަލީގެ މީޑިއާ ޓީމު -- ފޮޓޯ: އެމްއެމްޕީއާރްސީ\nރާއްޖޭގެ ފަތުރުވެރިކަން ތަޖުރިބާކޮށް އިޝްތިހާރު ކުރުމަށް އިޓަލީގެ މީޑިއާ ޓީމެއް އިއްޔެ ރާއްޖެ ގެނެސްފި އެވެ.\nއިއްޔެ ގެނައި މި ޓީމުގައި އެ ގައުމުގެ ނޫސްވެރިންނާއި ސޯޝަލް މީޑިއާ އިންފްލުއެންސަރުން ހިމެނެ އެވެ. މިއީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) އިން ރާއްޖެ އިޝްތިހާރުކުރަން ގެނައި 16 ވަނަ ޓީމެވެ.\nއެމްއެމްޕީއާރްސީން މައުލޫމާތު ދިން ގޮތުގައި މި ޓީމު ރާއްޖޭގައި ހޭދަ ކުރާ 10 ދުވަހު ރާއްޖޭގެ ރިސޯޓުތަކާއި ލިވަބޯޑުތަކުގެ އިތުރުން ގެސްޓް ހައުސްތަކުގެ ތަޖުރިބާ ކޮށް މީޑިއާގެ އެކި ވަސީލަތްތަކުގައި ހިއްސާކުރާނެ އެވެ. ޓީމް ހުންނަން ހަމަޖައްސާފައިވާ ތަންތަނުގެ ތެރޭގައި ރަފަލްސް މޯލްޑިވްސް މެރަދޫ، ސަން ސިޔާމް އިރުފުށި، ބ. ފެހެންދޫ ވައިޓް ލެގޫން ގެސްޓް ހައުސް އަދި ވޮޔޭޖަސް މޯލްޑިވްސްގެ "ގަހާ" ސަފާރީ ހިމެނެ އެވެ.\nއިޓަލީގެ މީޑިއާ ޓީމުގައި ޖީ ކިއު އިޓާލިއާ، ވެނިޓީ ފެއާ، ޓޫރިސްޓާ، ވިއާގީ ކޮރިއޭރޭ އަދި އިލް ޖޯނާލޭ ފަދަ މަޖައްލާތަކުގެ ނޫސްވެރިން ހިމެނޭ ކަމަށް އެމްއެމްޕީއާރްސީން ބުނެ އެވެ.\nރާއްޖެއަށް އައި އެންމެ ފުރަތަމަ ޓޫރިސްޓަކީ ވެސް އިޓަލީގެ ރައްޔިތެކެވެ. މިހާރު އެ ގައުމަކީ ރާއްޖެ އަށް ތިންވަނަ އަށް އެންމެ ގިނަ ޓޫރިސްޓުން އަންނަ ގައުމެވެ. އެގޮތުން، މިދިޔަ ސެޕްޓެމްބަރު މަހުގެ ނިޔަލަށް އެ ގައުމުން 97،375 ޓޫރިސްޓުން ވަނީ ރާއްޖެ އަށް ޒިޔާރަތްކޮށްފަ އެވެ.\nއިޓަލީގެ މީޑިއާ ޓިމަކުން ރާއްޖެ އިސްތިހާރު ކުރާއިރު އެ ގައުމުގެ މާކެޓުގައި ރާއްޖެ އަށް އޮތް ޑިމާންޑު ބޮޑުވުމުގެ ސަބަބުން މިދިޔަ ހަފުތާގައި އެ ގައުމުގެ "އެއާ އިޓަލީ" ގެ ދަތުރުތައް ވަނީ ރާއްޖެ އަށް އަލުން ފަށައިފަ އެވެ. މިއީ ދެ އަހަރަށްފަހު އަލުން ފެށި ދަތުރުތަކެކެވެ.


Fenbodu vi haadhisaa report kurumah 9498547\nކުޅުދުއްފުށީގައި ފެން ހިންދުމުގެ މަސައްކަތްކުރަނީ\nފެންބޮޑުވި ހާދިސާ ރިޕޯޓްކުރުމަށް ކައުންސިލްގެ ހޮޓްލައިން 9498547\nބޯކޮށް ވާރޭވެހި ކުޅުދުއްފުށީގައި ފެންބޮޑުވި ހާދިސާ ރިޕޯޓްކުރުމަށް ހޮޓްލައިނެއް ގާއިމްކޮށްފި އެވެ.\nރެއިން ފެށިގެން ހުއްޓާނުލާ މިއަދު މެންދުރާ ހަމައަށް ކުޅުދުއްފުއްޓަށް ވިއްސާރަކޮށް ބައެއް ސަރަހައްދުތަކުގައި ފެންބޮޑުވެ 20 ގެޔަކަށް ފެންވަދެ ގެއްލުންވިކަމުގައި ރިޕޯޓް މިހާތަނަށް ކައުންސިލަށް ލިބިފައިވެ އެވެ.\nފެންބޮޑުވުމުގެ މިހާދިސާ ރިޕޯޓްކުރުމަށް ކައުންސިލުން ގާއިމުކޮށްފައިވާ ހޮޓްލައިނަކީ 9498547 އެވެ.\nކައުންސިލްގެ ރައީސް ވިދާޅުވެފައިވަނީ މުއައްސަސާތަކާ ގުޅިގެން ފެން ހިންދުމުގެ މަސައްކަތްކުރަމުންދާ ކަމަށާ އެގޮތުން ރަށުގެ ތިން ސަރަހައްދެއްގައި ފެން ހިންދުމަށް ޕަމްޕް ސްޓޭޝަން ގާއިމުކުރެވި ފެން ހިންދުމުގެ މަސައްކަތް ކުރަމުންދާ ކަމަށެވެ.\nޑިޒާސްޓަރ މެނޭޖްމަންޓް އޮތޯރިޓީ އާއި ރެޑްކުރެންސެންޓް، ސިފައިން، އެސްޓީއޯ، ފުލުހުންނާއި ކައުންސިލް، ޕަބުލިކް ވޯކްސް އަދި ރަށުގައި ގާއިމުވެފައި ހުރި އެހެނިހެން މުއައްސަސާތަކުގެ އެހީތެރިކަން ލިބެމުންދާ ކަމަށެވެ.


ނަޝީދު އުޅުއްވަނީ ފުލުހުންނަށް ނުފޫޒު ފޯރުވަން ކަމަށް ޖަމީލް ވިދާޅު ވެއްޖެ - Dhivehi Post\nނަޝީދު އުޅުއްވަނީ ފުލުހުންނަށް ނުފޫޒު ފޯރުވަން ކަމަށް ޖަމީލް ވިދާޅު ވެއްޖެ\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން شتنبر 9, 2019 01014\nކެނެރީގޭ ނަޝީދު އުޅުއްވަނީ ފުލުހުންނަށް ނުފޫޒު ފޯރުވަން ކަމަށް ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅު ވެއްޖެއެވެ.\nފުލުހުން ނަޝީދަށް ފާރަލާކަމަށް ވިދާޅުވެ ނަޝީދު ފުލުހުންގެ މައްޗަށް ކުރައްވާފައިވާ ބޮޑު ތުހުމަތައް އިޝާރާތްކުރައްވާ ޖަމީލް ކުރެއްވި ޓްވީޓެއްގައި ނަޝީދުގެ ނަން ފާހަގަ ނުކުރައްވާ ނަމަވެސް ނަމަވެސް ނަޝީދަށް އިޝާރާތް ކުރައްވާ ވިދާޅުވީ ގައުމުގެ މުހިންމު އިދާރާތަކަކީ ގައުމެއްގެ ރުކުންތައް ކަމަށައި ތަކުރާރުކޮށް ފުލުހުންނަށް އިނގިލި ދިއްކުރުމުގެ ބަދަލުގައި، ޒިންމާދާރު ގޮތަކީ ރަނގަޅުކުރަން ހުރި ކަންކަން ދެނެގަނެ، އެ ކަންކަން ހައްލުކުރަން ލީޑަރުން މަސައްކަތްކުރެއްވުން ކަމަށެވެ.\n“ގައުމުގެ މުހިންމު އިދާރާތަކަކީ ގައުމެއްގެ ރުކުންތައް. ތަކުރާރުކޮށް ފުލުހުންނަށް އިނގިލި ދިއްކުރުމުގެ ބަދަލުގައި، ޒިންމާދާރު ގޮތަކީ ރަނގަޅުކުރަން ހުރި ކަންކަން ދެނެގަނެ، އެ ކަންކަން ހައްލުކުރަން ލީޑަރުން މަސައްކަތްކުރެއްވުން. ނޫނީ، ނުފޫޒް ފޯރުވަން މަސައްކަތްކުރުން ކަމަށް ބެލިދާނެ.” ޖަމީލް ވިދާޅުވިއެވެ.\nގައުމުގެ މުހިންމު އިދާރާތަކަކީ ގައުމެއްގެ ރުކުންތައް. ތަކުރާރުކޮށް ފުލުހުންނަށް އިނގިލި ދިއްކުރުމުގެ ބަދަލުގައި، ޒިންމާދާރު ގޮތަކީ ރަނގަޅުކުރަން ހުރި ކަންކަން ދެނެގަނެ، އެ ކަންކަން ހައްލުކުރަން ލީޑަރުން މަސައްކަތްކުރެއްވުން. ނޫނީ، ނުފޫޒް ފޯރުވަން މަސައްކަތްކުރުން ކަމަށް ބެލިދާނެއެވެ.\nރޭ އެމްޑީޕީ އިން ބޭއްވި އެޕާޓީގެ ގައުމީ މަޖިލީހުގެ ޖަލްސާގައި ވާހަކަފުޅު ދައްކަވަމުން ނަޝީދު ވިދާޅުވީ ފުލުހުން އެމަނިކުފާނަށް ފާރަލައްވަމުން ގެންދަވާ ކަމަށް އެމްއެންޑީއެފްގެ ފަރާތުން މީގެ ތިން ރޭ ކުރިން މައުލޫމާތު ލިބިފައިވާ ކަމަށެވެ. އެމްއެންޑީއެފްގެ ފަރާތުން މިކަހަލަ މައުލޫމާތެއް ދީފާނެބާ އެއީވެސް ސުއާލެއް.ނަޝީދު ހެޔޮ ނުވާނެ މިހާރު ރައްޔިތުން ބޮލަށް ތި ޗިޕްތައް ލޯޑް ނުކުރެވޭނެ. އަބަދުވެސް ދޮގާއި މަކަރާއި އޮޅުވާލުން.ނަޝީދުއަށް ފުލުހުން ފާރަލާން ޖެހެނީ ކީއްވެބާ؟ ފާރަލަންޏާ ފާރަލަނީ ރިލުވާން މަރާލި ކަމަށް ސިއްރު ހެކިދިން މީހުނަށް ނަޝީދު ނުފޫޒް ފޯރުވާފައި ވާތީއާއި ނަޝީދު އެމީހުނާއި ބައްދަލު ކުރަމުންދާތީކަމަށް މައުލޫމާތު ލިބިފައި ވެއެވެ.\n“އަޅުގަނޑު ގާތުގައި އެމްއެންޑީއެފް އިން މީގެ ތިން ރޭ ކުރީގައި ބުނި އަޅުގަނޑަށް ފުލުހުން ފާރަލައޭ. އެކަން ވެސް ފުލުހުން ވެސް ކޮށްފާނެ. ނުވަތަ ފުލުސް އޮފީހުން ވެސް ކޮށްފާނެ. އަދި އެ ފާރަލައިގެން އައިސް އޭގެން އެހެން ނަތީޖާއެއް ވެސް ނެރެދާނެ. އެހެންނަމަވެސް އަޅުގަނޑު މިހިރީ މިވާހަކަ ދެއްކުން ހުއްޓާލާކަށް ނޫން.” ނަޝީދު ވިދާޅުވިއެވެ.\nނަޝީދު ދެއްކެވި ވާހަކަފުޅާއި ގުޅިގެން ފުލުހުން ވެސް އަދި ސިފައިން ވެސް މިހާތަނަށް އެއްވެސް އެއްޗެއް ވިދާޅުވެފައެއް ނުވެއެވެ.\nސީޕީ ހަމީދާއި އިމްރާނަށް އިތުބާރު ނުކުރާކަމަށް ރިޟްވާން ބޭބެވެސް ބުނެފި\nނަޝީދު ހެއްދެވީ އިތުރުފުޅެއް، ނަޝީދަށް ފުލުހުން ފާރަލާކަމަށް ނުދަންނަވަން – އެމްއެންޑީއެފް\nއިމިގްރޭޝަންގައި ޖަރީމާގެ ބޮޑެތި “ގޮށްތަކެއް”، ވަގު ކޯޓާގެ އަދަދެއް ސާފެއް ނޫން!\nދިވެހި ޕޯސްޓް2އަހަރު ކުރިން يناير 17, 2019\nއޯއައިސީގެ އެންމެ މަތީ މަޤާމުތަކުގައި ދެދިވެހިން\nދިވެހި ޕޯސްޓް 1 އަހަރު ކުރިން يونيو 1, 2019\nދިވެހި ޕޯސްޓް2އަހަރު ކުރިން فبراير 18, 2019


BREAKING: Covid-19 Jehigen America In Ithuru 3,523 Maru - Vaguthu\nކޮވިޑް-19: އެމެރިކާ އިން އިތުރު 3،523 މަރު\n1 މަސް ކުރިން ( ފެބުރުއަރީ 5, 2021 )\nކޮވިޑް-19 ޖެހިގެން އެމެރިކާ އިން އިތުރު 3،523 މީހުން މަރުވެއްޖެއެވެ.\nތަފާސް ހިސާބުތައް ދައްކާ ގޮތުން އެމެރިކާ އިން މިހާތަނަށް 466,988 މީހުން ވަނީ ކޮވިޑް-19 ޖެހިގެން މަރުވެފައެވެ. އަދި ވޭތުވެދިޔަ 24 ގަޑިއިރުގެ ތެރޭގައި އިތުރު 121,627 މީހުން ފައްސިވެ ބަލި ޖެހުނު މީހުންގެ އަދަދު ވަނީ 27,273,890 އަށް އަރައިފައެވެ.\nވޭތުވެދިޔަ 24 ގަޑިއިރުގެ ތެރޭގައި މުޅި ދުނިޔެ އިން ކޮވިޑް-19 ޖެހިގެން 14،000 އަށް ވުރެ ގިނަ މީހުން މަރުވިއެވެ. އަދި ފަސް ލައްކަ އަށް ވުރެ ގިނަ މީހުންނަށް ކޮވިޑް-19 ޖެހިގެން ރިޕޯޓުކޮށްފައިވާ ކަމަށް ތަފާސް ހިސާބުތައް ދައްކައެވެ.\nއެމެރިކާއަކީ ދުނިޔޭގެ ގައުމުތަކުގެ ތެރެއިން މިހާތަނަށް އެންމެ ގިނަ ބަޔަކު ފައްސިވެ، މަރު ވެސް ވި ގައުމެވެ.\nއެ ގައުމުން މި ބައްޔަށް ފަރުވާ ދީގެން ރަނގަޅުވި މީހުންގެ އަދަދު 17,031,629 އަށް އަރައެވެ. އަދި މި ބައްޔަށް ނުވަ މިލިއަނަށް ވުރެ ގިނަ މީހުންނަށް ފަރުވާ ދެމުން އަންނަ އިރު، 23,159 މީހެއްގެ ހާލު ސީރިއަސްއެވެ.\nދުނިޔޭގެ އެކިކަންކޮޅުތަކުން މިހާތަނަށް 105 މިލިއަނަށް ވުރެ ގިނަ މީހުން ފައްސިވެ، 2.2 މިލިއަނަށް ވުރެ ގިނަ މީހުން ވަނީ މަރުވެފައެވެ. މި ބަލި ޖެހުނު މީހުންގެ ތެރެއިން 77 މިލިއަނަށް ވުރެ ގިނަ މީހުން ވަނީ ރަނގަޅުވެފައެވެ.


Covid-19: Cycle Bureh Gai Baiverivumun Brazil Raees Joorimanaakoffi - Vaguthu\nކޮވިޑް-19 އާއި ގުޅިގެން ބްރެޒިލްގައި އަޅާފައިވާ ރައްކާތެރިކަމުގެ ފިޔަވަޅުތަކަށް އަމަލުނުކޮށް ބޭއްވި ސައިކަލް ބުރެއްގައި ބައިވެރިވުމުން ބްރެޒިލްގެ ރައީސް ޖައިރު ބްލޮސަނާރޯ 100 އެމެރިކާ ޑޮލަރުން ޖޫރިމަނާކޮށްފިއެވެ.\nހޮނިހިރު ދުވަހު ބޭއްވި ސައިކަލް ބުރަކީ ބްލޮސަނާރޯ އަށް ތާއިދުކުރާ ފަރާތްތަކުން ދެއްވި ސައިކަލް ބުރެކެވެ. ސައޮޕާލޯގައި ބޭއްވި މިސައިކަލް ބުރަކީ ބްލޮސަނާރޯ އަށް ތާއިދުއޮތްކަން ހާމަކުރުމުގެ ގޮތުން އޭނާގެ ސަޕޯޓަރުން ބޭއްވި ސައިކަލް ބުރެކެވެ. މިއީ އަންނަ އަހަރު ބްރެޒިލްގައި އޮންނަ ރިޔާސީ އިންތިހާބަށް ބްލޮސަނާރޯ ކުރަމުން އަންނަ ކެމްޕޭންގެ ދަށުން ބޭއްވި ސައިކަލް ބުރެއް ކަމަށް ރިޕޯޓްތައް ބުނެއެވެ.\nމާސްކް ނާޅައި ތިބި މީހުން ގައިދުރުކަމެއް ވެސް ނެތި ބޭއްވި ސައިކަލް ބުރުގައި ބައިވެރިވި މީހުންނާއި މުހާތަބުކޮށް ބްލޮސަނާރޯ ވަނީ ވާހަކަދައްކާފައެވެ. އޭނާ ބުނީ ވެކްސިން އެއްކޮށް ފުރިހަމަކޮށްފައިވާ މީހުން މާސްކް އެޅުން މަޖުބޫރު ކުރުމަކީ ކުރެވޭނެ ކަމެއް ނޫން ކަމަށެވެ.\n"ވެކްސިން ފުރިހަމަ ކޮށްފައިވާ މީހުން މާސްކް އެޅުން މަޖުބޫރު ކުރުން އެއީ ކުރެވޭނެ ކަމެއް ނޫން. ވެކްސިން ފުރިހަމަ ކޮށްފައި ހުރި މީހެއްގެ ގައިން އެހެން މީހަކަށް ކޮވިޑް ނުޖެހޭނެކަން ޔަގީން. ވެކްސިން ފުރިހަމަ ކޮށްފައިވާ މީހުން މާސްކް އެޅުން މަޖުބޫރު ކުރާނީ ސައިންސް ގަބޫލުނުކުރާ މީހުން." ބްލޮސަނާރޯ ވިދާޅުވިއެވެ.\nބްލޮސަނާރޯ އަކީ މީގެ ކުރިން ވެސް ތަކުރާރުކޮށް އެތައް ފަހަރަކު ކޮވިޑުން ރައްކާތެރިވުމުގެ ފިޔަވަޅުތަކާއި ދެކޮޅަށް ވާހަކަދައްކަވާފައިވާ ބޭފުޅެކެވެ.\nހޮނިހިރު ދުވަހުގެ ސައިކަލް ބުރުގައި ބައިވެރިވުމުން ބްލޮސަނާރޯގެ ދަރިފުޅު އެޑުއާރޯ އާއި އިންފްރާސްޓަކްޗާ މިނިސްޓަރ ގޯމޭސް ވެސް ވަނީ ޖޫރިމަނާކޮށްފައެވެ. އެއިން ކޮންމެ މީހަކު ޖޫރިމަނާ ކުރީ 108 އެމެރިކާ ޑޮލަރުންނެވެ.\nބްރެޒިލަކީ އަދިވެސް ކޮވިޑްގެ ހާލަތު އެންމެ ގޯސް އެއްގައުމެވެ. އިއްޔެ ވެސް އެގައުމުން 75000 މީހުން ކޮވިޑަށް ފައްސިވެ، ކޮވިޑް ޖެހިގެން 2008 މީހުން މަރުވިއެވެ. ބްރެޒިލް އިން ކޮވިޑަށް ފައްސިވި މީހުންގެ ޖުމްލަ އަދަދު މިހަރު 17.3 މިލިއަނަށް އަރައެވެ. މީގެތެރެއިން 486000 މީހުން ވަނީ މަރުވެފައެވެ.


ފޯކައިދޫ ބަލިކޮށް ޗެރިޓީ ޝީލްޑް ޓީސީން ކާމިޔާބުކޮށްފި - Maldives Football\nޓީސީގެ ކުޅުންތެރިން ޗެރިޓީ ޝީލްޑާއެކު (ފޮޓޯ: އިބްރާހިމް ފާއިދު)\nފޯކައިދޫ ބަލިކޮށް ޗެރިޓީ ޝީލްޑް ޓީސީން ކާމިޔާބުކޮށްފި\nއެމްއެފް ނިއުސް12 ޖޫން 2019 01:53\nމާލެ، ދިވެހިރާއްޖެ - މި އަހަރުގެ ފުޓްބޯޅަ ސީޒަން ފެށުމުގެ ގޮތުން ކުޅުނު ޗެރިޓީ ޝީލްޑް 4-2ގެ އެގްރިގޭޓް ނަތީޖާއަކުން މިނިވަން ޗެމްޕިއަންޝިޕްގެ ރަނަރަޕް ފޯކައިދޫ ބަލިކޮށް ޓީސީ ސްޕޯޓްސް ކްލަބުން ޗެރިޓީ ޝީލްޑް ކާމިޔާބުކޮށްފި އެވެ.\nޕްރިމިއާ ލީގުގެ ޗެމްޕިއަން، ޓީސީ އާއި ފޯކައިދޫ ފުރަތަމަ ލެގްގައި ފޯކައިދޫ ގައި ކުޅުނު މެޗް 1-1 ގެ ނަތީޖާއަކުން އެއްވަރުވެފައިވަނިކޮށް މިރޭ ގަލޮޅު ދަނޑުގައި ކުޅުނު މެޗް 3-1 ގެ ނަތީޖާ އަކުން ކާމިޔާބުކޮށްފައިވަނީ ޓީސީ ސްޕޯޓްސް އިންނެވެ.\nދެ ޓީމުގެ ފަރާތުންވެސް ވާދަވެރި ކުޅުމެއް ފެނިގެންގޮސްފައިވާ މި މެޗްގެ 26 ވަނަ މިނިޓްގައި ޓީސީގެ އިބްރާހިމް އައިޝަމް ވަނީ އެ ޓީމަށް ލީޑު ނަގައިދީފަ އެވެ. މި ލަނޑު އޭނާ ކާމިޔާބުކޮށްފައިވަނީ ނޭޕާލުގެ ފޯވާޑް ބިމަލް ގާތީ މަގަރް ޖެހި ބޯޅަ ކީޕަރު ސާގިބް އަތުގައި ޖެހިފައި ނުކުތުމުން ގޯލުގެ ތެރެއަށް ބޯޅަ ފޮނުވާލައިފަ އެވެ.\nމެޗުގެ 53 ވަނަ މިނިޓްގައި ފޯކައިދޫ އަށް ޕެނަލްޓީއެއް ލިބުނު ނަމަވެސް އަންސަރު އިބްރާހިމް ފޮނުވާލި ޕެނަލްޓީ އަމާޒުވީ ގޯލުގެ ދަނޑިއަށެވެ. މި ޕެނަލްޓީ އަކީ ޓީސީ ގެ އަކުރަމް އަތުގައި އޭރިޔާ ތެރެއިން ބޯޅަ ޖެހުމުން ރެފްރީ ދިން ޕެނަލްޓީ އެކެވެ.\nނަމަވެސް އޭގެ ތިން މިިނިޓް ފަހުން ފޯކައިދޫގެ އަލީ ޝާމިއު ވަނީ ލަނޑެއް ކާމިޔާބުކޮށް މެޗްގެ ނަތީޖާ ހަމަހަމަކޮށްފަ އެވެ.\nމި މެޗްގައި ޓީސީން ދެވަނަ ފަހަރަށް ލީޑު ނަގާފައިވަނީ މެޗްގެ 69 ވަނަ މިނިޓްގައި ބިމަލް އެވެ. އަދި މެޗްގެ 76 ވަނަ މިނިޓްގައި އޭނާ ވަނީ އިތުރު ލަނޑެއް ކާމިޔާބުކޮށް މެޗްގެ ނަތީޖާ 3-1 އަށް ބަދަލުކޮށްފަ އެވެ.


"Libey" In Meeruvas Dhuvaa Sanitizer Ge Khaasa Promotion Eh Fashaifi - Vaguthu\n1 އަހަރު ކުރިން ( ޖުލައި 16, 2020 )\nރާއްޖޭގައި ފުޅާ ދާއިރާ އެއްގައި އޮންލައިންކޮށް ވިޔަފާރި ކުރަމުން އަންނަ "ލިބޭ" އިން މީރުވަސް ދުވާ މޮޅު ސެނެޓައިޒާގެ ޕްރޮމޯޝަނެއް ފަށައިފިއެވެ.\nލިބޭ އިން ވިއްކަމުންދާ "އިރާ" ބްރޭންޑުގެ ސެނެޓައިޒާއަށް ޚާއްސަކޮށް ޕްރޮމޯޝަނެއް ފަށާފައިވާއިރު، އިރާ ބްރޭންޑްގެ މި ސެނެޓައިޒާ ޖެލް ބޭނުންކުރުމުން ޖަރާސީމާއި ވައިރަސް އިން ހަންގަނޑު ރައްކާތެރިކޮށްދެއެވެ.\nމީގެ އިތުރުން އެ ސެނެޓައިޒަރ ބޭނުން ކުރުމުން ގިނައިރުވަންދެން އޭގެ މީރުވަސް ހަންގަނޑުގައި ހުންނަކަން ފާހަގަކޮށްލެވެއެވެ. ހަމައެެހެން މި ސެނެޓައިޒަރ އިން ހަންގަނޑަށް ތާޒާކަން ގެނެސްދިނުމުގެ އިތުރުން ގިނައިރު ވަންދެން އޭގެ ރައްކާތެރިކަން ވެސް ލިއްބައިދެއެވެ.\n70 އިންސައްތަ އަލްކަހޯލް ހިމެނޭ މި ސެނެޓައިޒާ އަކީ، ހަންގަނޑަށް ގެއްލުންކުރާ މާއްދާތައް އެކުލެވިގެން ނުވާ ގުދުރަތީ ފައިދާކުރަނިވި ބައިތަކުން އުފައްދާފައިވާ މޮޅު ސެނެޓައިޒާއެކެވެ. މިގޮތުން މި ސެނެޓައިޒާ ބޭނުން ކުރުމުން ހަންގަނޑު ހައިޑްރޭޓްކޮށްދީ ހިކިފައި ހުންނަ ހުރުމަށް ޙައްލެއް ގެނެސްދީ ހަންގަނޑު މަޑުކޮށްދެއެވެ.\nލިބޭގެ އޮފިޝަލަކު ވިދާޅުވީ، އިރާ ބްރޭންޑްގެ ސެނެޓައިޒާއަށް ހާއްސަކޮށް ކުރިއަށް ގެންދާ މި ޕްރޮމޯޝަންއަކީ ފަސް ދުވަހުގެ ނިޔަލަށް ކުރިއަށް ގެންދާ ޕްރޮމޯޝަނެއް ކަމަށާއި، މި ޕްރޮމޯޝަންގެ ދަށުން، 500 އެމްއެލްގެ ސެނެޓައިޒަރ ފުޅިއެއް 150 ރުފިޔާ އަށް ލިބިވަޑައިގަންނަވާނެ ކަމަށެވެ. އަދި މީގެ އިތުރުން 300 އެމްއެލްގެ ލިކުއިޑް ސެނެޓައިޒަރ 110 ރުފިޔާ އަށް، 200 އެމްއެލް ލިކުއިޑް ސެނެޓައިޒަރ 85 ރުފިޔާ އަށް އަދި 60 އެމްއެލްގެ މީރު ވަސް ދުވާ ސިނަމޮން ބްރޭންޑްގެ ސެނިޓައިޒަރ 50 ރުފިޔާއަށް ލިބޭ 500 އެމްއެލް ސެނެޓައިޒަރ 130 ރުފިޔާ އަށް ލިބިވަޑައިގަންނަވާނެ ކަމަށް އޮފިޝަލް ވިދާޅުވިއެވެ.\nލިބޭއިން ސެނެޓައިޒާގެ އިތުރުން ފެންވަރު ރަނގަޅު އަދި ރައްކާތެރި ފޭސް މާސްކުވެސް ވިއްކަމުން ދެއެެވެ. މި މާސްކަކީ އާދައިގެ މާސްކުތަކާއި ޚިލާފަށް ތިން ލޭޔަރ ހުންނަ މޮޅު، ރާއްކާތެރިކަން ބޮޑު މާސްކެކެވެ.\n"ލިބޭ"ގެ ޕްރޮޑަކްޓުތައް މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް އެފަރާތުން އަންނަނީ ފޯރުކޮށްދެމުންނެވެ.\n"ލިބޭ"ގެ ޕްރޮޑަކްޓުތައް މާލެއިން ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، ނަމްބަރު 9759452 ފޯނަށް ގުޅުމަށް އެފަރާތުން އެދެއެވެ. މީގެ އިތުރުން ލިބޭ"ގެ ފޭސްބުކް ޕޭޖަށް މެސެޖުކޮށްގެން ވެސް އޯޑަރު ކުރެވޭނެ އެވެ.\nޗޮކޯބްލާސްޓް ކ.މާފުށިން މިހާރު ލިބޭނެ\nޗޮކޯބްލާސްޓް ށ.ކަނޑިތީމާއި، ހދ. ނޮޅިވަރަމް އިން މިހާރު ލިބޭނެ\nޗޮކޯބްލާސްޓް މާލޭގެ ދަ މެގާ ސްޓޯރުން މިހާރު ލިބޭނެ


ތިޔަ ލޯތްބަށް އެދެމޭ – 16 – Esfiya\nއުފެއްދުންތެރި ލިޔުން އެހެނިހެން ލޯބި 50 seconds ago\nތިޔަ ލޯތްބަށް އެދެމޭ – 16\n” ޔަހ.. ދެން އިލޫ އުޅެބަލަ ކުއްޖަކާ ރައްޓެހިވާން.. ދެމީހުން ރައްޓެހިވީމަ މަންމަ ކައިރީ ބުނާނީ.. ” ލުޔާ ނިދާ ހެދުން ހިފައިގެން ފާހަނައަށް ވަންނަމުން ބުންޏެވެ. އިލްޔާ ކޮޓަރީގެ ދޮރުފޮތިގަނޑު އެއްފަރާތަކަށް ހުރުމުން އެ ކަހާލާފައި އައިސް އަނެއްކާވެސް އައިސް އޮށޯތެވެ. މިއަދު ހެނދުނު ވީ ކަމާމެދު ވިސްނަން އޮއްވައި ވާރޭ ވެސް ވެހެން ފެށިއެވެ. ބާރު ގުގުރީގރ އަޑާއި އެކު އިލްޔާއަށް އިވުނީ ލުޔާ ހަޅޭއްލަވައި ގަތް އަޑެވެ.\n**16 ވަނަ ޕާޓު**\n” ލުޔާ.. ލުަޔާ… ކިހިނެއްވީ.. ދޮރު ހުޅުވަބަލަ.. ” އިލްޔާ އެނދުން ތެދުވެ ފާހާނާ ދޮރުގައި ޓަކިޖަހަން ފެށިއެވެ. ލުޔާ ކުއްލިއަކަށް ދޮރު ހުޅުވާލިއެވެ. އޭރު ލުޔާ ހުރީ ބިރުން ހަލާކުވާވަރު ވެފައެވެ.” ކިހިނެއްވީ..؟؟ ” އިލްޔާ ކަންބޮޑުވުމާއެކު އަހާލިއެވެ.” އަ.. އަހަރެން ބިރު ގަންނަނީ.. ” ލުޔާ އެނދަށް އަރައި ރަޖާ އެޅިއެވެ.” ހަމަ ޖެހިބަލަ.. ކޮންކަމަކާ ބިރު ގަންނަނީ..؟؟ ” އިލްޔާ ސުވާލުކޮށްލިއެެވެ.” ވާރޭ ވެހިފަ ގުގުރާތީ.. ” ލުޔާ މޫނު މައްޗަށް ވެއްޓިފައި ހުރި އިސްތަށިކޮޅު އެއްފަރާތް ކޮށްލިއެވެ.” ދެން ބިރު ނުގަންނާތި…. އިލޫ މިހުރީނު ލުޔާ ކައިރީގަ.. ” އިލްޔާ ލުޔާ އަތުގައި ހިފާލިއެވެ.\nހިޝާ އަށް ހޭލެވުނީ ފިނިވެގެންނެއެވެ. އޭރު ރާއިލް ފޯނާއި ކުޅެން އޮތެވެ. ބައެއް ފަހަރު ހީހީފައި ވާހަކަ ދައްކާއިރު އަނެއްބައި ފަހަރު ދެބުމަ ގޮށްޖަހާލައެވެ.” ރާލް؟ ނުނިދަންތަ؟؟ ” ހިޝާ އަލަށް އިސްވެ ވާހަކަ ދެއްކިއެވެ.” ހްމްމް އަދި ނުނިދަން.. މި ޔާން އާ ދިމާ ކޮށްލަނީ.. ” ރާއިލް ހިނިތުންވެލިއެވެ. އަދި މަޔާން ކައިރީގައި ދާން ޖެހިއްޖެއޭ ކިޔައި ރާއިލް ފޯނު ނިއްވާލާފައި އެނދަށް އެރިއެވެ. ހިޝާ އޮށޯތެވެ.” ފިނިވަނީތަ؟ ” ހިޝާ ރަޖާ ގަނޑު އަޅާ ބޮނޑިކޮށްލުމުން ރާއިލް އަހާލިއެވެ. ހިޝާ ބޯ ޖަހާލިއެވެ. ރާއިލް ހިޝާއާއި ގާތަށް ޖެހިލާފައި އެ ހަށިގަނޑުގައި ބައްދާލިއެވެ. ރާއިލް އޮތީ ހަމަ އެކަނި ސޯޓެއް ލައިގެން ހުސް ގަޔާ ކަމުން ހިޝާ ދެ ކޮލަށް ވަގުތުން ޖަންބު ކުލަ އެރިއެވެ.” މިހާރު ކިހިނެއް؟؟ ” ރާއިލް އަހާލިއެވެ. ހިޝާއަށް އެއްޗެކޭ ބުނާކަށް ނުކެރުނެވެ.\nހެނދުނު ހިޝާ އަށް ވަރަށް ކުރިން ހޭލެވުނެވެ. އޭރު ރާއިލްގެ އެއް އަތް ވަނީ ހިޝާގެ ބަނޑުމަތީގައި ބޭއްވިފައެވެ. ރާއިލްގެ އެއް ފައި ވެސް އޮތީ ހިޝާގެ ގަޔަށް ވަ ގޮތަށެވެ. ވަރަށް ބަލައިގެން ރާއިލް އަތާއި ފައި ނަގާފައި އިލްޔާ ތެދުވެ ފާހަނައަށް ވަނީ ރާއިލް ހޭލަން ވާއިރަށް ފެންވަރާލައިގެން ނިކުންނަންށެވެ. ނަމަވެސް ފާހާނާއިން ނިކުތްއިރު ރާއިލް އޮތީ ހޭލައެވެ. ހިޝާ ފެނުމުން ރާއިލް އެނދުން ތެދުވެގެން ގޮސް ހިޝާ ކައިރީގައި ހުއްޓުނެވެ. ބަހެއް ނުބުނެ ހިޝާ ލަދުން ބުރުގާ އަޅާލިއެވެ. ރާއިލް ހިޝާގެ އަތް ގެނެސް ތުންފަތުގައި ޖައްސާލިއެވެ. އެވަގުތުވީ މަޔާން ދޮރު ހުޅުވާލާފައި ވަތް ވަގުތަށެވެ.” އަހަހަ.. ސޮރީ.. ނުބައި ގަޑިއެއް ދޯ.. ” މަޔާން ހޭން ފެށިއެވެ. ހިޝާ ރާއިލްގެ އަތުން އަތް ދަމައިގަތެވެ.” ނޫނޭ.. ” ރާއިލް ބޯ ކަހާލިއެވެ.\n” ދެން މަ ހިޝް އަށް ކިޔާނީ ކޮން ނަމެއްތަ.. ” މަޔާން އެއްބުމަ އަރުވާލިއެވެ.” ދޮންބެދައްތަ ކިޔަން ކިހިނެއްވާނެ؟ ” މަޔާން ދޫ ނެރެލިއެވެ. ” ތީ މަށަށް ދުވަހަކު ވެސް ދޮންބެ ކީ މީހެއްތަ؟؟ އާ އެހެންޏަ.. މާ ރަނގަޅު ވާނެ އެންމެން ކިޔާހެން ހިޝް ކިޔަސް.. ” ރާއިލް ޝަކުވާ ކޮށްލިއެވެ.” ނޫނޭ މަ ކިޔާނީ ދޮންބެދައްތަ… މީގެ ފަހުން ރާއިލް އަށް ވެސް ކިޔާނީ ދޮންބެ.. ” މަޔާން ރާއިލް އަށް މަލާމާތް ކޮށްލިއެވެ.” ރަނގަޅު މި ހުރިހާ ދުވަސް ފަހުން ތިހެން ކިޔަން އެނގުނުކަން ވެސް.. ” ރާއިލް އުނަގަނޑުގައި އަތް ވިއްދާލިއެވެ.” އާނ.. ޝުކުރު ކުރޭ.. ” މަޔާން ބުންޏެވެ.” ދޮންބެދައްތަ މަށަށް ކޮފީއެއް ހަދާދީބަލަ.. ” މަޔާން އެނދުގައި އިށީންނަމުން އެދުނެވެ. ރާއިލް އާއި މަޔާންގެ ޒުވާބު އަޑުއަހަން މަޖާވެފައި ހުރި ހިޝާ ކޮޓަރިން ނިކުތީ މަޔާން އަށް ކޮފީއެއް ހަދާދެންށެވެ.\n” ކޮބާ.. ކިހިނެއް ފުރަތަމަ ރޭ.. ކަމުދާ ގޮތަކަށް ދިޔަތަ؟ ” މަޔާން ރާއިލް އާއި ދިމާއަށް ޖެއްސުން ކުރާ ގޮތަަކަށް ބަލާލިއެވެ.” ގުޑް ހަމަ.. ކަލޭ ހީކުރި ވަރަށް ވުރެ.. ” ރާއިލް މޫނަށް ވައްތަރެއް ޖައްސާލިއެވެ.” އެހެންދޯ.. ދެން ދާން އުޅެ ފެންވަރަން.. ” މަޔާން ރާއިލް ފާހާނާ އާއި ދިމާއަށް ކޮއްޕާލިއެވެ.” އަދި ނިކަށް ފޮނި ވާނެ.. ” ރާއިލް ފާހަނައަށް ވަނެވެ. ހިޝާ ވެސް ކޮފީ ހިފައިގެން އައެވެ.” ޝުކުރިއްޔާ ދޮންބެ ދައްތާ.. ” މަޔާން އެ ކޮޓަރިން ނިކުންނަމުން ބުންޏެވެ. ހިޝާ ހީލިއެވެ.\n” މޯނިންގް.. ” ލުޔާ ކާގޭގައި ހުއްޓައި އީތަން ވަދުނެވެ.” ހްމް މޯނިންގް.. ” ލުޔާ ހީލިއެވެ.” މިއުޅެނީ މިރޭ ފުރަން.. މި އައީ ހަމަ އެކަނި ޕާޓީ އަށް.. ސޯ ނަމްބަރ ދީފާނަންތަ.. ” އީތަން ބުންޏެވެ. ލުޔާ ދެބަސްވުމެއް ނެތި އީތަންއަށް ނަމްބަރ ދިނެވެ.” ދެން ގުޅައިގެން ނޫނީ މެސެޖުން ދޯ މާދަން ވާހަކަ ދެއްކޭނީ.. ” އީތަން ލުޔާ ކައިރިއަށް ޖެހިލިއެވެ.” ދެން.. މީހަކަށް ފެނިދާނެއޭ.. ” ލުޔާ އީތަން އާއި ދުރުވެލިއެވެ.” ފެނުނިއްޔާ ދޯ ރަނގަޅު ވާނީ.. އޭރުން އަވަހަށް ކައިވެނި ކުރެވޭނެ.. ” އީތަން ހީލިއެވެ.” އަދި މާ އަވަސް.. އަށާރަ އަހަރުގެ ކައިވެނި ކޮށްގެން އުނދަގޫ ވާނެ… ތަންކޮޅެއް ފަހުން .. ” ލުޔާ އިސްޖަހާލިއެެވެ.\nގޯތިތެރޭގައި ހުރި ޖޯލީގައި އޮށޯވެލައިގެން އޮތް އިލްޔާ އަށް ވިސްނެމުން ދިޔައީ އިއްޔަ ހެނދުނު ވެދިޔަ ކަންތަކާއެވެ. އޭނައަށް އިންޒާރު ދޭން އެއީ ކާކުބާއޭ އިލްޔާ ހިތަށް އެރިއެވެ.” ކޮން ހިޔާލެއްގަ؟؟ ” ސަނާ ޖޯލީގައި އިށީންނަމުން އަހާލިއެވެ. އިލްޔާ ސިއްސައިގެން ދިޔައެވެ.” ހިޔާލެއެއް ނޫނޭ.. ” އިލްޔާ ހިނިތުންވެލިއެވެ.” އެހެންތަ.. ” ސަނާ އިލްޔާ އަށް ބަލާލިއެވެ.” ހީވަނީ ކަމަކާ މެދު ކަންބޮޑު ވެފަ ހުރިހެން.. ” ސަނާ އިލްޔާ މޫނު މަތީގައި ހުރި ކުލަވަރު ދެނެގަތެވެ.” ތީ ހީވާގޮތް.. ” އިލްޔާ ސަނާ އަށް އޮޅުވާލިއެވެ.” އެންމެ ރަނގަޅު.. ކޮބާ މިއަދު ނުދަންތަ ހިޝްމެންގެ ހާލު ބަލާލާކަށް.. ” ސަނާ ޖޯލީގައި ހަމަޖެހިލަމުން އެއްސެވެ.” ނޫނޭ ހަމަ ދާންވީ.. މިއޮތީ ލުޔާ ނިމެންދެން.. ” އިލްޔާ ބުންޏެވެ. އެވަގުތު ލުޔާ ނުކުމެގެން އައެވެ.\n” ހިނގާދާން.. ލުޔާ ނައިސްގެން މީނީ.. ” އިލްޔާ ތެދުވަމުން ބުންޏެވެ. ލުޔާ ހީލާފައި އިލްޔާ އާ އެއްކޮށް ގެއިން ނިކުތެވެ.” މިއަދު އެކަނި ބޭރަށް ނިކުތްތަ؟؟ އިއްޔެ ވިކަހަލަ ކަމެއް ވިތަ؟؟ ” ލުޔާ އަހާލިއެވެ.” ނޫން.. މިއަދު ނުނިކުންނަން އެކަންޏެއް.. ” އިލްޔާ ވަށައިގެން ބަލާލިއެވެ. މީހަކު ފެންނަން ނެތަސް ފަހަތުން އުޅޭ ކަމުގެ އިހުސާސް އިލްޔާ މެންނަށް ކުރެވުނެވެ.” މީހަކު އެބަ އުޅޭ ކަންނެ ފަހަތުން.. ” ލުޔާ އިލްޔާގެ ކަންފަތް ދޮށުގައި ބުންޏެވެ.” އިލޫއަށް ވެސް ހީވޭ.. ” އިލްޔާ ހިނގުން ބާރުކޮށްލިއެވެ.\nމިއަދަކީ ފުދޭވަރަކަށް ވިއްސާރަ ދުވަހެއް ކަމުން އިލްޔާ އިނީ ކޮޓަރީގެ ކުޑަދޮރު ކައިރީގައި ލެޕްޓޮޕް ފެއަރީ ޓެއިލް ބަލަންށެވެ. ކިތަންމެ ފަހަރަކު ބެލިނަމަވެސް އިލްޔާ ބަލާހިތްވެއެވެ. ކުޑައިރުއްސުރެ ފަށައިގެން އިލްޔާ އަކީ އެނިމޭއަށް ފޯރި ހުންނަ ކުއްޖެކެވެ.” ދެން މިގަޑީގަ ކީއްކުރަން ލެޕް ހިފައިގެން އިންނަނީ.. ” ލުޔާ އައިސް ހެޑްފޯނު އަތުލަމުން ބުންޏެވެ.” ދެން.. ވިއްސާރަކަމުން ބޭރަށް ދާ ހިތެއް ނެތް.. އެހެން ނޫނަސް ނުވެސް ކެރޭނެ ދެން ދާކަށް.. ” އިލްޔާ ތުން ދަމާލަމުން ބުންޏެވެ.” ކޮންޗެއް ތި ބަލަނީ.. ދައްކަބަލަ އަހަރެން ވެސް ބަލާލަން.. ” ލުޔާ ލެޕްޓޮޕް އަށް ނަޒަރެއް ދިނެވެ.” ފެއަރީ ޓެއިލް.. އެއީ ވަރަށް ރީތި އެނިމޭ އެއް.. ލުޔާ ވެސް އާދެބަލަ ބަލަން.. ” އިލްޔާ ފޯރީގައި ބުންޏެވެ. ލުޔާއަށް ހެވުނެވެ.\n” އެނިމޭއެއް ވިއްޔާ އިލޫއަށް ރީތި ވާނެ.. ތީގަ ވާގޮތެއް ނޭނގެ.. ” ލުޔާ އަކީ އެނިމޭ ބަލާ ކުއްޖަކަށް ނުވާތީ އޭހާ ފޯރިއެއް ނެތެވެ.” ޕިސް ދެން ބެލީމަ ދޯ އިނގޭނީ ވާ ގޮތް ވެސް.. ” އިލްޔާ ލުޔާ އަތުގައި ހިފައިގެން ގޮނޑީގައި ބޭންދިއެވެ.” އޯކޭ އޯކޭ.. ” ލުޔާ އެންމެފަހުން އެ ބަލަން ނިންމިއެވެ. އިލްޔާ ފޯރީގައި ބަލަމުން ދިޔައިރު ލުޔާ އިނީ ވާނުވާ ނޭނގިފައެވެ.” މިހާ ފޫހި އެއްޗެއް އިލޫއަށް ބަލަން ކެރޭތަ.. ” ލުޔާ ފޫހިވެގެން ގޮސް ނިދިވެސް އައެވެ. ” އަޅޭ… ނިކަށް ވެގެން ބަލާބަލަ.. ޔަގީން މި ބަލަން ފަށައިފިއްޔާ ލުޔާ ވެސް ބަލާ ހިތްވާނެކަން.. ” އިލްޔާ ބުންޏެވެ.” ނޭނގެ ދޯ.. އަޅެ ބުނެބަލަ ކިތަށް ފަހަރު ތި ބަލަނީ ތީތި.. ކިތަންމެ ފަހަރަކު ފެނޭ ތި ބަލަން އިންނަތަން.. އިލޫ ފޫއްސެއް ވެސް ނުވޭ ދޯ އެތަށްފަހަރަކު އެކައްޗެއް ބަލާކަށް.. ” ލުޔާ ލޯ މަރާލިއެވެ.\nއެންމެފަހުން އިލްޔާ ބުނެގެން އެއަށް ބަލަން އިނުމުން ލުޔާ ވެސް އެބަލަން ޝައުގުވެރިވާން ފެށިއެވެ. ދެކުދިން ފޯރީގައި ފެއަރީ ޓެއިލް ބަލަމުން ދަނިކޮށް ސިހުނީ ދޮރުގައި ޓަކިޖަހާ އަޑަށެވެ. އިލްޔާ ދުވެލާފައި ގޮސް ދޮރު ހުޅުވާލިއެވެ. ކުރިމަތީގައި އީތަން ހުއްޓެވެ.” ހްމް ހްމް.. ލުޔާ.. މިއޮށް އައީ ކުއްޖަކު ލުޔާ ހޯދަން… ” އިލްޔާ ސަމާސާ ގޮތަކަށް ހިނިތުންވެލިއެވެ. ފެއަރީ ޓެއިލް ބަލާ ހިތުން ތާކަށް ދާހިތް ނުވެފައި އިން ލުޔާ އަށް ލެޕްޓޮޕް ބާއްވާފައި ތެދުވެވުނީ އީތަން ފެނުމުންނެވެ. ގަދަ ނޫކުލައިގެ އަތްދިގު ޓީޝާޓަކާއި ކަޅުކުލައިގެ ޖީންސްއެއްގައި އީތަން ހުއްޓެވެ. އެއް އަތް ޖީބަށް ޖަހާލައިގެން ހުރިއިރު އީތަން އާއި ވަރަށް ގުޅެއެވެ.\n” ނުދާނަންތަ؟؟ މިރޭ ފުރާތީ ހިނގާލަން ދާ ވާހަކަ ބުނީމެއްނު.. ” އީތަން ލުއި ހިނިތުންވުމެއް ލުޔާއަށް ހަދިޔާ ކޮށްލިއެވެ. ލުޔާ ހުރީ ފަލަމަސްގަނޑާއި ހަމައަށް އަންނަ މަޑު ފިޔާތޮށިކުލައެއްގެ ހެދުމަކާއި ކަޅުކުލައިގެ ޖީންސް އެއް ލައިގެންނެވެ. ބޯ ވަނީ ކަޅުކުލައިގެ ޝޯލް އަކުން ނިވާ ކޮށްފައެވެ.” އޯހ.. ސޮރީ ހަނދާން ނެތުނީ… ނަސީބެއް ރީތިވެގެން ހުރިކަން.. ” ލުޔާ ދެއަތް ޖޯޑު ކޮށްލިއެވެ.” ނުދާންތަ ތި ހުންނަނީ.. ” އީތަން ހީލިއެވެ. އީތަން އެހެން ބުނުމާއެކު އިލްޔާއަށް ބަލާލާފައި ލުޔާ ކޮޓަރިން ނުކުމެގެން ދިޔައެވެ. ލުޔާ ނުކުމެގެން ދިއުމާއެކު އިލްޔާ ހިތުގައި ނުތަނަވަސްކަން އުފެދުނެވެ. މިހާރަކަށް އައިސް އިލްޔާ ހިތުގައި ބިރުވެރިކަމެއް އުފެދިފައި އޮވެއެވެ.\nކޮޓަރީގައި ހުރެގެން މާ ބޮޑަށް ނުތަނަވަސް ވާން ފެށުމުން އިލްޔާ ނިކުތީ ގޭތެރެއަށެވެ. ސަނާ އެއް އަޒާމް އެއް ވެސް ނޫޅެއެވެ. ހީވާގޮތުން އެމީހުން ވީ އަޒާމްގެ ދައްތަ އާޒިފާ މެންގޭގައެވެ. ދެން އިލްޔާ ނިންމީ މަޔާން ކައިރިއަށް ދިއުމަށެވެ. ނުތަނަވަސް ވެފައިވާ ހިތަކާއި އެކު އިލްޔާ ގެއިން ނިކުތެވެ. އިލްޔާގެ ނަސީބު ރަނގަޅުކަމުން މަގުމަތީގައި މީހުން ވެސް ގިނައެވެ. ހަމަޖެހިލަމުން އިލްޔާ ހިނގައިގަތީ މަޔާން މެން އުޅޭ ގެޔަށް ދިއުމަށެވެ. އޭރު ވާރޭ ތިކިލާން ފަށައިފިއެވެ. އަތުގައި އޮތް ފޯނު ޖީންސްގެ ޖީބަށް ލަމުން އިލްޔާ ދުއްވައިގަތީ ވާރޭ ބޯކޮށްލާން ވާއިރަށް މަޔާން މެންގެއަށް ފޯރައިތޯއެވެ.\nއެގެއާއި ހިސާބަށް ދެވުނު އިރު ވާރޭ ބޯކޮށްލައިފިއެވެ. އިލްޔާ ސަލާމް ގޮވާލައިފައި ގެއަށް ވަތްއިރު ހިޝާ ޓީވީ ބަލަން އިނެވެ.” އިލޫ ދޯ.. އާދޭ އިށީންނަން.. ” ހިޝާ ހީލިއެވެ.” އާނ.. ރާއިލްބެ ކޮބާތަ.. ” ރާއިލް ފެންނަން ނެތުމުން އިލްޔާ އަހާލިއެވެ.” ވެއްޖެ އެކުވެރިއަކާ އެއްކޮށް ގޮސް.. ހީވަނީ ސައިބޯން ދިޔައީ ހެން.. ” ހިޝާ ފޫހިވެގެން ފަހަރަކު ޗެނަލް އަކަށް ލަމުން ދިޔަ އެވެ.” އެހެންދޯ.. ޔާން ކޮބާތަ.. އޭނަ ހޯދަން މި އައީ.. ” އިލްޔާ މަޔާން ކޮޓަރިއަށް ބަލާލިއެވެ. ކުރީގައި މަޔާން އާއި ރާއިލް އެއްކޮޓަރީގައި އުޅުނެއްކަމަކު މިހާރު މަޔާން އުޅެނީ އެ ކޮޓަރީގައި އެކަންޏެވެ. ގޭގައި ހުހަށް ދެތިން ކޮޓަރި ހުންނަ އިރު ވެސް އެދެބެން ބޭނުންވަނީ އެއްކޮޓަރީގައި އުޅޭންށެވެ.\n” އޭނަ ދޯ.. ނޭނގެ… ނުފެނޭ އަދި.. ހެނދުނު އެކަނި ފެނުނީ.. ” ހިޝާ ވެސް މަޔާންއަށް ވީގޮތް އޮޅުންފިލުވާން ބޭނުންވިއެވެ.” ވެދާނެ މޫޑު ކަޓާފަ ކަމަށް.. ދޭބަލަ ގޮވަން.. ކޮޓަރިން އަޑެއް ބަޑެއް ނީވޭ.. ” ހިޝާ ބުންޏެވެ. އިލްޔާ ތެދުވެގެންގޮސް މަޔާން ކޮޓަރީގެ ތަޅުގައި ހިފާލިއެވެ. ތަޅު ހުރީ ހުޅުވާފައެވެ. ކޮޓަރި ތެރޭގައި މީހެއްގެ ހިލަމެއް ނެތެވެ.” ނެތް ހަމަ އެކަކު.. ” އިލްޔާ ދޮރު ލައްޕާލިއެވެ. ތެމިގެން އައި ރާއިލް ގެއަށް ވަނީ އެވަގުތެވެ.” ޔާން ނުފެނިގެން މި ހޯދަނީ.. ރާއިލްބެ އަށް ފެނުންތަ.. ” ރާއިލް ވަދުމާއެކު އިލްޔާ އަހާލިއެވެ. ” ހްމްމް.. އޭނަ ގޮއްސި ރިސޯޓަކަށް މިއަދު ހެނދުނު ގަޑީގަ.. މަށަށް ވެސް އިނގުނީ އޭނަ ގުޅައިގެން ބުނީމަ.. ” ރާއިލް ކޮޓަރިއަށް ވަނެވެ. އިލްޔާ ހުއްޓުން އެރާފައި ހުއްޓެވެ. މަޔާން ރިސޯޓަށް ދިއުމުގެ ބޭނުމަކީ ކޮބައި ހެއްޔެވެ؟\nހިތްއެކީ ދެވިއްޖޭ (4)\nޤަބޫލްކުރަންދަތި ހަޤީޤަތް..؟؟؟ ތިންވަނަ ބައި\nއެހެނިހެން April 22, 2013


Covid-19: Meehaku Fassi Vefai Nuvaa Uthuru Korea Gai Vaccine Dheny - Vaguthu\nކޮވިޑް-19: މީހަކު ފައްސިވެފައިނުވާ އުތުރު ކޮރެއާގައި ވެކްސިން ދެނީ\nކޮވިޑް-19 އެންމެ ވޭދަނައެއްވެސް ފެނިފައި ނުވާ އުތުރު ކޮރެއާގައި ވެކްސިން ދޭން ފަށާނެ ކަމަށް އެގައުމުން ހާމަ ކޮށްފިއެވެ.\nއެގައުމުގެ މީޑީއާތަކުން ރިޕޯޓް ކޮށްފައިވާ ގޮތުގައި އެގައުމަށް ވެކްސިން ފޯރުކޮށްދިނުމަށް ނިންމާފައިވަނީ ކޮވެކްސް ޕްރޮގްރާމްގެ ދަށުންނެވެ. މި ޕްރޮގްރާމްގެ ދަށުން އެގައުމަށް ފޮނުވަން ހަމަ ޖެހިފައިވަނީ 1،992،000 ޑޯޒު ކޮވިޝީލްޑްގެ ވެކްސިނެވެ.\nމި ޑޯޒުތައް ހަމަ ޖައްސާފައިވަނީ މީގެ ކުރިން އިންޑިއާގެ ސީރަމް އިންސްޓިޓިއުޓް އިން އުފައްދާފައިވާ 240 މިލިއަން ޑޯޒުންނެވެ.\nމި ވެކްސިން މިއަހަރުގެ ފުރަތަމަ ކޮޅު ލިބޭނެ ކަމަށް އެގައުމުން ވަނީ ބުނެފައެވެ.\nކޮވެކްސް އަކީ ފަގީރު ގައުމުތަކަށް ވެކްސިން ފޯރު ކޮށްދިނުމަށް، ގާވީ އާއި ދުނިޔޭގެ ސިއްހަތު ޖަމްއިއްޔާގެ އިތުރު އެހެން ޖަމްއިއްޔާއަކުން ގުޅިގެން ކުރިއަށް ގެންދާ ޕްރޮގްރާމެކެވެ.\nއުތުރު ކޮރެއާގައި ވެކްސިން ދޭން ނިންމާފައިވާއިރު، އެގައުމަކީ މިހާތަނަށް ކޮވިޑް-19 ފެތުރިފައިވާ ނުވާ މަދު ގައުމުތަކުގެ ތެރޭގައި ހިމެނޭ އެއް ގައުމެވެ. އެގައުމުގައި ބަލީގެ އެންމެ ވޭދަނައެއް ވެސް ފެނިފައި ނުވަނީ ބަލި ފެތުރެން ފެށަތާ މާ ގިނަ ދުވަހެއް ނުވަނީސް އެގައުމުގެ ލީޑަރު ކިމް ޖޮންއުން ބޯޑަރު ބަންދުކޮށް ހަރުކަށި ފުރަބަންދެއް ކޮށްފައިއިވުމުންނެވެ.\nކޮވިޑް-19ގެ ފަހުގެ ތަފާސް ހިސާބުތަކުން ދައްކާ ގޮތުގައި ދުނިޔޭގެ 219 ގައުމަކާއި ސަރަހައްދަކަށް މި ބަލި ފެތުރި ބައްޔަށް ފައްސިވި މީހުންގެ އަދަދު ވަނީ 104 މިލިއަނަށްވުރެ މައްޗަށް އަރާފައެވެ.\nފެބުރުއަރީ 4, 2021 22:41\n"އެގައުމުގައި ބަލީގެ އެންމެ ވޭދަނައެއް ވެސް ފެނިފައި ނުވަނީ ބަލި ފެތުރެން ފެށަތާ މާ ގިނަ ދުވަހެއް ނުވަނީސް އެގައުމުގެ ލީޑަރު ކިމް ޖޮންއުން ބޯޑަރު ބަންދުކޮށް ހަރުކަށި ފުރަބަންދެއް ކޮށްފައިއިވުމުންނެވެ."\nރާއްޖެއިން ކަންކުރި ގޮތާއި މުޅިން އިދިކޮޅަށް އުތުރު ކޮރެއާއިން ކަންކުރީ.\nފެބުރުއަރީ 4, 2021 23:58\nއިބޫ ކަހަލަ ބައްދޫރެއް ެގައުމުގައި ހެތަކެއްހާސް މީހުން ކޮވިޑް ކެހި 3000 ވުރެންގިނަ މީހުން މަރުވެފަިވަނީ. މީ އިބޫކަހަލަ ކަންނުވެ ނަންވާމީހެއް.


"India Gai Kiyavaa Kudhinnah Vureh Bodah Rahkaatherikan Dheny Geri Ah" – adduLIVE\n"އިންޑިއާގައި ކިޔަވާ ކުދިންނަށްވުރެ ބޮޑަށް ރައްކާތެރިކަން ދެނީ ގެރިއަށް"\nJan 13, 2020, 19:57 މުހައްމަދު ސައީދު މޫސާ ވަޖުދީ\nއިންޑިއާގައި ކިޔަވާ ކުދީންނަށްވުރެ ބޮޑަށް ރައްކާތެރިކަން ދެނީ ގެރިއަށް ކަމުގައި ކުރީގެ މަޝްހޫރު ފިލްމީ ތަރި އަދި ޕްރޮޑިއުސަރ ޓްއިންކަލް ކަންނާ ބުނެފިއެވެ.\n"އިންޑިއާގައި ގެރި ކަތިލުން ވަނީ މަނާކޮށްފައި. އެކަމަކު ކިޔަވާކުދީންނަށް އަނިޔާކުރުން މަނާކުރެވިފައެއްނެތް." ޓްއިންކަލް ކަންނާ ކުރި ޓްވީޓެއްގައި ލިޔެފައިވެއެވެ.\n" ދަރިވަރުންނަށް ކަލޭމެން ތިކަހަލަ އަނިޔާކޮށްގެންނުވާނެ. މަގުމަތީގައި އެމީހުންނަށް މުޒާހަރާކުރެވެންވާނެ. ހަޅުތާލުތައް ކުރެވޭނެ. މަގުތަކަށް ވީހައި ގިނަބަޔަކު ނިކުންނާނެ."\nދަރިވަރުންނަށް އަނިޔާކުރާ ޚަބަރު ލިޔެފައިވާ ނޫހެއްގެ ސުރުޚީއާ ހަވާލާދީ މަޝްހޫރު ފިލްމް ސްޓާރ އަކްޝޭ ކުމާރުގެ އަންހެނުން، ޓުއިންކަލް ލިޔެފައިވަނީ މިހާރު އިންޑިއާގައި ދަރިވަރުންނަށް ހިމާޔަތެއް ރައްކާތެރިކަމެއް ނެތް ކަމަށެވެ.\nދިއްލީގެ ޖަވާހަރުލާލު ޔުނިވަރސިޓީގެ ތެރެއަށް ހައްދުފަހަނައަޅާފައިވާ ހިންދޫންގެ 50އަށްވުރެ ވިނަ މީހުން މިމަހު ފަސްވަނަ ދުވަހުގެ ހެނދުނުގެ ވަގުތެއްގައި ވަދެ، އެތަނުގައި ތިބި މުސްލިމު ކިޔަވާކުދީންނަށް ވަނީ ވަރަށް ބޮޑަށް އަނިޔާކޮށްފައެވެ. އެމީހުން އަނިޔާކުރި މީހުންގެތެރޭގައި ޓީޗަރުން ވެސް ހިމެނެއެވެ. ކިޔަވާކުދިންގެ ޔުނިއަންގެ ރައީސަށް ހަމަލާދީ އޭނާއަށް ވަރަށް ބޮޑަށް އަނިޔާކޮށް ލޭއޮހޮރުވާލާފައިވެއެވެ.\nއެ އަނިޔާވެރި ހާދިސާއާ ގުޅިގެން ބޮޑުވަޒީރު ނަރެންދުރަ މޯދީގެ ސަރުކާރަށާއި ފުލުހުންނަށާއި ހައްދުފަހަނައަޅާފައިވާ ހިންދޫންނަށް ވަރަށް ގިނަ ފާޑުކިއުންތަކާ ކުރިމަތިލާންޖެހުނެވެ. އަދި އެކަމާދެކޮޅަށް ދިއްލީއާއި އިންޑިއާގެ ވަރަށް ގިނަ ސަރަހައްދުތަކުގައި މުޒާހަރާތައް ކުރެވުނެވެ.